މަންދޫބުން ކުރެއްވި މަސައްކަތް 16\nތިމޮތީ ޕައުލް އާއި ސިލާހު އާއި އެކުގައި\n1 ޕައުލް އާއި ސިލާހު ދަތުރުކޮށް ދެރުބޭ އާއި ލިސްތުރާއަށް ދިޔައެވެ. އެ ރަށުގައި ތިމޮތީ އޭކިޔުނު އީސާގެފާނަށް އީމާންވެގެންވީ މީހަކު ވިއެވެ. އޭނާގެ މަންމައަކީ ވެސް އީސާގެފާނަށް އީމާންވެގެންވީ މީހެކެވެ. އޭނާގެ މަންމަ އަކީ ބަނީއިސްރާއީލު މީހެކެވެ. އެހެން ނަމަވެސް އޭނާގެ ބައްޕައަކީ ގުރީކު މީހެކެވެ.2ލިސްތުރާ އާއި އިކޯނިޔުމްގެ އީސާގެފާނަށް އީމާންވެގެންވީ އެންމެން ވެސް މި ތިމޮތީ އާއި ބޭހޭ ގޮތުން ވަރަށް ރަނގަޅު ވާހަކަތައް ދައްކައެވެ.3ޕައުލް ތިމޮތީ އޭނާއާއި އެކު އޭނާގެ ދަތުރުގައި ބައިވެރިކުރުމަށް ބޭނުންވިއެވެ. ނަމަވެސް އެހިސާބުގެ އެންމެންނަށް ވެސް އެނގޭ ގޮތުގައި ތިމޮތީގެ ބައްޕައަކީ ގުރީކު މީހެކެވެ. އެހެންވެ އެ ރަށުގެ ބަނީއިސްރާއީލު މީހުންގެ ހިތްހަމަ ޖެއްސުމުގެ ގޮތުން ޕައުލް ތިމޮތީ ގާތު އެދުނި އޭނާއާއި އެކު އެދަތުރުގައި ދިއުމުގެ ކުރިން ތިމޮތީ ޚިތާނު ކުރުމަށެވެ.4އެމީހުން އެހިސާބުގެ ރަށްތަކުގެ ތެރޭގައި ދަތުރުކޮށް ގޮސް އެތަންތާގައިވާ އީސާގެފާނަށް އީމާންވެގެން ތިބި އެންމެންނަށް ޖެރޫސަލަމުގައި އީސާގެފާނުގެ މަންދޫބުންނާ ޖަމާޢަތުގެ ބޮޑުން އެއްބަސްވި ހުރިހާ ގަވާއިދުތަކެއް އަންގައިދީ ކިޔާދެމުން ދިޔައެވެ.5މި ކަމުގެ ސަބަބުން އީސާގެފާނަށް އީމާންވާ މީހުންގެ ޖަމާޢަތްތަކުގެ❖ އީސާގެފާނަށް އީމާންވާމީހުންގެ ޖަމާޢަތް: މިބަސް ބޭނުން ކުރެވެނީ ދެމާނައެއްގައެވެ. އެއްމާނައަކީ އީސާގެފާނަށް އީމާންވާ އެއްރަށެއްގައިވާ ނުވަތަ އެއްތަނެއްގައިވާ ބަޔަކަށް މުހާތަބުކޮށެވެ. އަނެއް މާނައަކީ ދުނިޔޭގައިވާ އެންމެހާ އީސާގެފާނަށް އީމާންވާ މީސްތަކުއްނެވެ. އެންމެންގެ އީމާންކަން ވަރުގަދަވެ އަދި އެބައިމީހުންގެ އަދަދު ގިނަވަމުން ދިޔައެވެ.\nތުރުއަސްގައި ޕައުލްއަށް ފެނުނު ހުވަފެން\n6 ޕައުލް އާއި އޭނާގެ އެކުވެރިން ފަރީޖިޔާއާއި ގަލާތިޔާގެ ސަރަހައްދުގެ ތެރެއިން ދަތުރުކޮށް ދިޔައެވެ. އެއީ މާތްރޫޙުފުޅު އެމީހުންނަށް އާސިޔާގެ ހިސާބުތަކުގައި ދިންނެވުމުގެ ޚަބަރުފުޅު ދިނުމަށް ހުއްދަ ނުދެއްވުމުންނެވެ.7އެމީހުންނަށް މީސިޔާއާއި ހަމައަށް އާދެވުމުން އެމީހުން ބިޒީނިޔާއަށް ދިއުމަށް ގަސްތު ކުރިއެވެ. ނަމަވެސް މާތް ސާހިބާ އީސާގެފާނުގެ މާތްރޫޙުފުޅު އެމީހުން އެ ރަށަށް ދިއުމަކަށް ހުއްދައެއް ނުދެއްވިއެވެ. 8 ދެން އެމީހުން މީސިޔާގެ ތެރެއިން ދަތުރުކޮށް ގޮސް ތުރުއަސްއަށް ދިޔައެވެ.9އެ ރަށަށް އާދެވުނު ރޭ ޕައުލްއަށް ހުވަފެނެއް ފަދަ ގޮތެއްގައި ފެނުނީ މެސެޑޯނިޔާގެ މީހަކު އައިސް އާދޭހާއިއެކު މިފަދައިން އެދި ބުނިތަނެވެ. ”މެސެޑޯނިޔާއަށް އައިސް އަހަރެމެންނަށް އެހީވޭ.“ 10 ހަމަ ޕައުލްއަށް މި ފަދައިން ފެނުމާއި އެކު އަހަރެމެން މެސެޑޯނިޔާގެ ސަރަހައްދަށް ދިއުމަށް ތައްޔާރު ވީމެވެ. އެއީ އަހަރެމެން ގަސްތު ކުރި ގޮތުގައި މާތްރަސްކަލާނގެ އެދިވޮޑިގެން ވަނީ އެކަލާނގެ ދެއްވި ދިންނެވުމުގެ އުފާވެރި ޚަބަރު ދިނުމަށް އަހަރެމެން އެ ރަށަށް ދިއުމަށެވެ.* މިއާޔަތުން ހާމަވެ އެނގޭ ގޮތުގައި މިފޮތް ލިޔުނު ލޫކާސްވެސް އޭރު ވަނީ އެމީހުންނާއި އެކުގައެވެ. ލޫކާސް އަކީ އިންޖީލުގައިވާ ”ލޫކާސް“ ފޮތްކޮޅުވެސް ލިޔުއްވި މީހާއެވެ. 11 އަހަރެމެން އޮޑިއެއްގައި ސީދާ ދަތުރުކޮށް ދިޔައީ ސަމޮތުރާޒީ އަށެވެ. ސަމޮތުރާޒީއަށް ދެވުނު ދުވަހު އަނެއް ދުވަހު ދަތުރުކޮށް ދިޔައީ ނެއާޕޮލިސް އަށެވެ. 12 އެ ރަށުން އެއްގަމު މަގުގައި ދަތުރުކޮށް އަހަރެމެން ދިޔައީ ފިލިއްޕީއަށެވެ❖ ފިލިއްޕީ: ފިލިއްޕީ އަކީ މެސެޑޯނިޔާގެ ރަށެކެވެ. މިރަށަކީ ސީދާ ރޯމުގެ ސަރުކާރުން އެތަނެއްގައި ވެރިކަން ކުރި ރަށެކެވެ. އެރަށުގެ ވެރިންނަށް ވެސް ތިބީ ހަމަ ރޯމުގެ މީހުންނެވެ. ޕައުލް އާއި ސިލާހު އަކީ ރޯމުސަރުކާރުގެ ރައްޔިތުން ކަމުން އެމީހުން އެރަށުގައިވީ އިރު އެމީހުންނާއި ދިމާވި ކަންތައްތަކާއި މިސަބަބާއި މެދު ވަރަށް ބޮޑު ގުޅުމެއްވެއެވެ.. އެއީ މެސެޑޯނިޔާގެ ފުރަތަމަ ރަށެވެ. މި ރަށް ވަނީ ރޯމުގެ ސަރުކާރުގެ ދަށުގައެވެ. އަހަރެމެން ދުވަސްކޮޅަކު އެ ރަށުގައި މަޑު ކުރީމެވެ.\nލިދިޔާގެ ހިތްބަދަލުވެ ދިންނެވުން ލިބުން\n13 ޖެހިގެން އައި ސަބަތުގެ ދުވަހު އަހަރެމެން އެ ރަށުގެ ބޮޑު ދޮރާށިން ނުކުމެގެން ކޯރުގެ އައްސޭރިއަށް ދިޔައީމެވެ. އެއީ އެ ރަށުގައި އުޅޭ ބަނީއިސްރާއީލު މީހުން ދުޢާ ކުރުމަށް އަންނާނެ ތަނަކީ އެތަން ހެން އަހަރެމެންނަށް ހީވާތީއެވެ. އަހަރެމެން އެތާ އިށީނދެ އެތަނަށް އެއްވެފައިވީ އަންހެނުންގެ ބަޔަކާ ވާހަކަ ދެއްކީމެވެ. 14 އަހަރެމެން ދެއްކި ވާހަކަ އަޑު އެހި އަންހެނުންގެ ތެރެއިން އެކަކީ އަގުބޮޑު ފޮތީގެ ވިޔަފާރި ކުރާ ލީދިޔާއޭ ނަމަކަށް ކިޔުނު ތިޔާތިރާގެ މީހެކެވެ. މީނާއަކީ މާތްރަސްކަލާނގެ ކިބަފުޅަށް އަޅުކަންކޮށް އުޅުނު މީހެކެވެ. އެދުވަހު މާތްރަސްކަލާނގެ ޕައުލް ދައްކަމުން ދިޔަ ވާހަކަތައް އެހުމަށް އޭނާގެ ހިތް ތައްޔާރު ކުރެއްވިއެވެ. 15 ލީދިޔާ އާއި އޭނާގެ ގޭގެ އެންމެން ތައުބާގެ ހިނެވުމުން ހިނެވުނު ދުވަހު އަހަރެމެންނަށް އޭނާގެ ގެއަށް އައުމަށް ދައުވަތު ދީ ލީދިޔާ މި ފަދައިން ބުންޏެވެ. ”އަހަރެން މިއީ ތެދު ގޮތުގައި އީސާގެފާނަށް އީމާންވެގެންވާ މީހަކު ކަމުގައި ކަލޭމެން ގަބޫލު ކުރަނީ ނަމަ ކަލޭމެން އަހަރެންގެ ގޭގައި ތިބޭ.“ އަދި އޭނާ ކުރުނުކޮށް އެދެމުން ގެންދިއުމުން އެންމެފަހުން އަހަރެމެން އެއްބަސްވެ އެގެއަށް ދިޔައީ އެވެ.\n16 އެއްދުވަހަކު އަހަރެމެން އާދަވެގެން ދުޢާ ކުރުމަށް ދާ ކޯރުގެ އައްސޭރިއަށް ދަނިކޮށް ނުބައި ރޫޙެއްގެ ބާރުގެ ދަށުވެފައި ވާ ޒުވާން އަންހެންކުއްޖަކާ ދިމާވިއެވެ. މިއަންހެން ކުއްޖާއަކީ އަޅެކެވެ. އަދި މި ކުއްޖާ ފާލުބަލައިގެން އޭނާގެ ވެރިންނަށް އެތައް ބައިވަރު ފައިސާއެއް ވެސް ހޯދާދެއެވެ. 17 މި ކުއްޖާ ޕައުލް އާއި އަހަރެމެންގެ ފަހަތުން މި ފަދައިން ގޮވާ ހަޅޭއްލަވަމުން އައެވެ. ”މިމީހުންނަކީ އެންމެ މަތިވެރިރަސްކަލާނގެ ޚާދިމުން. އެމީހުން މީސްތަކުންނަށް އެ ބުނެދެނީ ދިންނެވޭނެ ގޮތުގެ ވާހަކަތައް.“\n18 މި ކުއްޖާ ކޮންމެ ދުވަހަކު އަހަރެމެންގެ ފަހަތުން މިހެން ގޮވަމުން ގޮސް ހެދިއެވެ. އެންމެ ފަހުން އެއް ދުވަހު ޕައުލް ކުޅަދާނަނުވެގެން އެ ކުއްޖާއާ ދިމާލަށް އެނބުރިފަ އެ ނުބައިރޫޙަށް ބުންޏެވެ. ”އެކުއްޖާގެ ގައިން ހަމަ މިހާރު ނުކުތުމަށް އީސާ އަލްމަސީޙުގެ ނަންފުޅުގައި އަހަރެން ކަލެއަށް އަމުރުކުރަން.“ ހަމައެވަގުތު އެ ނުބައި ރޫޙު އެކުއްޖާގެ ހަށިގަނޑުގެ ތެރެއިން ނުކުމެއްޖެއެވެ.\n19 މި އަޅު އަންހެންކުއްޖާ ގެންގުޅުނު މީހުން މި ތަން ފެނުމުން ދެން އިތުރަށް އެކުއްޖާގެ ކިބައިން ފައިސާ ނުހޯދޭނެކަން އެނގުމުން އައި ރުޅިން ޕައުލް އާއި ސިލާހު ހިފަހައްޓާ ހައްޔަރުކޮށްގެން އެރަށުގެ ވެރިންނަށް ދެއްކުމަށް ބޮޑު ބާޒާރަށް ގެންދިޔައެވެ. 20 އެމީހުން އެތާނގައިވާ ރޯމު ސަރުކާރުގެ އުއްތަމަ ފަނޑިޔާރުންނަށް ބުންޏެވެ. ”މިމީހުންނަކީ ބަނީއިސްރާއީލު މީހުން. މިމީހުން އައިސް އަހަރެމެންގެ ރަށުގައި ހަމަނުޖެހުން އުފައްދަން މަސައްކަތް ކުރަނީ. 21 އަހަރެމެން ފަދަ ރޯމުގެ ސަރުކާރުގެ ދަށުގައިވާ މީހުން ކުރުން ހުއްދަ ނޫން ކަންތައްތައް ކުރުމަށް މިމީހުން މީހުންނަށް ކިޔާދީ އެބަ ދަސްކޮށް ދެމުން ގެންދޭ.“\n22 އެތަނަށް އެއްވެފައި ވީ މީސްތަކުން ވެސް ޕައުލް އާއި ސިލާހު ކުށްވެރިކުރުމުގައި ބައިވެރިވިއެވެ. ދެން މި އުއްތަމަ ފަނޑިޔާރުން ޕައުލް އާއި ސިލާހު ލައިގެން ތިބި ފޭރާންތައް ވީދާލާ އެމީހުން ގައިގައި އެއްތެލުން ތެޅުމަށް އެންގިއެވެ. 23 ޕައުލް އާއި ސިލާހު ގައިގައި އެތައް ތެޅުމެއް ތެޅުމަށް ފަހު އެމީހުން ޖަލަށް ލާ އެ ޖަލުބަލަހައްޓާ މީހާއަށް ޖަލު ރަނގަޅަށް ތަޅުލުމަށް އެންގިއެވެ. 24 ދެން އެ ޖަލު ބަލަހައްޓާ މީހާ އެމީހުން ގެންގޮސް އެ ޖަލުގެ އެންމެ އެތެރެގޮޅިއަށް ލާ އަނދަގޮނޑި ޖެހިއެވެ.\n25 މެންދަމު ޕައުލް އާއި ސިލާހު ދުޢާ ކޮށް ހަމްދާ ސަނާގެ ލަވަތައް ކިޔަމުން ދިޔައެވެ. ޖަލުގައި ވާ އެހެން މީހުން އަޑު އަހަން ތިއްބެވެ. 26 ދެން ކުއްލިއަކަށް ވަރަށް ގަދަ ބިންހެލުމެއް އަޔެވެ. އަދި ޖަލުގެ ހުރިހާ ދޮރެއް ހުޅުވިގެން ދިޔައެވެ. އަދި ޖަލުގައިވީ އެންމެންގެ ހިލިހިލާތައް ނެއްޓިގެން ދިޔައެވެ.\n27 މި ޖަލު ބަލަހައްޓާ މީހާ ހޭލައިގެން އައިސް ބެލިއިރު ޖަލުގެ ހުރިހާދޮރެއް ހުޅުވިފަ ވާތަންފެނުމުން އޭނާ ހީކުރީ ޖަލުގައިވާ އެންމެން ފިލައިގެން ދިޔައީ ކަމުގައެވެ. އެހެން ހީކޮށް އޭނާ އަމިއްލެއަށް މަރުވާން ގަސްތުކޮށް އޭނާގެ ކަނޑި ނެގިއެވެ. 28 ނަމަވެސް އެވަގުތު ޕައުލް ހަޅޭއްލަވައިގަތެވެ. ”ކަލޭގެ ހަށިގަނޑަށް އަނިޔާއެއް ނުދީ. އަހަރެމެން އެންމެން މި ތިބީ މިތާ. އެކަކުވެސް މިތާކުން ނުދޭ.“ 29 ދެން ޖަލުބަލަހައްޓާ މީހާ ބައްތިއެއް ދިއްލައިގެން ގެންނަން އެންގިއެވެ. އެބައްތި ގެނައުމުން އޭނާ ޖަލުތެރެއަށް ވަދެގެން ދިޔަގޮތަށް ގޮސް ތުރުތުރު އަޅަމުން ޕައުލް އާއި ސިލާހުގެ ފައިދަށަށް ތިރިވިއެވެ. 30 ދެން އޭނާ އެމީހުން ޖަލުން ބޭރަށް ނެރެފަ އެމީހުންނަށް ބުންޏެވެ. ”އަޅުގަނޑު ދިންނެވުން ލިބިގަތުމަށް ކުރަންވީ ކަމެއް ތިޔަ ސާހިބުން ވިދާޅުވެ ދެއްވާ؟“\n31 ”މާތްސާހިބު އީސާ އަލްމަސީޙު ގަބޫލުކޮށް އީމާންވޭ. އޭރުން ކަލެއަށް ދިންނެވުން ލިބޭނެ. އަދި ކަލޭގެ އާއިލާގެ އެންމެންނާ ކަލޭގެ ގޭގައިވާ އެންމެން ވެސް މިހެން ކަން ކުރުމުން އެމީހުންނާ ދޭތެރޭ ވެސް ހަމަ އެފަދައިން ކަންތައް ވާނެ.“\n32 ދެން ޕައުލް އާއި ސިލާހު އޭނާއަށާ އޭނާގެ ގޭގެ އެންމެންނަށް މާތްސާހިބާ އާއި ބެހޭ ގޮތުން އަންގައިދިނެވެ. 33 ހަމަ އެވަގުތު ޖަލުބަލަހައްޓާ މީހާ ޕައުލް އާއި ސިލާހު ގޮވައިގެން ގޮސް އެމީހުންގެ ގައިގައި ވާ ޒަޚަމްތައް ސާފުކޮށް ބޭސްއަޅާދިނެވެ. އަދި އޭނާއާއި އޭނާގެ ގޭގެ އެންމެން އެއްފަހަރާ ތައުބާގެ ހިނެވުމުން❖ ތައުބާގެ ހިނެވުން: މި ހިނެވުމަކީ މީހަކު ފާފައިން ދުރުވެ އެމީހާގެ ފާފަވެރި ނަފުސު މަރުވެ އަލުން އާ ސާފު ތޯހިރު ނަފުސެއް އުފަން ވެއްޖެކަން ރަމްޒުކޮށްދިނުމަށް ހިނައިގަނެވޭ ހިނައިގަތުމެކެވެ. މި ހިނެވުން މީހަކު ހިނެވޭ ގޮތަކީ ފެން އެމީހެއްގެ ބޮލަށް އަޅާ ހަށިގަނޑުން ލައިގެން ފައިބައިގެން ދާ ގޮތަށް ނުވަތަ އެމީހާ ފެން އެއްޗެއްގެ އަޑިއަށް ލާފައި ނެގުމުންނެވެ. މާތްރަސްކަލާނގެ ޚާއްސަކުރައްވާ ފޮނުއްވާނެ އަލްމަސީޙު ވަޑައިގަތުމުގެ ކުރިން މީސްތަކުން ތައުބާވެ އެބައިމީހުންގެ ހިތްތައް ސާފުކުރުމަށް ޔަޙުޔާގެފާނު މީސްތަކުންނަށް ގޮވާލެއްވިއެވެ. އަދި ޔަޙުޔާގެފާނު އެކަލޭގެފާނުގެ އަރިހަށް ހިނައިގަތުމަށް އައި މީސްތަކުން ތައުބާގެ ހިނެވުމުން ހިނެވީ އުރުދުން ކޯރުގެ އައްސޭރީގައެވެ. އަދި ހަމައެފަދައިން ތައުބާގެ ހިނެވުމަކީ މީހަކު އީސާގެފާނު ޤަބޫލުކޮށް އެކަލޭގެފާނުގެ ބަސްފުޅުތައް އަހާ އެބަސްފުޅުތަކާއި އެއްގޮތަށް އަމަލުކުރުމަށް ގަސްތުކޮށްފި ހިނދުމެ ހިނެވޭ ހިނެވުމެކެވެ. ”ޔަޙުޔާގެފާނު“ ބަލާ. ހިނައިގަތެވެ. 34 ދެން ޖަލުބަލަހައްޓާ މީހާ ޕައުލް އާއި ސިލާހު އޭނާގެ ގެއަށް ގެންގޮސް އެމީހުންނަށް ކާނެ އެއްޗެއް ދިނެވެ. އީސާގެފާނަށް އީމާންވެ އެކަލޭގެފާނު ގަބޫލު ކުރުމުގެ ސަބަބުން އޭނާ އާއި އޭނާގެ ގޭގެ އެންމެން ވަނީ އުފަލުން ފުރިފައެވެ.\n35 އަނެއްދުވަހުގެ ހެނދުނު ރޯމު ސަރުކާރުގެ ފަނޑިޔާރުން ސިފައިންގެ އޮފިސަރުން ފޮނުވާ ޖަލުބަލަހައްޓާ މީހާއަށް ބުންޏެވެ. ”އެ ދެމީހުން މިނިވަންކޮށް ދޫކޮށްލާ.“ 36 ދެން ޖަލު ބަލަހައްޓާ މީހާ ޕައުލް އަށް ބުންޏެވެ. ”ކަލޭމެން ދޫކޮށްލުމަށް ރޯމު ސަރުކާރުގެ ފަނޑިޔާރުން އަންގައިފި. ވީމާ މިހާރު ކަލޭމެން ތިއީ މިނިވަނުން. އުފާވެރިކަމާއި އެކު ހިތްހަމަޖެހިގެން ދޭ.“ 37 ނަމަވެސް ޕައުލް އެ ސިފައިންނަށް ބުންޏެވެ. ”އަހަރެމެންނަކީ ރޯމުސަރުކާރުގެ ރައްޔިތުން❖ ރޯމުސަރުކާރުގެ ރައްޔިތެއް: ރޯމުސަރުކާރުގެ ރައްޔިތެއް ކަމުގައި ވުމަކީ ވަރަށް ބޮޑު ފައިދާ އާއި އިސްކަން ލިބޭ ކަމެކެވެ. އެއީ ރޯމުގެ ސަރުކާރުގެ ދަށުގައިވާ ހުރިހާ ސަރަހައްދުގެ ގައުމުތަކުގެ ތެރެއިން ވެސް ރޯމުސަރުކާރުގެ ރައްޔިތަކަށް ވުމުގެ ނަސީބު ލިބިފައި ވަނީ ވަރަށް މަދު މީހަކަށެވެ. ރޯމުސަރުކާރުގެ ރައްޔިތަކާއި މެދު ހެއްކާއި ދަލީލުގެ މައްޗަށް ޝަރީއަތް ކޮށްބަލާ ހެދުމަށް ފަހު ނޫނީ އެއްވެސް އަދަބެއް ދިނުމަކީ މަނާކަމެކެވެ.. ނަމަވެސް ރޯމުސަރުކާރުގެ އުއްތަމަ ފަނޑިޔާރުން އަހަރެމެންނާއި މެދު އެއްވެސް ޝަރީޢަތެއް ނުކޮށް އަހަރެމެންގެ ގައިގައި އެންމެންގެ ކުރިމަތީގައި ހަންމުށި އެޅި. އަދި އަހަރެމެން ޖަލަށް ލި. މިހާރު އެމީހުން އެބުނަނީ މިއިން އެއްވެސް ކަމެއް ނުވާ ހެން އަހަރެމެން މަޑުމަޑުން ޖަލުން ނުކުމެގެންދާށޭ ތަ؟ އެއްގޮތަކަށް ވެސް އެހެނެއް ނުވެވޭނެ. އަހަރެމެން ޖަލުން ނެރެން ޖެހޭނީ ރޯމުގެ ސަރުކާރުގެ ފަނޑިޔާރުން އައިސް.“ 38 މި ސިފައިން ގޮސް ރޯމު ސަރުކާރުގެ އުއްތަމަ ފަނޑިޔާރުން ގާތު މި ވާހަކަތައް ބުނުމުން އެމީހުންނަށް ޕައުލް އާއި ސިލާހު އަކީ ރޯމުގެ ރައްޔިތުންކަން އެނގުމުން ވަރަށް ބިރުގަތެވެ. 39 ދެން އެމީހުން ޕައުލް އާއި ސިލާހުގެ ކައިރިއަށް އައިސް މި ވީ ކަންތައްތަކަށް އެމީހުންގެ ކިބައިން މަޢާފަށް އެދުނެވެ. އަދި އެމީހުން ޖަލުން ނެރެ އެމީހުންގެ ކިބައިން އެރަށުން ދިއުމަށް އެދުނެވެ.\n40 ޕައުލް އާއި ސިލާހު ޖަލުން ނުކުމެގެން ދިޔައީ ލީދިޔާގެ ގެއަށެވެ. އެގޭގައި އީސާގެފާނަށް އީމާންވެގެން ތިބި މީހުންނަށް ހިތްވަރު ދިނުމުގެ ގޮތުން ވާހަކަދެއްކުމަށް ފަހު އެމީހުން އެ ރަށުން ފުރިއެވެ.\n❖16:5 އީސާގެފާނަށް އީމާންވާމީހުންގެ ޖަމާޢަތް: މިބަސް ބޭނުން ކުރެވެނީ ދެމާނައެއްގައެވެ. އެއްމާނައަކީ އީސާގެފާނަށް އީމާންވާ އެއްރަށެއްގައިވާ ނުވަތަ އެއްތަނެއްގައިވާ ބަޔަކަށް މުހާތަބުކޮށެވެ. އަނެއް މާނައަކީ ދުނިޔޭގައިވާ އެންމެހާ އީސާގެފާނަށް އީމާންވާ މީސްތަކުއްނެވެ.\n*16:10 މިއާޔަތުން ހާމަވެ އެނގޭ ގޮތުގައި މިފޮތް ލިޔުނު ލޫކާސްވެސް އޭރު ވަނީ އެމީހުންނާއި އެކުގައެވެ. ލޫކާސް އަކީ އިންޖީލުގައިވާ ”ލޫކާސް“ ފޮތްކޮޅުވެސް ލިޔުއްވި މީހާއެވެ.\n❖16:12 ފިލިއްޕީ: ފިލިއްޕީ އަކީ މެސެޑޯނިޔާގެ ރަށެކެވެ. މިރަށަކީ ސީދާ ރޯމުގެ ސަރުކާރުން އެތަނެއްގައި ވެރިކަން ކުރި ރަށެކެވެ. އެރަށުގެ ވެރިންނަށް ވެސް ތިބީ ހަމަ ރޯމުގެ މީހުންނެވެ. ޕައުލް އާއި ސިލާހު އަކީ ރޯމުސަރުކާރުގެ ރައްޔިތުން ކަމުން އެމީހުން އެރަށުގައިވީ އިރު އެމީހުންނާއި ދިމާވި ކަންތައްތަކާއި މިސަބަބާއި މެދު ވަރަށް ބޮޑު ގުޅުމެއްވެއެވެ.\n❖16:33 ތައުބާގެ ހިނެވުން: މި ހިނެވުމަކީ މީހަކު ފާފައިން ދުރުވެ އެމީހާގެ ފާފަވެރި ނަފުސު މަރުވެ އަލުން އާ ސާފު ތޯހިރު ނަފުސެއް އުފަން ވެއްޖެކަން ރަމްޒުކޮށްދިނުމަށް ހިނައިގަނެވޭ ހިނައިގަތުމެކެވެ. މި ހިނެވުން މީހަކު ހިނެވޭ ގޮތަކީ ފެން އެމީހެއްގެ ބޮލަށް އަޅާ ހަށިގަނޑުން ލައިގެން ފައިބައިގެން ދާ ގޮތަށް ނުވަތަ އެމީހާ ފެން އެއްޗެއްގެ އަޑިއަށް ލާފައި ނެގުމުންނެވެ. މާތްރަސްކަލާނގެ ޚާއްސަކުރައްވާ ފޮނުއްވާނެ އަލްމަސީޙު ވަޑައިގަތުމުގެ ކުރިން މީސްތަކުން ތައުބާވެ އެބައިމީހުންގެ ހިތްތައް ސާފުކުރުމަށް ޔަޙުޔާގެފާނު މީސްތަކުންނަށް ގޮވާލެއްވިއެވެ. އަދި ޔަޙުޔާގެފާނު އެކަލޭގެފާނުގެ އަރިހަށް ހިނައިގަތުމަށް އައި މީސްތަކުން ތައުބާގެ ހިނެވުމުން ހިނެވީ އުރުދުން ކޯރުގެ އައްސޭރީގައެވެ. އަދި ހަމައެފަދައިން ތައުބާގެ ހިނެވުމަކީ މީހަކު އީސާގެފާނު ޤަބޫލުކޮށް އެކަލޭގެފާނުގެ ބަސްފުޅުތައް އަހާ އެބަސްފުޅުތަކާއި އެއްގޮތަށް އަމަލުކުރުމަށް ގަސްތުކޮށްފި ހިނދުމެ ހިނެވޭ ހިނެވުމެކެވެ. ”ޔަޙުޔާގެފާނު“ ބަލާ.\n❖16:37 ރޯމުސަރުކާރުގެ ރައްޔިތެއް: ރޯމުސަރުކާރުގެ ރައްޔިތެއް ކަމުގައި ވުމަކީ ވަރަށް ބޮޑު ފައިދާ އާއި އިސްކަން ލިބޭ ކަމެކެވެ. އެއީ ރޯމުގެ ސަރުކާރުގެ ދަށުގައިވާ ހުރިހާ ސަރަހައްދުގެ ގައުމުތަކުގެ ތެރެއިން ވެސް ރޯމުސަރުކާރުގެ ރައްޔިތަކަށް ވުމުގެ ނަސީބު ލިބިފައި ވަނީ ވަރަށް މަދު މީހަކަށެވެ. ރޯމުސަރުކާރުގެ ރައްޔިތަކާއި މެދު ހެއްކާއި ދަލީލުގެ މައްޗަށް ޝަރީއަތް ކޮށްބަލާ ހެދުމަށް ފަހު ނޫނީ އެއްވެސް އަދަބެއް ދިނުމަކީ މަނާކަމެކެވެ.


އަނިޔާގައި ހުރެ ވެސް ނަޑާލް ފްރެންޗް އޯޕަން ކުޅެން ބޭނުން\nމެޑްރިޑް އޯޕަން މެޗެއްގެ ތެރެއިން ނަޑާލް.-- ފޮޓޯ: އޭއެފްޕީ\nމެޑްރިޑް (މެއި 14) - މަޝްހޫރު ޓެނިސް ކުޅުންތެރިޔާ ރަފައެލް ނަޑާލް ބޭނުންވަނީ އަނިޔާގައި ހުރެ ވެސް މި ފަހަރުގެ ފްރެންޗް އޯޕަން ޓެނިސް މުބާރާތުގައި ކުޅެން ކަމަށް ރިޕޯޓްތައް ބުނެފި އެވެ.\nނަޑާލް، 35، ގެ ފަޔަށް އަނިޔާވީ ދާދި ފަހުން ކުޅުނު ރޯމް މާސްޓާސް މެޗެއްގެ ތެރެއިންނެވެ. މި މަހު 22 ވަނަ ދުވަހު ފަށާ ފްރެންޗް އޯޕަންއާ ކުރިމަތިލާއިރު، 2004 ވަނަ އަހަރުގެ ފަހުން ފުރަތަމަ ފަހަރަށް ނަޑާލްގެ ތައްޔާރީ އަށް ވަނީ ހުރަސް އެޅިފަ އެވެ.\nނަޑާލް ވަނީ ފާއިތުވި 18 އަހަރު ކޮންމެ ފަހަރަކު ވެސް ފްރެންްޗް އޯޕަންގައި ވާދަކުރާނަމަ ކްލޭކޯޓު މުބާރާތެއް ކާމިޔާބުކޮށްފަ އެވެ. އެކަމަކު، މި ފަހަރު ނަޑާލަށް އޮތީ އަނިޔާއާ އެކު މުބާރާތަށް ކުރިމަތިލާން ޖެހިފަ އެވެ.\nމި އަހަރުގެ އޮސްޓްރޭލިއަން އޯޕަން ކާމިޔާބުކޮށް، 21 ގްރޭންޑްސްލޭމް ތަށި އުފުލާލި ފުރަތަމަ ކުޅުންތެރިޔާގެ ޝަރަފް ހޯދި ނަޑާލް އެންމެ ފުރަތަމަ ފަޔަށް ލިބުނު "ކްރޮނިކް" އިންޖަރީ އަކަށް ފަރުވާ ހޯދީ 2005 ވަނަ އަހަރު އެވެ. އެ އަނިޔާއިން އެ ފަހަރު ރިކާވާވިއިރު، ބައެއް ކަންތައްތައް ދިޔައީ އެންމެ ރަނގަޅަށް ކަމަށް ނުވާތީ، ނަޑާލްގެ ކެރިއަރުގެ އެކި ހިސާބުތަކުގައި ވަނީ އެ ފަދަ އަނިޔާތަކާ ތަކުރާރުކޮށް ކުރިމަތިލާން ޖެހިފަ އެވެ.\nނަޑާލަށް މިދިޔަ އަހަރުގެ ގިނަ މުބާރާތްތަކެއް ގެއްލުނީ ފަޔަށް ލިބިފައިވާ އަނިޔާގެ ސަބަބުންނެވެ. މިދިޔަ އަހަރު ދިން އިންޓަވިއުއެއްގައި ނަޑާލް ބުނީ އޭނާގެ ކެރިއަރުުގައި ގިނަ މުބާރާތްތަކެއް ކުޅެފައިވާނީ އިންޖަރީވެ ހުރެ، އެކަމުގެ ތެރެއިން ގިނަ ކަންތައްތަކެއް ތަޖުރިބާކޮށްގެން ކަމަށެވެ.\nފްރެންޗް އޯޕަން މި މަހު 22 އިން ފެށިގެން އަންނަ މަހުގެ ފަސް ވަނަ ދުވަހާ ހަމައަށް ކުރިއަށްދާއިރު، ނަޑާލް އެ މުބާރާތަށް ދާނީ ޑޮކްޓަރު ގޮވައިގެންނެވެ. އެއީ އިންޖަރީ އިތުރަށް ގޯސްވިޔަނުދީ ރިކަވަރީ ރަނގަޅަށް ގެންދިއުމުގެ ބޭނުމުގަ އެވެ. ފްރެންޗް އޯޕަންގެ އެންމެ ކާމިޔާބު ކުޅުންތެރިއަކީ ނަޑާލް އެވެ. އޭނާ ވަނީ 13 ފަހަރު އެ މުބާރާތުގެ ތަށި އުފުލާލައިފަ އެވެ. ރިޕޯޓްތައް ބުނާގޮތުން މިއީ ނަޑާލް ފްރެންޗް އޯޕަންގައި ފެންނާނެ ފަހު ފަހަރު ކަމަށް ވުމުގެ ފުރުސަތު ބޮޑެވެ.\nއަލްކަރާޒް ފްރެންޗް އޯޕަން ވެސް ފެށީ މޮޅަކުން\nއިންޑިއާ މުބާރާތަކުން ނަބާ އަނެއްކާ ވެސް ޗެމްޕިއަންކަން ހޯދައިފި\nސްވިއަޓެކަށް ޖެހިޖެހިގެން 25 މޮޅު!


Vietnam Ga Mees Media Beynun Kureveyne Minganduthakeh Hadhaifi - Vaguthu\nވިއެޓްނާމްގައި މީސް މީޑިއާ ބޭނުން ކުރެވޭނެ މިންގަނޑުތަކެއް ހަދައިފި\nވިއެޓްނާމުގައި މީސް މީޑިއާ ބޭނުންކުރުމުގައި އަމަލުކުރަން ޖެހޭ ހާއްސަ ގައުމީ މިންގަނޑުތަކެއް ކަނޑައަޅައިފިއެވެ. މި މިންގަނޑުތައް ކަނޑައަޅާފައިވަނީ މީސް މީޑިއާގައި ގައުމާ ގުޅޭ ފައްސި ހަަބަރުތަކާއި މައުލޫމާތު ފެތުރުމަށް ބާރު އެޅުމުގެ ގޮތުންނެވެ.\nގައުމާ ގުޅިގެން ނޭދެވޭ ވާހަކަތައް މީސްމީޑިޔާގައި ހިއްސާކުރާނަމަ ސަރުކާރުގެ މުވައްޒަފުން އެކަން ބަލައި އަންގަންޖެހޭ ފަރާތްތަކަށް އެކަން އަންގަން ޖެހޭ ގޮތަށް ވަނީ ކަނޑައަޅައިފައެވެ.\nއެކުލަވާލި މިންގަނޑުތަކުގައި ބުނެފައިވާ ގޮތުން ގާނޫނާ ހިލާފަށް ގައުމުގެ މަސްލަހަތު ގެއްލޭފަދަ މައުލޫމާތު މީސް މީޑިއާގައި ހިއްސާކުރުން މަނާ ވާނެެއެވެ. މި ގަވާއިދުތަކަށް ވިއެޓްނާމުގެ މީޑިއާ ކުންފުނިތަކުން ވެސް އަމަލު ކުރަން ޖެހޭނެއެވެ. އަލަށް އެކުލަވާލި މިންގަނޑުތަކުގައި ބާރު އަޅާފައިވަނީ އެ ގައުމުގެ ގުދުރަތީ ރީތިކަމާއި، އެގައުމުގެ މީހުންނާއި ސަގާފަތާއި ގުޅޭ ފައްސި މައުލޫމާތު ހިއްސާ ކުރުމަށެވެ.\nމި އުސޫލުތަކަށް އަމަލުނުކުރާ މީހުންނަށް ގާނޫނީ ގޮތުން ފިޔަވަޅު އެޅޭނެ ކަމެއް ނުވަތަ ނޫންކަމެއް އަދި ސާފެއް ނުވެއެވެ.\nވިއެޓްނާމުގައި ވެރިކަންކުރާ ކޮމިއުނިސްޓް ޕާޓީ އަކީ ފާޑުކިޔުންތައް ބަލައިގަންނަ ބައެއް ނޫނެެވެ. އެހެން ކަމުން އެމީހުން މީޑިއާތަކަށް ނުފޫޒު ފޯރުވާފައިވެއެވެ. ފާއިތުވި އަހަރުތަކަށް ބަލާއިރުވެސް ޔޫޓިއުބާއި ފޭސްބުކް ފަދަ ބޮޑެތި ޕްލެޓްފޯމް ތަކުގައި ފަތުރާފައިވާ ބައެއް މައުލޫމާތުތަކާއި ގުޅިގެން ފިޔަވަޅު އަޅައި މައުލޫމާތު ހިއްސާކުރި މީހުން ދިގު މުއްދަތަކަށް ޖަލަށް ލައިފައެވެ. އަދި ފޭސްބުކްގައި ހިއްސާކުރާ ސިޔާސީ މައުލޫމާތު ސަރުކާރުން ބޭނުންވާގޮތަށް ހިއްސާ ނުކުރާ ނަމަ ފިޔަވަޅު އަޅާނެ ކަމުގެ އިންޒާރު ފޭސްބުކް ބޭނުންކުރާ ފަރާތްތަކަށް މިދިޔަ އަހަރު ދީފައިވެއެވެ.


Payment system foarukohdheyn shauguverivee 36 kunfungneh\nޕޭމަންޓް ވިއުގަ އަޅައިދޭން 36 ކުންފުންޏެއް ޝައުގުވެރިވެއްޖެ\nސެންޓްރަލް ބޭންކުގެ އޮފީސް: ގައުމީ ޕޭމަންޓް ސިސްޓަމް ގާއިމް ކުރުމުގެ މަސައްކަތް ދަނީ ކުރަމުން- ފޮޓޯ އަވަސް\nރާއްޖޭގައި ނަގުދު ފައިސާ ބޭނުން ކުރުން މަދު ކުރަން މުޅި ރާއްޖޭގައި ގުޅާލައި ނޭޝަނަލް ޕޭމަންޓް ސިސްޓަމް ފޯރުކޮށް ދޭން ޝައުގުވެރިވި 36 ކުންފުންޏަށް ބިޑް ހުށަހެޅުމުގެ ފުރުސަތު ހުޅުވާލައިފި އެވެ.\nމޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން ބުނީ ނޭޝަނަލް ޕޭމަންޓް ސިސްޓަމް ވިއްކަން ކުރިމަތި ލެވޭނީ މި އަހަރުގެ ޖެނުއަރީ 31 ގައި އެމްއެމްއޭގައި ހުޅުވާލި ފުރުސަތުގައި އެކަމަށް އެދި ރަޖިސްޓްރީ ކުރި ފަރާތްތަކަށް ކަމަށެވެ.\nރާއްޖޭގެ ޕޭމަންޓް ސިސްޓަމް ގާއިމް ކުރުމުގެ މަސައްކަތް ކޮށްދޭން ޝައުގުވެރިވެ 36 ފަރާތަކުން ވަނީ ރަޖިސްޓްރީކޮށްފަ އެވެ. އަދި މި ފަރާތްތަކުގެ ތެރެއިން 25 ފަރާތަކުން ވަނީ އެ ފަރާތްތަކުން ގެންގުޅޭ ޕޭމަންޓް ސިސްޓަމްތަކުގެ ސޮލިއުޝަންތަކާ ބެހޭ ގޮތުން ޕްރެޒެންޓޭޝަން ވެސް ދީފަ އެވެ.\nއެމްއެމްއޭ އިން ބުނީ ސިސްޓަމްތައް ގާއިމު ކުރުމުގެ މަސައްކަތް ކުރުމަށް ކުރިމަތިލާފައި ވަނީ ދުނިޔޭގައި މި ހިދުމަތް ދޭ މަޝްހޫރު ކުންފުނިތަކުން ކަމަށެވެ.\nއެގޮތުން އެ ކުންފުނިތައް ނިސްބަތްވާ ގައުމުތަކުގެ ތެރޭގައި ލެޓްވިއާ އާއި ފިންލޭންޑް އަދި ސްވިޑަންގެ އިތުރުން ކެނެޑާ އާއި އިންޑިއާ އަދި އެމެރިކާ އާއި އިނގިރޭސިވިލާތުގެ އިތުރުން އިޓަލީ އާއި ނިއުޒިލޭންޑް އަދި ސިންގަޕޫރު ފަދައ ގައުމުތައް ހިމެނެ އެވެ.\nއެމްއެމްއޭގެ ގަވަރުނަރު އަހުމަދު ނަސީރު އަވަސް އަށް ދެއްވި އިންޓަވިއުއެއްގައި ވިދާޅުވެފައިވާ ގޮތުގައި ރާއްޖޭގެ ޕޭމަންޓް ސިސްޓަމް ގާއިމް ކުރަނީ ރާއްޖޭގެ ބޭންކްތަކާއި ވޯލްޑް ބޭންކް އަދި އޭޝިއަން ޑިވްލޮޕްމަންޓް ބޭންކް (އޭޑީބީ) ފަދަ ބޭރުގެ ޖަމިއްޔާތަކާ ވެސް ގުޅިގެނެވެ. އެ ފަރާތްތަކުގެ ލަފާ ހޯދާ މި ނިޒާމަކީ ރާއްޖޭގެ ވިޔަފާރި އާއި އާއްމު ދިރިއުޅުމަށް އަންނާނެ އިންގިލާބަކަށް ވެގެންދާނެ ކަމަށް ވެސް ގަވަރުނަރު ވިދާޅުވި އެވެ.\nނަސީރު ވިދާޅުވި ގޮތުގައި މި ސިސްޓަމްގެ ސަބަބުން ޒުވާނުންނަށް ވެސް ފުރުސަތުތަކެއް ހުޅުވިގެންދާނެ އެވެ. ގިނަ ޒުވާނުން މޮބައިލް އެޕްލިކޭޝަންތަކެއް ހަދައިގެން މަސައްކަތް ކުރާނެ ކަމަށާ، މި ސިސްޓަމްގެ ސަބަބުން އެފަދަ މަސައްކަތް ކުރާ ޒުވާނުންނަށް އާ ދޮރެއް ހުޅުވޭނެކަ ކަމަށެވެ.\n"މި ސިސްޓަމް މިހާރު ހުރި އެޕްތަކާ ގުޅިގެންދާނެ. އެހެންވީމަ ކޮންމެ ބޭންކްއެއްގައި އެކައުންޓު އޮތް ނަމަވެސް ވަގުތުން ވަގުތަށް ރިއަލް ޓައިމްކޮށް ޕޭކޮށްލެވޭނެ. ބިލްތަކާ ސަރުކާރަށް ދައްކަން ޖެހޭ ޕޭމަންޓްތައް ވެސް ބަރާބަރަށް ދައްކާލެވޭނެ،" ނަސީރު ވިދާޅުވި އެވެ.\nގައުމީ ޕޭމަންޓް ސިސްޓަމް ގާއިމްކުރަނީ ރާއްޖޭގެ 400،000 މީހުންނަށް މި ހިދުމަތް ދެވޭ ފެންވަރަށެވެ. އަދި މި ނިޒާމަކީ އަވަސް ފަސޭހަ އަދި ރައްކާތެރި ނިޒާމަކަށްވާނެ އެވެ. މި ސިސްޓަމް ގާއިމްކޮށް ނިމޭއިރު، ރާއްޖެ އަންނަ ޓޫރިސްޓުންނަށް ވެސް މި ފަސޭހަ ލިބިގެންދާނެ އެވެ. އެގޮތުން އެ މީހުންނަށް ސްމާޓް ކާޑަކުން ހިދުމަތް ހޯދޭނެ އެވެ. އަދި އާއްމު މީހާ އަށް އެއް ތަނުން އަނެއް ތަނަށް ފައިސާ ފޮނުވަން މިހާރަށް ވުރެ ފަސޭހަ ވެގެންދާނެ އެވެ. އަދި މީހުން ދިރިއުޅޭ ރަށްރަށުގައި ބަހައްޓާ ހާއްސަ ސެލްފް ސާވިސަސް ޓާމިނަލްތަކެއްގެ އެހީގައި ޕޭމަންޓް އެޕްލިކޭޝަން ދައްކާލެވޭނެ އެވެ.\nޕޭޕަލް ފުރިހަމަ ކުރަން ގާނޫނުތައް ބޭނުންވޭ: ގަވަރުނަރު


England furathama faharah EURO ge final ah\nއިންގްލެންޑުން މޮޅުވި ގޯލު ޖެހުމަށްފަހު އުފާ ފާޅު ކުރަނީ. މިއީ ޔޫރޯގެ ފައިނަލަށް އިންގްލެންޑް ދަތުރު ކުރި ފުރަތަމަ ފަހަރު ފޮޓޯ: ޔޫރޯ 2020\nމިރޭ ކުޅުނު ސެމީ ފައިނަލުގައި ޑެންމާކު ބަލިކޮށް ތާރީހުގައި ފުރަތަމަ ފަހަރަށް އިންގްލެންޑް ޔޫރޯގެ ފައިނަލަށް ދަތުރު ކޮށްފި އެވެ.\nއަމިއްލަ ދަނޑުގައި އިންގްލެންޑުން މިރޭގެ މެޗު ކާމިޔާބު ކުރީ 2-1 ގެ ނަތީޖާ އަކުންނެވެ. ކޮންމެ ޓީމަކަށްވެސް ލަނޑެއް ޖެހި އެއްވަރު ވުމުން އިންގްލެންޑުން މޮޅުވި ލަނޑު ކާމިޔާބު ކޮށްދިނީ މެޗުގެ އިތުރު ވަގުތުގެ ފުރަތަމަ ހާފުގަ އެވެ.\nމިރޭގެ މެޗުގައި ގިނަ ވަގުތު ބޯޅަ ހިފަހައްޓައިގެން ކުޅުނީ އިންގްލެންޑުންނެވެ. ޑެންމާކުން މަސައްކަތް ކުރީ ބައިކޮޅަށް ގޯލެއް ވަނަ ނުދީ ސަލާމަތް ކުރުމަށް ފަހު ލިބޭ ފުރުސަތުގައި ކައުންޓާ އެޓޭކް ކުރުމަށެވެ. އަދި ދެފަޅިން ހުރަސް ޖަހައިގެން އިންގްލެންޑުގެ ގޯލަށް ނުރައްކާ ކުރުމަށެވެ.\nމެޗުގެ ފުރަތަމަ ކޮޅު ފެނުނީ ވަރަށް ފޯރި މަޑު ކުޅުމެކެވެ. ފުރަތަމަ ކޮޅުގައި އިންގްލެންޑުގެ މައުންޓް ފޮނުވާލި ހަމަލާ ޑެންމާކު ޑިފެންޑަރުން ބްލޮކް ކޮށްފައި ވާއިރު ސްޓާލިން ފޮނުވާލި ބޯޅަ އަމާޒުވީ ސީދާ ޑެންމާކުގެ ކީޕަރު ޝޫމައިކަލްގެ އަތަށެވެ. އަނެއްކޮޅުން ޑެންމާކުގެ ހޮއިބިއާ ފޮނުވާލި ބޯޅަ އިންގްލެންޑުގެ ކީޕަރު ޕިކްފޯޑް އަތަށް ދިޔައިރު، ބްރެތުވެއިޓް ފޮނުވާލި ހަމަލާ ދިފާއު ކުރީ އިންގްލެންޑުގެ ޑިފެންޑަރުންނެވެ.\nފުރަތަމަ ހާފުގެ 30 ވަނަ މިނެޓުގައި ޑެންމާކަށް ލީޑު ނަގައިދިނީ ކްރިސްޓެންސަންއަށް ލޫކް ޝޯ ކުރި ފައުލަކާއި ގުޅިގެން އިންގްލެންޑުގެ ޕެނަލްޓީ އޭރިއާ ކުރިމަތިން ލިބުނު ހިލޭ ޖެހުމަކުން ޑެމްސްގާޑް އެވެ. މިއީ މިމުބާރާތުގައި އިންގްލެންޑު ކޮޅަށް ވަން ފުރަތަމަ ލަނޑެވެ.\nނަމަވެސް މާގިނަ އިރުތަކެއް ނުވަނީސް މެޗުގެ 38 ވަނަ މިނެޓުގައި އިންގްލެންޑުން ނަތީޖާ ހަމަ ކުރި އެވެ. މިގޯލަކީ ސަކާ ދިން ޕާހެއް ދިފާއު ކުރަން އުޅެނިކޮށް ޑެންމާކުގެ ޑިފެންޑަރު އަދި ކެޕްޓަން ސިމޮން ކިއޭ އަތުން ބައިކޮޅަށް ވަން ގޯލެކެވެ. ފުރަތަމަ ހާފު ނިމުނީ 1-1 އިން އެއްވަރު ވެގެންނެވެ.\nދެވަނަ ހާފުގައި ގޯލު ޖަހައި ލީޑު ނެގުމަށް ދެޓީމަށްވެސް ރަނގަޅު ފުރުސަތު ތަކެއް ލިބުނު ނަމަވެސް ވަނީ ބޭކާރު ވެފަ އެވެ. އެގޮތުން ޑެންމާކުގެ ޑެމްސްގާޑް ނަގައިދިން ހުރަހަކުން ބްރެތުވެއިޓު ފޮނުވާލި ބޯޅަ ބޭރަށް ދިޔައިރު، ޕެނަލްޓީ އޭރިއާ ބޭރުން ޑޮލްބާގް ފޮނުވާލި ހަމަލާ އިންގްލެންޑްގެ ކީޕަރު ޕިކްފޯޑް ވަނީ ދިފާއު ކޮށްފަ އެވެ. އަނެއްކޮޅުން އިންގްލެންޑްގެ މައުންޓް ދިން ބޯޅަ އަކުން ސްޓާލިން ފޮނުވާލި ބޯޅަ ޑެނިޝް ޑިފެންޑަރުން ބްލޮކް ކުރިއިރު، މައުންޓް ނަގައިދިން ހުރަހަކުން މެގުއާ ބޮލުން ޖަހާ ފޮނުވާލި ބޯޅަ ކީޕަރު ވަނީ ދިފާއު ކޮށްފަ އެވެ.\nމެޗުގެ ފުރިހަމަ ވަގުތުގައި ނަތީޖާ ނުނެރެވުމުން ނަތީޖާ ނެރެން ޖެހުނީ އިތުރު ވަގުތުގެ ދެހާފު ކުޅެގެންނެވެ. އިތުރު ވަގުތުގައި މުޅިންހެން ކުޅުނީ އިންގްލެންޑުންނެވެ. އެގޮތުން އިންގްލެންޑުން ލީޑު ނެގީ ޕެނަލްޓީ އޭރިއާ ތެރެއިން ސްޓާލިންއަށް ޑެންމާކުން ފައުލު ކުރުމުން ލިބުނު ޕެނަލްޓީންނެވެ. އިންގްލެންޑުގެ ކެޕްޓަން ހެރީ ކޭން ފޮނުވާލި ޕެނަލްޓީ ކީޕަރު ދިފާއު ކުރި ނަމަވެސް ރިބައުންސް ވެގެން އައި ބޯޅަ އޭނާ ވަނީ ގޯލުގެ ތެރެއަށް ފޮނުވާލާފަ އެވެ.\nމިއާއި އެކު އިންގްލެންޑް މުބާރާތުގެ ފައިނަލަށް ދަތުރު ކުރިއިރު ޑެންމާކަށް ޖެހުނީ މުބާރާތާއި އަލްވަދާއު ކިޔާށެވެ.


ފާނަ ބޮޑުކުރުމުގެ ޕައިލެޓް ޕްރޮޖެކްޓް އިފްތިތާޙްކުރުން - GOV.MV\nޚަބަރު ފާނަ ބޮޑުކުރުމުގެ ޕައިލެޓް ޕްރޮޖެކްޓް އިފްތިތާޙްކުރުން\nފާނަ ބޮޑުކުރުމުގެ ޕައިލެޓް ޕްރޮޖެކްޓް އިފްތިތާޙްކުރުން\nދިވެހިރާއްޖޭގެ ކަނޑުފަޅުން ލިބޭ އިޤްތިޞާދީ ނަފާ އިތުރުކޮށް، ހެޔޮގޮތުގައި ބޭނުންކުރުމަށް ވަރލްޑް ބޭންކުގެ ހިލޭ އެހީގައި މިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރގެ ފަރާތުން ކުރިއަށް ގެންދާ [ސަސްޓެއިނަބަލް ފިޝަރީޒް ރިސޯސަސް ޑިވެލޮޕްމަންޓް ޕްރޮޖެކްޓް]ގެ ދަށުން ފާނަ ބޮޑުކުރުމުގެ ޕައިލެޓް ޕްރޮޖެކްޓެއް އަރިއަތޮޅު ދެކުނުބުރީގައި މިއަދު އިފްތިތާޙްކޮށްފިއެވެ. އެއަތޮޅު މަހިބަދޫގައި މިއަދު ހެނދުނު ބޭއްވުނު ރަސްމިއްޔާތެއްގައި މިޕްރޮޖެކްޓް އިފްތިތާޙްކޮށްދެއްވީ މިނިސްޓަރ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ އަލްފާޟިލާ ޒަހާ ވަޙީދެވެ.\nމިއަދު އިފްތިތާޙު ކުރެވުނު މި ޕްރޮޖެކްޓަކީ، ރާއްޖޭގައި މެރިކަލްޗަރ ސިނާއަތެއް ތަރައްޤީކުރުމުގެ ޒަރީއާއިން، އިޤްތިޞާދު ކުރިއަރުވައި، އާމްދަނީގެ ފުރުސަތުތައް އިތުރުކުރުމުގެ ގޮތުން، މޫދު ކޮށީގައި ފާނަ ބޮޑުކުރުން ތަޖުރިބާ ކުރުމަށް، ރައްޔިތުން ޝާމިލުވާގޮތަށް ހިންގޭ ފުރަތަމަ ޕްރޮޖެކްޓެކެވެ. 18 މަސްދުވަހަށް ހިންގާ މި ޕައިލެޓް ޕްރޮޖެކްޓުގައި، އަރިއަތޮޅު ދެކުނުބުރީ މަހިބަދޫ، ދަނގެތި، އޮމަދޫ އަދި ދިގުރަށުން ޖުމްލަ 20 ފަރާތަކަށް މޫދުކޮށްޓާއި، ކުދި ފާނައާއި ފާނަ ބޮޑުކުރުމަށް ބޭނުންވާ ކާނާ ހަވާލުކޮށް، މި މަސައްކަތަށް ބޭނުންވާ ތަމްރީނު ދީގެން، ފާނަ މާކެޓް ސައިޒަށް ބޮޑުކުރެވޭނެއެވެ. މި މަސައްކަތުގައި ބައިވެރިވުމަށް މިނިސްޓްރީގެ ފަރާތުން ހުޅުވާލި ފުރުސަތުގައި ކުރިމަތިލީ ފަރާތްތަކުގެ ތެރެއިން ހޮވާލެވުނު 20 ފަރާތުގެ ތެރޭގައި،5އަންހެން ބޭފުޅުންނާއި 15 ފިރިހެން ބޭފުޅުން ހިމެނެއެވެ. ޕައިލެޓް ޕްރޮޖެކްޓް ނިމުމުން، މިހަރަކާތުގައި ބައިވެރިވި ފަރާތްތަކުގެ ތެރެއިން، މި މަސައްކަތުގައި ކުރިއަށްދާ ފަރާތްތަކަށް ދީފައިވާ ކޮށި މިލްކުކުރެވޭނެއެވެ. އަދި ފާނަ ބޮޑުކުރުން ތަޖުރިބާކުރުމަށް ކުރެވޭ މަސައްކަތުގެ ނަތީޖާއަށް ބަލައި، މުޅި ރާއްޖެއަށް އަމާޒުކޮށްގެން ފާނަ ބޮޑުކުރުމުގެ މަސައްކަތް ފުޅާކުރެވޭނެއެވެ. ރާއްޖޭގައި ވަށާޖެހޭ ގޮތަކަށް މެރިކަލްޗަރ ސިނާޢަތެއް ތަރައްޤީކުރުމަށް ސަސްޓެއިނަބަލް ފިޝަރީޒް ރިސޯސަސް ޑިވެލޮޕްމަންޓް ޕްރޮޖެކްޓުން ދަނީ ގިނަ މަސައްކަތްތަކެއް ކުރަމުންނެވެ. މި މަސައްކަތްތަކުގެ ތެރޭގައި، މެރިކަލްޗަރ ތަރައްޤީކުރުމަށް ބޭނުންވާ ދިރާސާތައް ކުރުމާއި، މި ދާއިރާއިން އިންސާނީ ވަސީލަތްތައް ބިނާކުރުމަށް ބޭނުންވާ ތަމްރީނުދޭ ތަނެއްގެ ގޮތުގައި ކ. މަނިޔަފުށީގައި މެރިކަލްޗަރ ޓްރެއިނިންގ އެންޑް ޑެމޮންސްޓްރޭޝަން ފެސިލިޓީއެއް ދަނީ ބިނާކުރަމުންނެވެ. އަދި ފާނައާއި އެހެނިހެން ބާވަތްތައް ވިއްސައިގެން، މެރިކަލްޗަރ މަސައްކަތްތަކަށް ޝައުޤުވެރިވާ ފަރާތްތަކަށް ޅަދިރުން ފޯރުކޮށްދިނުމަށްޓަކައި ގއ. މާނާގަލާގައި މި ދަނީ މަލްޓިސްޕީޝީޒް ހެޗަރީއެއް ބިނާކުރަމުންނެވެ.\nނޯޓު: ސަސްޓެއިނަބަލް ފިޝަރީޒް ރިސޯސަސް ޑިވެލޮޕްމަންޓް ޕްރޮޖެކްޓަކީ، ވަރލްޑް ބޭންކުގެ ހިލޭ އެހީގައި، ރާއްޖޭގެ މަސްވެރިކަމުގެ ވަސީލަތްތައް މެނޭޖްކުރުން ހަރުދަނާކުރުމަށާއި، މެރިކަލްޗަރ ސިނާއަތެއް ތަރައްޤީކުރުމަށް އެކުލަވާލެވިފައިވާ5އަހަރުގެ މަޝްރޫޢެކެވެ. މި މަޝްރޫޢުގައި މައިގަނޑު2ކޮމްޕޯނަންޓެއް ހިމެނެއެވެ. އެއީ، މަސްވެރިކަން މެނޭޖްކުރުން ހަރުދަނާކުރުމުގެ ކޮމްޕޯނަންޓަކާއި، ނަފާދެނިވި ސިނާއަތެއްގެ ގޮތުގައި މެރިކަލްޗަރ ތަރައްޤީކުރުމުގެ ކޮމްޕޯނަންޓެކެވެ. މަސްވެރިކަން މެނޭޖްކުރުމުގެ ކޮމްޕޯނަންޓްގެ ތެރެއިން މައިގަނޑުގޮތެއްގައި މަސައްކަތް ކުރެވެނީ، މަސްވެރިކަމާއި ގުޅޭ ގާނޫނީ އޮނިގަނޑު ހަރުދަނާކުރުމާއި، މަސްވެރިކަން މެނޭޖްކުރުމަށް އަޅާ ފިޔަވަޅުތައް ތަންފީޒުކުރުން ހަރުދަނާ ކުރުމާއި، ދެމެހެއްޓެނިވި ގޮތުގައި މަސްވެރިކަން ބޭއްވުމަށް ބޭނުންވާ މަޢުލޫމާތާއި ދިރާސާތައް ފުޅާކުރުމެވެ. މެރިކަލްޗަރ ކޮމްޕޯނަންޓުގެ ދަށުން މިދާއިރާއަށް ބޭނުންވާ އުމްރާނީ ތަރައްޤީ ގާއިމުކުރުމާއި، މެރިކަލްޗަރ ކުރިއެރުވުމަށް ބޭނުންވާ ދިރާސާތައް ކުރުމާއި، އާންމުންނަށް މެރިކަލްޗަރގެ ނަފާ ލިއްބައިދިނުން ހިމެނެއެވެ. މިގޮތުން، މެރިކަލްޗަރ ދިރާސާތައް ކޮށް، މިދާއިރާއިން ބޭނުންވާ އިންސާނީ ވަސީލަތްތައް ތަރައްޤީކުރުމުގެ ގޮތުން ކ. މަނިޔަފުށީގައި މެރިކަލްޗަރ ޓްރެއިނިންގ އެންޑް ޑެމޮންސްޓްރޭޝަން ފެސިލިޓީއެއް ގެ އިތުރުން ގއ. މާނާގަލާގައި މަލްޓި ސްޕީޝީޒް ހެޗަރީއެއް މި ދަނީ ބިނާކުރަމުންނެވެ. މީގެ އިތުރުން، އާންމުންނަށް މެރިކަލްޗަރާއި ގުޅޭ ތަމްރީނު ފޯރުކޮށްދިނުމާއި، އަމަލީގޮތުން މެރިކަލްޗަރ މަސައްކަތްތަކުގެ ތެރެއަށް އާންމުން ޝާމިލުކޮށް، މި ދާއިރާއިން އާމްދަނީ އިތުރުކުރާނޭ ގޮތްތައް ދަނީ ފަހިކޮށްދެމުންނެވެ.


Guraidhoo in 177 biyaru dhalhu athulaigenfi\nކ. ގުރައިދޫއިން ފުލުހުން ހޯދި ބިޔަރު ދަޅުތައް --- ފޮޓޯ: ޕޮލިސް\nކ. ގުރައިދޫއިން 177 ބިޔަރު ދަޅު ފުލުހުން އަތުލައިގެންފި އެވެ.\nފުލުހުން ބުނީ މަސްތުވާތަކެއްޗާއި ބަނގުރާއާ ދެކޮޅަށް ފުލުހުން ކުރަމުންގެންދާ މަސައްްކަތްތަކުގެ ތެރެއިން، ކ. ގުރައިދޫގައި ހިންގި އޮޕަރޭޝަނެއްގައި ބިޔަރު ދަޅުތަކެއް ހޯދައި ފުލުހުންގެ ބެލުމުގެ ދަށަށް ގެެނެސްފައިވާ ކަމަށެވެ\nއެ ދަޅުތައް ހޯދާފައިވަނީ ގުރައިދޫ ޕޮލިސް ސްޓޭޝަނަށް ލިބުނު މައުލޫމާތަކާ ގުޅިގެން މި މަހު 28 ވަނަ ދުވަހުގެ ރޭ ހިންގި އެ އޮޕަރޭޝަނެއްގަ އެވެ. އެގޮތުން އެ ރަށުގެ ހުސްބިމެއް ބަލައި ފާސްކޮށް ގޯނިތަކެއްގައި ފޮރުވާފައި ހުރި 177 ބިޔަރު ދަޅު ހޯދާފައިވެ އެވެ.\nމި މައްސަލައާ ގުޅިގެން މިހާތަަނަށް މީހަކު ހައްޔަރުކޮށްފައެއް ނުވާ ކަމަށް ފުލުހުން ބުނެ އެވެ.\nފުލުހުން ވަނީ ރޭ ގައި ވެސް މާލޭގެ ނީލަން ފިހާރަ ސަރަހައްދުން ތިން ކިލޯގެ ހޭޝް އޮއިލް އަތުލައިގެންފަ އެވެ. އެ ތަކެތި ހޯދައި ބިދޭސީއަކު ވެސް ވަނީ ހައްޔަރުކޮށްފަ އެވެ.\nމަސްތުވާތަކެއްޗާއި ދެކޮޅަށް ފުލުހުން ކުރަމުންގެންދާ އޮޕަރެޝަންތައް މިހާރު ވަނީ ވަރުގަދަކޮށްފަ އެވެ. މި މަހުގެ ކުރީ ކޮޅު ފުލުހުން ވަނީ 119 ކިލޯގެ މަސްތުވާތަކެތި ވެސް މާލޭ ސަރަހައްދުން އަތުލައިގެންފަ އެވެ.\nމޯލްޑިވްސް ޕޮލިސް ސާވިސް މަސްތުވާތަކެތި ކުށްކުރުން + އެންޑީއޭ


Liverpool aai Everton ge derby match evvaru\nލިވަޕޫލާއި އެވަޓަނުގެ ޑާބީ މެޗު އެއްވަރު\nއެވަޓަނާއި ލިވަޕޫލް ބައްދަލުކުރި މެޗު އެއްވަރުވީ 2-2 ގެ ނަތީޖާއަކުން\nއެވަޓަން އެއްވަނައިގައި އޮތްއިރު، ލިވަޕޫލް އޮތީ ދެވަނައިގައި\nކ. މާލެ | 17 އޮކްޓޯބަރ 2020 | ހޮނިހިރު 18:36 | 3,531\nއެވަޓަނާއި ލިވަޕޫލް ބައްދަލުކުރި މެޗުގެ ތެރެއިން: މި މެޗު އެއްވަރުވީ 2-2 ން - ގެޓީ އިމޭޖާސް\nއިނގިރޭސި ޕްރިމިއާ ލީގުގައި ލިވަޕޫލާއި އެވަޓަން ބައްދަލުކުރި ޑާބީ މެޗު އެއްވަރުވެއްޖެއެވެ.\nލީގުގައި ހޮނިހިރު ދުވަހުގެ ހަވީރު ކުޅުނު މެޗު އެއްވަރުވީ 2-2 ގެ ނަތީޖާއަކުންނެވެ.\nއެވަޓަނުގެ ދަނޑުގައި ކުޅުނު މި މެޗުގެ ކުރީކޮޅު ލިވަޕޫލުން ވަނީ މޮޅު ކުޅުމެއް ދައްކާފައެވެ. އެގޮތުން މެޗުގެ ވަރަށް ކުރީކޮޅު ލިވަޕޫލުން ވަނީ ލީޑު ނަގާފައެވެ. މެޗު ފަށައިގެން ތިންވަނަ މިނެޓުގައި އެންޑީ ރޮބަޓްސަން ދިން ޕާހަކުން މި ލަނޑު ލިވަޕޫލަށް ކަމިޔާބުކޮށްދިނީ ފޯވާޑް ސަޑިއޯ މާނޭއެވެ.\nލިވަޕޫލުން ލީޑު ނަގާފައިވަނިކޮށް މެޗުގެ 11 ވަނަ މިނެޓުގައި ލިބުނު އަނިޔާއަކާ ގުޅިގެން ލިވަޕޫލުގެ ޑިފެންޑަރު ވާޖިލް ވެން ޑައިކް ވަނީ ބަދަލުކޮށްފައެވެ. އަދި ވެން ޑައިކް ބޭލިތާ އަށް މިނެޓު ފަހުން އެވަޓަނުން ވަނީ ލަނޑު ޖަހާ ނަތީޖާ އެއްވަރުކޮށްފައެވެ. ހަމޭސް ރޮޑްރިގޭޒް ނަގައިދިން ކޯނަރަކުން މި ލަނޑު އެވަޓަނަށް ކާމިޔާބުކޮށްދިނީ ޑިފެންޑަރު މައިކަލް ކީނެވެ.\nދެ ޓީމުގެ ފަރާތުންވެސް ވާދަވެރި ކުޅުމެއް ފެނިގެންދިޔަ މި މެޗުގައި ދެ ޓީމުންވެސް ވަނީ ނުރައްކާތެރި ހަމަލާތަކެއް އުފައްދާފައެވެ. އެގޮތުން ލިވަޕޫލުގެ މާނޭ އާއި ޖޯޑަން ހެންޑަސަނަށް ރަނގަޅު ފުރުސަތުތަކެއް ލިބި ބޭކާރުވިއިރު، އެވަޓަނުގެ ރިޗާލިސަން އަދި ހަމޭސްވެސް ވަނީ ނުރައްކާތެރި ހަމަލާތަކެއް ފޮނުވާލާފައެވެ.\nމި މެޗުގައި ލިވަޕޫލުން ދެވަނަ ފަހަރަށް ލީޑު ނެގީ 72 ވަނަ މިނެޓުގައި ފޯވާޑް މުޙައްމަދު ސަލާހު ކާމިޔާބުކުރި ލަނޑުންނެވެ. މިއީ 2017 ވަނަ އަހަރު ރޯމާ ދޫކޮށް ލިވަޕޫލާ ގުޅުނު ސަލާހު އެ ޓީމަށް ޖަހައިދިން 100 ވަނަ ލަނޑެވެ.\nއޭގެ ފަހުން މި މެޗުގައި ލިވަޕޫލުގެ ޖޮއެލް މަޓިޕް އާއި ސަލާހު ފޮނުވާލި ނުރައްކާތަރި ދެ ހަމަލާއެއް އެވަޓަނުގެ ގޯލްކީޕަރު ޖޯޑަން ޕިކްފޯޑް ވަނީ ހުށިޔާރުކަމާއެކު ދިފާއުކޮށްފައެވެ. އެކަމަކު މެޗު ނިމެން ނުވަ މިނެޓަށް ވެފައިވަނިކޮށް ލޫކަސް ޑީނިއާ ނަގައިދިން ހުރަހަކުން ޒުވާން ފޯވާޑް ޑޮމިނިކް ކަލްވެޓް-ލެވިން ވަނީ އެވަޓަނަށް އަލުން ނަތީޖާ އެއްވަރުކޮށްދީފައެވެ. މި ލަނޑާއެކު މި ސީޒަނުގައި މިހާތަނަށް އެވަޓަނުން ކުޅުނު ފަސް މެޗުގައިވެސް ކަލްވެޓް-ލެވިން ލަނޑު ޖަހާފައިވާއިރު، މިއީ ލީގުގައި އޭނާ ކާމިޔާބުކުރި ހަތްވަނަ ލަނޑެވެ.\nމި ނަތީޖާއާއެކު މި ސީޒަނުގައި މޮޅު ކުޅުމެއް ދައްކަމުން އަންނަ އެވަޓަން ތާވަލުގެ އެއްވަނައިގައި އޮތީ ފަސް މެޗުން 13 ޕޮއިންޓާއެކުއެވެ. އަދި ދެވަނައިގައި އޮތް އެންމެ ފަހުގެ ޗެމްޕިއަން ލިވަޕޫލަށް ފަސް މެޗުން ވަނީ 10 ޕޮއިންޓު ލިބިފައެވެ.


Huhdha dheefi, farithakurunthah fashaanee2hafthaa fahun - One Online\nވެލެންސިއާއިން ލީގުގައި ކުޅުނު މެޗެއްގައި ދަގަނޑޭ ބޯޅައާއެކު --- ފޮޓޯ/ އެފްއޭއެމް\nދިރާގު ދިވެހި ޕްރިމިއާ ލީގުގައި ވާދަކުރާ ރާއްޖޭގެ ފުރަތަމަ ޑިވިޝަންގެ ކްލަބުތަކުގެ ފަރިތަކުރުންތައް ފެށުމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހުއްދަ ދީފިއެވެ.\nއެޗްޕީއޭ އިން ފުޓުބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) މެދުވެރިކޮށް ކްލަބުތަކަށް ފަރިތަކުރުންތައް ފެށުމަށް ހުއްދަ ދީފައިވަނީ ކުރިން ވެސް އެކުލަވާލާފައިވާ ގައިޑްލައިންއާ އެއްގޮތަށެވެ. މާލެ ސަރަހައްދުގައި މިހާރު ކޮވިޑް-19ގެ ކޭސްތައް އިތުރުވަމުންދާތީ އެޗްޕީއޭ އިން ބަލި ކޮންޓްރޯލް ކުރަން އަޅާފައިވާ ފިޔަވަޅުތަކާ އެއްގޮތަށް ކްލަބުތަކުގެ ކުޅުންތެރިންނާއި އޮފިޝަލުންގެ އަމަލުތައް ބެހެއްޓުމާއި ރައްކާތެރިކަމުގެ ހުރިހާ ފިޔަވަޅުތަކާ އެއްގޮތަށް އަމަލުކުރަން އެޗްޕީއޭ އިން ވަނީ އަންގައިފައެވެ.\nފަރިތަކުރުންތަކަށް ހުއްދަ ދިން ނަމަވެސް، މިހާރު މާލެ ތެރޭގައި ކޮވިޑް-19ގެ ހާލަތު އޮތް ގޮތުން، ފަރިތަކުރުންތައް ފެށުން މަޑު ޖައްސާލަ ދިނުމަށް އެޗްޕީއޭ އިން އެދިފައިވާއިރު، ކްލަބުތަކުގެ ފަރިތަކުރުންތައް ފެށުމަށް އަދި ތާވަލުކޮށްފައިވަނީ ދެ ހަފުތާ ފަހުންނެވެ. އެއީ އެފްއޭއެމްގެ ފަރާތުން ކްލަބުތަކުގެ ކިބައިން އެދިފައިވާ ގޮތެވެ.\n"ހުއްދަ ދީފައި އޮތީ ފަރިތަކުރުންތައް ފެށުމަށް. އެކަމަކު އެފްއޭއެމް އެދިފައިވަނީ ދެ ހަފުތާ ފަހުން ފަރިތަކުރުންތައް ފަށަން. އެއީ މިހާރު މާލޭގެ ހާލަތަށް ބަލާފައި ކަމަށް ބެލެވެނީ،" ފުރަތަމަ ޑިވިޝަން ކްލަބެއްގެ އިސް އޮފިޝަލަކު "ވަން" އަށް ވިދާޅުވިއެވެ.\nރާއްޖެއަށް ކޮވިޑުގެ ތިންވަނަ ރާޅެއް އައުމާއެކު މާލެ ސަރަހައްދުގެ ހުރިހާ ކުޅިވަރު މުބާރާތްތައް ހުއްޓާލަން އެޗްޕީއޭ އިން ވަނީ އަންގައިފައެވެ. އެ އެންގުމާއެކު ރާއްޖޭގެ ފުޓުބޯޅަ ވެސް އަނެއްކާ ހުއްޓުމަކަށް އައިސް، ދިވެހި ޕްރިމިއާ ލީގާއި ތިންވަނަ އަދި ދެވަނަ ޑިވިޝަން ވެސް މުއްދަތެއް ނެތް ގޮތަށް ވަނީ ފަސްވެފަ އެވެ.\nމިދިޔަ ސީޒަން ވެސް މެދުތެރެއިން ހުއްޓާލައި، ކެންސަލް ކުރަން ޖެހިފައި އޮތް އޮތުމުން ކްލަބުތަކަށް ހަމަ ނޭވާއެއް ނުލެވިގެން އުޅެނިކޮށް، ލީގު އަލުން ހުއްޓާލުމާއެކު ހުރިހާ ކްލަބުތަކާއި ކުޅުންތެރިން އަދި ކޯޗުން ވެސް ވަނީ އެކަމުގައި ބޮޑެތި ކަންބޮޑުވުން ފާޅުކޮށްފައެވެ.\nކްލަބުތަކާއި ކުޅުންތެރިން އަދި ކޯޗުން ވެސް ފުޓުބޯޅަ ހުއްޓާލުމުން ދިމާވާ ދަތިތައް ހާމަކޮށް، މީޑިއާއަށް މައުލޫމާތު ވެސް ދީފައިވާއިރު، ފުރަތަމަ ޑިވިޝަންގެ ކްލަބުތަކުން ރައީސް އިބްރާހިމް މުހައްމަދު ސޯލިހުއާ ބައްދަލުކޮށް، ދަތިތައް ހިއްސާ ކޮށްފައިވެއެވެ. ރައީސް ސޯލިހު ވިދާޅުވެފައިވަނީ ކްލަބުތަކަށް ހައްލު ހޯއްދަވައިދެއްވުމަށް މަސައްކަތް ކުރައްވާނެ ކަމަށެވެ.\nއޭގެ ފަހުން އެފްއޭއެމްގެ ރައީސް ބައްސާމް އަދީލް ޖަލީލު ވަނީ ރައީސް ސޯލިހުގެ އިތުރުން އެޗްޕީއޭގެ އިސް ބައެއް ބޭފުޅުންނާ ބައްދަލުކުރައްވައި ލީގު ފެށުމަށް މަސައްކަތްތަކެއް ކުރައްވައިފައެވެ. އެފްއޭއެމް އާއި ސަރުކާރާއެކު ކުރެވުނު މަސައްކަތުގެ ތެރެއިން ކްލަބުތަކުގެ ހުރިހާ ކުޅުންތެރިންނާއި އޮފިޝަލުން ވެސް މިހާރު ވަނީ ވެކްސިން ވެސް ޖަހައިފައެވެ.\nގުޅޭ ޓެގު ދިވެހި ޕްރިމިއާ ލީގު އެފްއޭއެމް ހެލްތު ޕްރޮޓެކްޝަން އެޖެންސީ (އެޗްޕީއޭ) ކޮވިޑް 19


ރާއްޖޭގެ މަޝްހޫރު ފުޓްބޯޅަ ކުޅުންތެރިޔާ ޢަލީ އަޝްފާޤްގެ ރަންބޫޓް އެވޯޑެއް، ދުވާފަރު ދާއިރާގެ މެންބަރު އިސްމާޢީލް އަޙްމަދަށް އަރުވައިފިއެވެ. ދުވާފަރުގައި އެމްޕީ އިސްމާއީލް ކުރިޔަށް ގެންދަން ފެށި އަނަދު ކަޕް ފުޓްބޯޅަ މުބާރާތުގެ ފައިނަލް މެޗުގެ ޝަރަފްވެރިއެއްގެ ގޮތަށް އެރަށަށް ގޮސްހުރެ އަޝްފާގު ވަނީ، އޭނާއަށް އެކި މުބާރާތްތަކުން ލިބުނު ރަން ބޫޓްތަކުގެ ތެރެއިން ބޫޓެއް އިސްމާއީލްއަށް ހަދިޔާކޮށްފައެވެ. ބޫޓް ހަދިޔާ ކުރުމަށްފަހު އަޝްފާޤް ބުނީ، އެ އެވޯޑު އިސްމާޢީލަށް ދޭން...\nކުރިޔަށް އޮތް އަލްހާ އީދު ފައިނުގައި ވެސް ފޯރިއާއެކު ފާހަގަކުރަން ތައްޔާރުވެއްޖެއެވެ. އީދު ކޮމެޓީއެއްގެ ބެލުމުގެ ދަށުން މިފަހަރުވެސް ކުޅިވަރުތައް ރާވާލާފައިވާއިރު، އީދަށް ތައްޔާރުވުމަށް ރަށުގައިހުރި މުއައްސަސާތަކާއި ކުލަބު ޖަމިއްޔާތައް ގުޅިގެން ދަނީ ގިނަ މަސައްކަތްތަކެއް ކުރަމުންނެވެ. އޭގެ ތެރޭގައި އީދާއި ގުޅިގެން އެކިއެކި އިންތިޒާމުތައް ހަމަޖެއްސުން ހިމެނެއެވެ. އަންހެނުންގެ ކޯޑި ކުޅުމުގެ ތެރެއިން - ފޮޓޯ: މުޙައްމަދު ޒިޔާދު މިފަހަރުވެސް އީދު ފާހަގަ ކުރުމަށް ފައިނު އީދު ކޮމެޓީންވަނީ...\nމީދޫ ކައުންސިލާ ރ. އަތޮޅުގައި އޮންނަ ޖޯލި މޯލްޑިވްސް އަދި ޖޯލި ބީން ގުޅިގެން ގްލޯބަލް ވެލްނަސް ޑޭ 2022 މީދޫ ގައި ފާހަގަ ކުރާގޮތަށް ހަމަޖެހިއްޖެއެވެ. މީދޫ ކައުންސިލުން މައުލޫމާތު ދިން ގޮތުގައި، ގިނަ ހަރަކާތްތަކެއް ކުރިޔަށް ގެންދަން ރާވާފައިވާ މި އިވެންޓް ބޭއްވުމަށް ހަމަޖެހިފައި ވަނީ އެ ރަށުގައި ހުންނަ ރ. އަތޮޅު ތައުލީމީ މަރުކަޒުގައެވެ.ދުވަހާއި ގުޅިގެން ކުރިޔަށް ގެންދާ ހަރަކާތްތަކުގެ ތެރޭގައި މާދަމާ މި ދުވަހަށް...\nމީދުއްޕަރު ރިސޯޓުން ފައިނުގެ މުއައްސަސާތަކަށް ހާއްސަކޮށްގެން ތަމްރީނު ޕްރޮގްރާމެއް ބާއްވައިފި\nރ. އަތޮޅު ކައުންސިލް އިދާރާގައި ވަޒީފާގެ ފުރުސަތު\nރ. އަތޮޅު ކައުންސިލް އިދާރާގައި ވަޒީފާގެ ފުރުސަތު\nސީވައިއެސް2ވަނަ ޤުރްއާން މުބާރާތުގައި ބައިވެރިވުމުގެ ފުރުސަތު މިމަހު 19 އަށް


Varah loabi namaves mi vahaaka varh hiydhathi!\nވަރަށް ލޯބި ނަމަވެސް މިވާހަކަ ވަރަށް ހިތްދަތި!\nއަރުޝަމް: އޭނާގެ ހާލަތަށް ކޮންމެވެސް ވަރެއްގެ ހައްލެއް ލިބެން އޮތީ އިންޑިއާއަށް ގޮސް އޮޕަރޭޝަނެއް ކޮށްގެން - އަހުމަދު ޝުރާއު \_ އަވަސް\nމި ދެމަފިރިންނަކީ ދިރިއުޅުމުގައި އެމީހުންނަށް ކުރިމަތިލާން ޖެހިފައިވާ ބޮޑު ހަނގުރާމައާއެކު ވެސް ވަރަށް ހިތްވަރާއި ކެތްތެރިކަމުގައި ދުވަސްތައް ގުނަމުންދާ ދެމަފިރިންނެވެ. ރ. ދުވާފަރަށް ނިސްބަތްވާ އަހުމަދު ގާސިމާއި ހަދީޖާ އަލީ، އުދަނގޫ ދަތި ދިރިއުޅެއްގެ އުޅުމެން އަންނަތާ 18 އަހަރުވެއްޖެ އެވެ.\nދެމަފިރިންގެ ތިން ފިރިހެން ދަރިން ތިބިފައިވާއިރު އެންމެ ދޮށީ ދަރިފުޅަށް 20 އަހަރެވެ. ދެން ތިބީ 18 އަހަރާއި 15 އަހަރުގެ ދެ ކުދިންނެވެ. ހަމަޖެހިލައިގެން އެ ދެމަފިރިންނަށް ހަޔާތުގެ ދުވަސްތައް ވޭތުކުރެވޭ ވަރަށް ދަރިންގެ އުމުރު ގޮސްފައިވީ ނަމަވެސް އެ ދެމަރިފިންނަށް މިންވަރު ކުރައްވާފައިވަނީ އެހެން ގޮތެކެވެ.\nއުމުރުން 18 އަހަރު ވެފައިވީ ނަމަވެސް ދަރިފުޅު، އިބްރާހިމް އާސިރަކީ ކުޑަ ކުއްޖެކެވެ. އުމުރާ އެއްވަރަށް އޭނާ ސިކުނޑި ބޮޑެއް ނުވެ އެވެ. މިހާރު ވެސް އުޅެނީ ކުޑަ ކުއްޖަކު އުޅޭ ގޮތަށެވެ. ކޮންމެފަދަ ގަޑިއެއްގައި ކޮންމެފަދަ ކަމެއް ވެސް ކޮށްފާނެ އެވެ. އަބަދުވެސް އެ ދަރިފުޅާއެކު މަންމަ ނޫނީ ބައްޕަ ފެންނަ ހިސާބުގައި ހުންނަން ޖެހެ އެވެ.\nއޭނާ އެއްކޮށް ރަނގަޅުވާނެ ކަމުގެ ވަކި ފަރުވާއެއްގެ ލަފާ ޑޮކްޓަރުން ދީފައެއް ނުވެ އެވެ. ނަމަވެސް ބައެއް ބޭސްތައް މިހާރު ވެސް ޑޮކްޓަރުން ވަނީ ދީފަ އެވެ. އެ ބޭސްތައް ދިނުމުން ބައެއް ފަހަރަށް އާސިރު އިތުރަށް ގޯސްވާ ކަމަށް އޭނާގެ މަންމަ ބުނެ އެވެ. އޭނާއަށް އޮތް ފަރުވާއަކީ ތެރެޕީތައް ދިނުމެވެ.\nއެ ދަރިފުޅުގެ އިތުރުން މުޅިން ތަފާތު އެހެން ދަރިއެއްގެ މަސްއޫލިއްޔަތު ވެސް އެ ދެ މަރިން ދަނީ އުފުލަމުންނެވެ. އަރުޝަމް އަހުމަދަކީ އުފުދުމުގައި ވެސް ނުކުޅެދުންތެރިކަން ހުރި ކުއްޖެކެވެ. އެގާރަ މަހުގައި އޭނާ ހިނގަން ފެށި ނަމަވެސް މިހާރު އޭނާއަކަށް ނުހިނގެ އެވެ. އިށީނދެއެއް ނީނދެވެ އެވެ. ކޮޅަށް ނުހުރެވެ އެވެ. ކަނދުރާ ހަރުލަނީ އަދިވެސް ވަރަށް ކުޑަކޮށެވެ.\nމޫނު އުޖާލާވެފައި އުމުރުން 15 އަހަރުވެފައިވީ ނަމަވެސް ބަލާބެލުމަށް އޭނާ ހީވަނީ އުމުރުން އަށެއްކަ އަހަރުގެ ކުއްޖެއް ހެނެވެ. އަރުޝަމްއަކީ ވަރަށް ރީތި އެހާ ލޯބި ކުއްޖެކެވެ. ފެންނަ ކޮންމެ މީހަކަށް ވެސް އޭނާއާ ގަޔާވެވޭނެ އެވެ. ހިނިތުންވެފައި އޮތްވާ ނުފެނު ނަމަވެސް އެ މޫނަށް ބަލާލުމުން ހިތްހަމަޖެހުން ލިބެ އެވެ.\nމީހުން ދައްކާ ވާހަކަތައް ނަގައިގަންނަން އޭނާއަށް ނޭނގުނު ނަމަވެސް އޭނާއަށް އިހުސާސްކުރެވެ އެވެ. އަތްލުމުން އިޝާރާތެއް ކޮށްލަ އެވެ. ވާހަކަ ދައްކަން ބޭނުންވާ ކަހަލަ އެވެ. އަރުޝަމް އުރާލާ ލޯބިކޮށްލުމުން އޭނާއަށް ހިތްހަމަޖެހުން ލިބޭކަން މޫނު ހާމަވެ އެވެ. ގިނަ ވާހަކަތަކެއް ބުނަން ބޭނުންވެގެން އުޅޭ ފަދަ ގޮތް އޭނާގެ ހަރަކާތުން ދައްކަ އެވެ.\nނަމަވެސް މިހާތަނަށް އޭނާ އެއްވެސް ވާހަކައެއް ދައްކާފައިނުވާއިރު ފިޓް ޖެހުމަކީ ވެސް އޭނާއަށް ކުރިމަތިލާން ޖެހިފައިވާ ކަމެކެވެ.\nދެމަފިރިންގެ އެ ކުދިންނާއެކު ދިރިއުޅެމުން ދިޔައީ ވަރަށް އުނދަގޫ އަދި އެހާމެ ހިތްދަތި ދިރިއުޅުމެކެވެ. ތިން ދަރިންގެ ކަންކަން ބެލެހެއްޓުމަށް އަހުމަދު ގާސިމް ގަވައިދުން މަހަށްދެ އެވެ. ދަރިން ގާތުގައި ހުންނަނީ ހަދީޖާ އެވެ. ނުކުޅުދެންތެރިކަން ހުންނަ، ތަފާތު މިޒާޖެއްގެ ދެ ކުދިންގެ ގޮވައިގެން އެކަނި ގޭގެ ކަންކަން ބަލަހައްޓަމުން އެ މައިމީހާ އުޅޭނެ ހާލު ވިސްނާލަން އުނދަގޫވާނެ އެވެ. ތަސައްވަރު ކޮށްލަން ވެސް ނޭނގޭނެ އެވެ.\nސިކުނޑީގެ އުނި ކަމެއް ހުރި 18 އަހަރުގެ ދަރިފުޅު އެދޭ ކޮންމެ ކަމެއް އެ ވަގުތަކު އެ ދެމަރިފިން ފުއްދައިދެ އެވެ. އެ ދަރިފުޅުގެ ކޮންމެ ގޮވާލުމަކަށް ކޮންމެ އިޝާރާތަކަށް އެ މަންމަ އާއި ބައްޕަ ތިބެނީ ބަލަބަލަ އެވެ.\nއަނގައިން އަޑެއް ލައްވާލުން ނޫން އިތުރު ކަމެއް ނުކުރެވޭ އަރުޝަމަށްޓަކައި ވެސް އެ މަންމަ އާއި ބައްޕަ ދަނީ ބޮޑެތި ގުރުބާނީތަކެއްވަމުންނެވެ. ދަރިފުޅަށް 15 އަހަރުވެފައިވާއިރު އެ ދަރިފުޅަށް އެކަށީގެންވާ އެއްވެސް ފަރުވާއެއް ކުރެވިފައި ނެތުމަކީ އެމީހުންގެ އެންމެ ބޮޑު ހިތްދަތިކަމެވެ. މިވީހާ ދުވަހު ރާއްޖެއިން ބޭރަށް އެންމެ ފަހަރަކު ދެވިފައިނުވާއިރު ދޭތެރެ ދޭތެރެއިން މާލެ އައިސް އައިޖީއެމްއެޗަށް ދައްކާ ފަރުވާއެއް ދިނުން ނޫން ކަމެއް ކުރެވިފައެއް ނުވެ އެވެ. މާލެއަށް އައިސް ބޮޑު ކުއްޔަށް ގިނަ ދުވަސްތަކެއްގައި ތިބުން ވެސް ވަނީ ދަތިވެފަ އެވެ.\nފިޓް ޖެހުމަށާއި އަރުޝަމްގެ ހާލަތަށް އޮޕަރޭޝަނަކާއި އިތުރު ޓެސްޓްތަކަކަށްފަހު ކޮންމެވެސް ވަރެއްގެ ހައްލެއް ހޯދިދާނެ ކަމުގެ އުއްމީދު އައިޖީއެމްއެޗްގެ ޑޮކްޓަރުން ވަނީ ދީފަ އެވެ. ނަމަވެސް އެ އޮޕަރޭޝަން ރާއްޖޭގައި ކުރެވެން ނެތެވެ. އެކަން ކުރެން އޮތީ އިންޑިއާއަށް ގޮސްގެންނެވެ. އެހެނަސް މަސްވެރިކަމުން ލިބޭ އެއްޗަކުން ބޭރަށް ދަރިން ގޮވައިގެން ބޭސް ފަރުވާއަށް ދިޔުމުގެ ތަނަވަސްކަމެއް އަހުމަދު ގާސިމަކަށް ނުލިބެ އެވެ. އާސަންދައިގެ އެހީގައި ބޭރަށް ދިޔުމުގެ ފުރުސަތު އަދި ވަނީ ނުލިބި އެވެ.\nއަރުޝަމަށް ބޭސްފަރުވާ ކުރުމަށް އިންޑިއާއަށް ދިޔުމަށް އެ ދެމަފަރިން ކެތްމަދުވެފައި ތިބިއިރު އެކަމަށް އެ ދެ މީހުން ވެސް ބޭނުން ވަނީ އެހީއެކެވެ. ހެޔޮއެދޭ ފަރާތްތަކުގެ އެހީއަކީ އެ ހާލުގައި ދިރިއުޅެމުންދާ އެ އާއިލާގެ ހިތަށް ލިބޭނެ އެންމެ ބޮޑު ފިނި ކަމެވެ. އެ އޮޕަރޭޝަނަށްފަހު ފިޓް ޖެހުން އެއްކޮށް ރަނގަޅުވާނެ ކަމުގެ އުއްމީދު އޮތްއިރު އޭގެ ސަބަބުން އޭނާގެ ހާލަތަށް ބޮޑު ބަދަލެއް އައިސް، ގޭގައި ދެވޭ ފަރުވާތަކުން އަރުޝަމަށް އަމިއްލަ ހާލައިގެން އުޅެވޭނެ ވަރުވުމުގެ އުއްމީދު ވެސް އެބަ އޮތެވެ.\nދަރިފުޅަށްޓަކައި އެހީވެ ދިނުމަށް އަހުމަދާއި ހަދީޖާ އެދޭއިރު، އެމީހުންގެ އަނެއް ބޮޑު ކަންބޮޑުވުމަކީ އެފަދަ ކުދިން ބަލަހައްޓާނެ ގޮތެއް ނުވަތަ ގޭގައި ވެސް ދެވޭނެ ފަރުވާއެއް އެމީހުންނަށް އަންގައިދޭނެ ބަޔަކު ނެތުމެވެ. މިފަދަ ކުދިންނަކީ ތަފާތު ތެރަޕީތަކާއި ތަފާތު ފަރުވާތަކެއް ދޭން ޖެހޭ ކުދިންތަކެއް ނަމަވެސް އެކަމުގެ އެއްވެސް މައުލޫމާތެއް އެ ދެމަފިރިންގެ ނެތެވެ. ދަރިންނަށް ރަނގަޅު ގޮތެއްވޭތޯ އެފަދަ ކަންކަން އެމީހުންނަށް ދަސްކޮށްދޭނެ ފަރާތެއް ލިބުމަކީ ވެސް އެމީހުންގެ ވަރަށް ބޮޑު އެދުމެކެވެ.\nއަރުޝަމަށް އެހީއެއް ދޭން ބޭނުންނަމަ:\nފޯނު ނަންބަރު: 7848217\nއެކައުންޓް ނަންބަރު: 7730000069243 (Mohamed Areej)


Sanchez ge goalun molhuve Chile quarter ah | Mihaaru\nރޭގެ މެޗުގައި ލަނޑު ޖެހުމަށް ފަހު ސަންޗޭޒް އުފާފާޅުކުރަނީ.-- ފޮޓޯ: އޭއެފްޕީ\nސަންޗޭޒްގެ ގޯލުން މޮޅުވެ ޗިލީ ކުއާޓާ އަށް\n22 ޖޫން 2019 - 09:29\nސަލްވަޑޯ، ބްރެޒިލް (ޖޫން 22) - އަލެކްސިސް ސަންޗޭޒްގެ ގޯލުން 2-1 އިން އިކުއެޑޯ ބަލިކޮށް ކޮޕާ އެމެރިކާގެ އެންމެ ފަހު ދެ އަހަރުގެ ޗެމްޕިއަން ޗިލީ މި ފަހަރުގެ މުބާރާތުގެ ކުއާޓާ ފައިނަލުން ފުރުސަތު ހޯދައިފި އެވެ.\nކުޅުނު ދެ މެޗުން ވެސް މޮޅުވެ ޗިލީ ވަނީ ހަ ޕޮއިންޓް ހަަމަކޮށްފަ އެވެ. ގްރޫޕްގެ ފަހު މެޗުގައި ދެ ވަނައިގައި އޮތް އުރުގުއޭއާ ދެކޮޅަށް ކުޅޭ މެޗުން ކޮންމެ ނަތީޖާއެއް ނުކުތް ނަމަވެސް ޗިލީ އަށް ދެ ވަނަ ކުއާޓާގެ ފުރުސަތު ލިބޭނެ އެވެ.\nރޭގެ މެޗުގެ އަށް ވަނަ މިނިޓްގައި ޗިލީ އަށް ލީޑުނަގައިދިނީ ހޯސޭ ފުއެންޒަލީޑާ އެވެ. މެޗުގެ 26 ވަނަ މިނިޓްގައި އިކުއެޑޯ އަށް އެއްވަރުކޮށްދިނީ ކުރިން ވެސްޓް ހޭމް ޔުނައިޓެޑާއި ވިގަން އެތުލެޓިކްސް އަށް ކުޅުނު ފޯވާޑް އެނާ ވެލެންސިއާ އެވެ. އޭނާ މި ގޯލު ޖެހީ ލިބުނު ޕެނަލްޓީ އަކުންނެވެ.\nދެ ވަނަ ހާފްގެ ކުޅުން ފަށައިގެން ހަ މިނިޓް ތެރޭގައި ސަންޗޭޒް ޗިލީ މޮޅުކޮށްދިން ލަނޑު ޖެހިއިރު، މިއީ މި ފަހަރުގެ މުބާރާތުގައި އޭނާ ކާމިޔާބުުކުރި ދެ ވަނަ ގޯލެވެ. އަނިޔާއާ ތަފާތު ގިނަ މައްސަލަތަކުގެ ސަބަބުން ފޯމު ގެއްލިފައިވާ ސަންޗޭޒަށް މިދިޔަ ސީޒަނުގައި މެންޗެސްޓާ ޔުނައިޓެޑަށް ކާމިޔާބު ކޮށްދެވުނީ އެންމެ ގޯލެކެވެ.\nއުމުރުން 30 އަހަރުގެ ސަންޗޭޒް ބުނީ ރޭގެ މެޗުގައި އޭނާގެ ކުޑަހުޅަށް އަނިޔާވެފައިވާ ކަމަށާއި އެކަމަކު އެހާ ސީރިއަސް އަނިޔާއެއް ނޫން ކަމަށެވެ. އަދި ގްރޫޕްގެ ފަހު މެޗުގައި އުރުގުއޭއާ ދެކޮޅަށް ކުޅެވޭނެ ކަމުގެ އުއްމީދު އެބައޮތް ކަމަށް ބުންޏެވެ.\nޗިލީގެ އިތުރުން މެޗެއް ބާކީ ނުކުޅެ އޮއްވައި ކުއާޓާގެ ޖާގައެއް ޔަގީންކުރީ ކޮލަމްބިއާ އެވެ. ގްރޫޕް ބީގައި ކޮލަމްބިއާ ވަނީ އާޖެންޓީނާ އާއި މި ފަހަރު މުބާރާތުގައި ދައުވަތު ދީގެން ކުޅެމުން އަންނަ އޭޝިއާގެ ޗެމްޕިއަން ގަތަރު ބަލިކޮށްފަ އެވެ.\nމުބާރާތުގައި މިރޭ ކުޅޭނީ ގްރޫޕް އޭގެ ފަހު މެޗުތަކެވެ. އެއް ވަގުތެއްގައި ދެ މެޗު ކުޅޭއިރު، ބޮލިވިއާ ބައްދަލުކުރާނީ ވެނެޒުއޭލާއާ އެވެ. ބްރެޒިލް ނުކުންނާނީ ޕެރޫއާ ދެކޮޅަށެވެ. ދެ މެޗު ވެސް ފަށާނީ ރާއްޖެ ގަޑިން މެންދަމު 12 ޖަހާއިރެވެ.\nއިތުރު ލިޔުންތައް އިކުއެޑޯ\n12 hours ago 150


Ibu ge campaign ah Aneesa aai Sattar\nއިބޫއަށް ތާއީދު ހޯދުމަށް އަނީސާ އާއި ސައްތާރު ބ. އަތޮޅަށް\nއިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު (އިބޫ) އަށް ތާއީދު ހޯއްދެވުމަށް، އޭދަފުއްޓަށް އުފަން ޑރ. އަބްދުއްސައްތާރު ޔޫސުފާއި އަނީސާ އަހްމަދު ބ. އަތޮޅަށް ވަޑައިގެން ކެމްޕޭން ކުރައްވަން މިއަދު ފައްޓަވައިފި އެވެ.\nމައުމޫންގެ ސަރުކާރުގައި ހެލްތުގެ ސްޓޭޓް މިނިސްޓަރުކަން ކުރެއްވި ޑރ. އަބްދުއް ސައްތާރު ޔޫސުފާއި ޖެންޑާ މިނިސްޓަރުކަން ކުރެއްވި އަނީސާ އަހުމަދު އިބޫއަށް ތާއީދު ހޯއްދެވުމަށް ކެމްޕޭން ކުރައްވަނީ މައުމޫންގެ ފަރާތުން މަސައްކަތް ކުރަމުން އަންނަ މައުމޫން ރިފޯމް މޫވްމަންޓް (އެމްއާރުއެމް)ގެ ފަރާތުންވެވެ.\nއަބްދުއްސާތާރާއި އަނީސާ މި ދަތުރުގައި ފުރަތަމަ ވަޑައިގެންނެވީ މިއަތޮޅުގެ ފަޅުތެރޭ ރަށްރަށެވެ. މި ދަތުރުފުޅުގައި ބ. އަތޮޅުގެ ހުރިހާ ރަށަކަށް ވަޑައިގެން ދޮރުން ދޮރަށް ހިންގަވައި އެ ރަށުގެ މީހުންގެ ހާލަތު ބައްލަވާނެ ކަމަށް އެމްއާރުއެމް އިން ބުނެއެވެ.\nސެޕްޓެމްބަރ 11, 2018 at 8:09 pm\nތި ނިހިންގާނެ މިހާރަކު، މާ އޯލްޑް ވާރޝަން އެއް، ޒުވާނުންތިބީ ރައީސް ޔާމީން އާއިއެކު، މުޅިންވެސް ދެކޯޅުނުޖެހޭ ވާހަކައައްކާނީ، މީހަކު ތަންކޮޅެއް ބާރަށް އެއްޗެއް ބުނާއިރަށް ފިލާފާނެ.


Hibalhidhoo operation nimunu iru hurihaa gellun kunfungnah !\nހިބަޅިދޫ މައްސަލާގައި ކުންފުންޏަށް މާލީ ބޮޑު ގެއްލުމެއް!\nހިބަޅިދޫ މަލަމަތި: ސިފައިން ހިންގި ބޮޑު އޮޕަރޭޝަންގެ ސަބަބުން ރަށުގެ ވެރި ފަރާތަށް ވަނީ ބޮޑު ގެއްލުމެއް ވެފައި\nބ. ހިބަޅިދޫ ތަރައްގީ ކުރަން ބިޒްނަސް މޯލްޑިވްސްއަށް ސަރުކާރުން ކުއްޔަން ދީފައިވަނީ 2014 ވަނަ އަހަރު އެވެ. މި ރަށުގައި ރިސޯޓެއް ތަރައްގީ ކުރަން ހަވާލުކޮށްފައިވަނީ ލެޓްސްގޯ ކުންފުނީގެ ވެރިޔާ، މުހައްމަދު ރިޔާޒުގެ 95 ޕަސެންޓް ހިއްސާ އާއި އޭނާގެ އަނބިކަނބަލުންގެ ފަސް ޕަސެންޓް ހިއްސާ އޮންނަ ކުންފުންޏަކަށެވެ. ނަމަވެސް އެމްއެމްޕީއާރްސީގެ ހިޔާނާތަށް ފަހު ރާއްޖޭގައި އުފެދުނު ހިލުންގަނޑާއި ރައީސް އަބްދުﷲ ޔާމީނަށް އަމާޒުކޮށް "ފިނިފެންމާ" ލޯންޗުގައި އެއްޗެއް ގޮވާލީ މައްސަލަ ހިންގި ދުވަސްވަރު، އެ ރަށު ފަރު ބޭރުގެ 42 މީޓަރު ފުނުން ހަތިޔާރު ފެނިގެން ސިފައިންނާއި ފުލުހުން އަރައި އެ ރަށް "ބަންދު" ކުރި އެވެ. ކޯޓު އަމުރެއްގެ ދަށުން އެ ރަށަށް އެހެން މީހަކަށް އެރުން މަނާކޮށްފައި އޮންނަތާ ތިން އަހަރު ފަހުން މިދިޔަ މަހު ވަނީ އެ ރަށުން ސިފައިން ފައިބާ ރަށް ދޫކޮށްލާފަ އެވެ. ރަށް ދޫކޮށް ދިޔައިރު އެ އޮޕަރޭޝަންގެ ސަބަބުން ރަށް ނުހެދި ލަސްވެ ރަށްވެރި ފަރާތަށް ވަނީ ފޫބައްދަން ދަތި ގެއްލުންތަކާ ކުރިމަތިވެފަ އެވެ.\n"ރަށް ނުހެދި ލަސްވުމުން ބޭރުގެ އިންވެސްޓަރުންނާއި އޮޮޕަރޭޓަރުން ކުރިމަތިގައި އަގު ވެއްޓިއްޖެ. ތަން ނިންމަން، ޑެޑްލައިން ދީ، ހަދަނީއޭ ކިޔައިގެން އެ މީހުންނަށް ކޮންސެޕްޓް ދީ އެޑްވާންސަށް ފައިސާ ނަގައިގެން. އެކަމަކު ރަށް ނުހެދި އެ މީހުންނަށް ޕްރޮމިސްކޮށް، ލަސްވުމަކީ ބޮޑު ގެއްލުމެއް. މިކަމުގެ ސަބަބުން ފޫބައްދަން ދަތި ގެއްލުމާ ވަނީ ކުރިމަތިވެފައި،" ރިޔާޒު ވިދާޅުވި އެވެ.\nހިބަޅިދޫ ރިސޯޓެއްގެ ގޮތުގައި ތަރައްގީ ކުރަން ލެޓްސްގޯ އާއި ރަޝިޔާގެ ބެނަގޯ މެނޭޖްމެންޓުން އިންވެސްޓް ކުރަން އޮތީ ނިންމާފަ އެވެ. އަދި އެކަމަށް ރައީސް އޮފީހުން ވަނީ 2013 ވަނަ އަހަރުގެ ނޮވެމްބަރު ހަތަރު ވަނަ ދުވަހު ހުއްދަ ވެސް ދީފަ އެވެ. ނަމަވެސް ރަށް ނުހެދި ލަސްވުމުގެ ސަބަބުން ބޭރުގެ އެ ކުންފުންޏަށް ފައިސާ ދައްކަން ޖެހި ލެޓްސްގޯ ކުންފުނިވެސް މާލީ ގޮތުން ވަނީ ދަތި ހާލަތަކަށް ވެއްޓިފަ އެވެ.\nޕްރޮޕަޓީ ތަކެއް ވިއްކާލަން ޖެހުން\nލެޓްސްގޯ ކުންފުންޏަކީ ރާއްޖޭގެ ނިސްބަތުން ބަލާއިރު ބޮޑު ކުންފުންޏެވެ. ރާއްޖެ ޕްރޮމޯޓް ކުރުމުގައި މަސައްކަތް ކުރުމުގެ އިތުރަށް، ހާއްސަކޮށް ގިނަ މާކެޓުތަކުން އަންނަ މުއްސަނދިންނާއި ގިނަ އަދަދެއްގެ ޓޫރިސްޓުން އެ ކުންފުނިން ގެނެ އެވެ. އެހެންވެ އެ ކުންފުނި އޮތީ މިއަދާ ހަމައަށް ރަނގަޅު އާމްދަނީއެއް ލިބޭ ކުންފުންޏެއްގެ ގޮތުގަ އެވެ.\nނަމަވެސް ހިބަޅިދޫ މައްސަލާގައި އެ ކުންފުންޏަށް ވެސް ނުސީދާކޮށް މާލީ ގެއްލުމާ ކުރިމަތިވެފައިވާ ކަމަށް ރިޔާޒު ވިދާޅުވެ އެވެ. އޭނާ ވިދާޅުވި ގޮތުގައި ހިބަޅިދޫ ނުހެދި ލަސްވުމުގެ ސަބަބުން ބޭރުގެ ފަރާތްތަކަށް ފައިސާ އަނބުރާ ދެއްކުމަށްޓަކައި އޭނާގެ އަމިއްލަ ގިނަ ޕްރޮޕަޓީ ތަކެއް ވިއްކާލަން ޖެހުނެވެ.\nހިބަޅިދޫ މަތިން ނަގާފައިވާ ފޮޓޯއެއް\n"ހުޅުމާލެއިން ފެންވަރު ރަނގަޅު ހޮޓަލެއް ވެސް ނުއަގުގައި ވިއްކާލަން ޖެހިއްޖެ. އަޅުގަނޑު އަމިއްލަ ސަފާރީ ބޯޓެއް ވެސް ހަމަ އެ ފައިސާ ދައްކަން ވެގެން ވިއްކާލަން ޖެހިއްޖެ. ރިސޯޓުތަކަށް ދަރާ ހިސާބަށް ދިޔައީ. މި ހުރީ ހައްތާ ވެސް އަޅުގަޑުގެ ކުށަކާނުލައި، މިރަށް ދޫނުކޮށް ލަސްކުރުމުން ދިމާވި މައްސަލަތައް،" ރިޔާޒު ވިދާޅުވި އެވެ.\nހުޅުމާލޭގައި ހެދި ފެންވަރު ރަނގަޅު ހޮޓަލެއް ވެސް ނުއަގުގައި ވިއްކާލަން ޖެހިއްޖެ. އަޅުގަނޑު އަމިއްލަ ސަފާރީ ބޯޓެއް ވެސް ހަމަ ފައިސާ ދައްކަން ވިއްކާލަން ޖެހިއްޖެ،\nއޭނާ ވިދާޅުވި ގޮތުގައި ކުރިން ސަރުކާރުގެ ތެރެއިން އައި ކަމެއްގެ ސަބަބުން އަމިއްލަ އިންވެސްޓަރަކަށް ގެއްލުން ވުމަކީ ބޮޑު މައްސަލައެކެވެ. މިއީ ޓޫރިޒަމް އިންޑަސްޓްރީގައި ހަރަކާތްތެރިވާ ބޮޑު ދިވެހި ކުންފުންޏަކަށް ދިމާވި ފޫބައްދަން ދަތި ގެއްލުމެކެވެ. މި ގެއްލުމުގެ ބަދަލު ހޯދާނީ ކިހިނެއް ހެއްޔެވެ. މި ބަދަލު ދައުލަތަށް ދެވިދާނެ ހެއްޔެވެ؟\nޖުލާގައި ހުޅުވަންޖަހާ ފަލިން ފެންނަ ހިސާބު!


BREAKING NEWS: Miadhu Raajje In Ithuru 161 Meehaku Fassivejje - Vaguthu\nމިއަދު ރާއްޖެ އިން އިތުރު 161 މީހުން ފައްސިވެއްޖެ\n3 ދުވަސް ކުރިން ( ފެބުރުއަރީ 22, 2021 )\nއެންއީއޯސީގެ ރެޕިޑް ރެސްޕޮންސް ޓީމުން ނަގާފައިވާ ސުންކު (ސާމްޕަލެއް) ޗެކްކުުރުމުގެ މަސައްކަތްކުރަނީ -- ފޮޓޯ: ހެލްތު މިނިސްޓްރީ\nމިއަދު އިރުއޮއްސި 18:00 އާއި ހަމައަށް ފާއިތުވި 24 ގަޑިއިރުގެ ތެރޭގައި ރާއްޖެ އިން އިތުރު 161 މީހަކު ކޮވިޑް-19 އަށް ފައްސިވެއްޖެއެވެ.\nމިއަދު ފައްސިވި މީހުންގެ ތެރެއިން 139 މީހުން ފައްސިވީ މާލެއިންނެވެ. އަތޮޅުތެރެއިން ހަތަރު މީހުން ރިސޯޓްތަކުން 17 މީހުން އަދި ސަފާރީއަކުން އެކަކު މިއަދު ފައްސިވިއެވެ.\nމިއަދު ފައްސިވި މީހުންނާއިއެކު ރާއްޖެ އިން ފައްސިވި މީހުންގެ ޖުމްލަ އަދަދު ވަނީ 18930 އަށް އަރާފައެވެ. މިހާރު ވެސް 2512 މީހަކު ރާއްޖޭގައި ކޮވިޑް ޖެހިފައި އެބަތިއްބެވެ. އޭގެތެރެއިން 162 މީހުންނަށް ހޮސްޕިޓަލްގައި އަންނަނީ ފަރުވާ ދެމުންނެވެ.\nރާއްޖެ އިން ކޮވިޑަށް ފައްސިވި މީހުންގެ ތެރެއިން 155 މީހަކު މިއަދު ވަނީ ބަލިން ރަނގަޅު ވެފައެވެ.\nރާއްޖެ އިން ކޮވިޑަށް މިއަދު 5000 އަށްވުރެ ގިނަ މީހުން ޓެސްޓް ކޮށްފައި ވެއެވެ.\nޖަނަވަރީ މަހުގެ ފަހު ހަފްތާ އިން ފެށިގެން ރާއްޖެ އިން ކޮވިޑަށް ފައްސިވާ މީހުންގެ އަދަދު ވަރަށް ބޮޑަށް އިތުރުވާން ފެށުމުން މާލޭ ސަރަހައްދުގައި ހަރުކަށި ފިޔަވަޅުތަކެއް އަޅާފައި ވީނަމަވެސް އަދި ކޮވިދަށް ފައްސިވާ މީހުންގެ އަދަދު މަދުވަމުން އަންނަ ކަމަކަށް ތަފާސް ހިސާބުތަކަކުން ނުދައްކައެވެ.\nފެބުރުއަރީ 22, 2021 22:36\nފެބުރުއަރީ 22, 2021 23:12\nގުޑް ނިއުސް، އަކީ އެންމެ ސައިކަލެއްވެސް ފައްސިނުވާތީ..\n6ގެ ފަހުން ނުކުމެ އުޅެނީ އިންސާނުން ސައިކަލެއް ނޫން..\nޢެހެންވީމަ ފައްސިއާ އައްސިޔާވާނީ އެމީހުންނެއްނު !!؟\nއެޗްޕީއޭ ސައިކަލްތަކުގެ ރައްކާތެރިކަމައް ތިޔަ ކުރާ މަސަތްކަތައް ސާބަސް.. ހަމަ އެގޮތައް ދިވެހިންގެ ރައްކާތެެރިކަމައް ރަނގަޅު ފިޔަވަޅުތަކެއްް އަޅާނަމަ އެމީހުންވެސް ފައްސިނުވާނެ.\nފެބުރުއަރީ 22, 2021 23:49\nފައްސިވަނީ އެޗްޕީއޭ ކަންތައް ކުރާގޮތުން..\nއެޗްޕީއޭ ކަންތައް ކުރަނީ އިބޫ ރުހޭނެހެން\nފެބުރުއަރީ 23, 2021 08:41\nޤަބޫލެއް ނުކުރެވެއެވެ. ރާއްޖޭގައި ކޯވިޑް ނެތެކޭ ނުބުނަމެވެ. އެކަމަކު ތިޔަކިޔާ ޢަދަދުތަކަކީ ސަރުކާރުގެ ޕްރޮޕެގެންޑާގެ ޢަދަދުތަކެކެވެ. ތިވަރުގެ މަތީ ޢަދަދުތަކެއް ދުވާލަަކު ބަލިވަމުން އަންނައިރު2މީހަކު ބަލިވެގެން އުޅުނުއިރު އެރުވި ވަރެއް ނާރުވައެވެ.


Mohamed Ismail ge bandhah3dhuvas jahaifi\nމުހައްމަދު އިސްމާއިލްގެ ބަންދަށް ތިން ދުވަސް ޖަހައިފި\nއިދިކޮޅު ޕްރޮގްރެސިވް-ކޮންގްރެސް ކޯލިޝަންގެ ފަރާތުން އިއްޔެ ކުރިއަށްގެންދިޔަ އެއްވުމުގެ ތެރެއިން ހައްޔަރުކުރި ހޯރަފުށި ދާއިރާގެ ކުރީގެ މެންބަރު މުޙައްމަދު އިސްމާޢީލްގެ ބަންދުގެ މުއްދަތަށް ތިން ދުވަސް ޖަހައިފިއެވެ.\nއޭނާގެ ބަންދުގެ މުއްދަތަށް ތިން ދުވަސް ޖަހާފައިވަނީ ބަންދުގެ މުއްދަތާ މެދު ގޮތެއް ކަނޑައެޅުމަށް ކްރިމިނަލް ކޯޓަށް ހާޒިރުކުރުމުންނެވެ. މިކަން ވަނީ ޕްރޮގްރެސިވް ކޯލިޝަންގެ ތަރުޖަމާނު ހީނާ ވަލީދުވެސް މީޑިޔާތަކަށް ކަށަވަރުކޮށްދެއްވާފައެވެ.\nމިފަހަކަށް އައިސް މުޙައްމަދު އިސްމާޢީލް ދަނީ އިދިކޮޅު ކޯލިޝަންގެ ސިޔާސީ ހަރަކާތްތަކުގެ އިސް ސަފުގައި ހަރަކާތްތެރިވެ، ސަރުކާރަށް އެކި ޕްލެޓްފޯމްތަކުގައި ވަރަށް ބޮޑަށް ފާޑުވިދާޅުވަމުންނެވެ.\nއެގޮތުން ދާދިފަހުން ކުރި ޓްވީޓެއްގައި އެބޭފުޅާ ވަނީ ކައުންސިލް އިންތިޚާބުން ނާކާމިޔާބު ވާނެކަން އެމްޑީޕީން ޔަޤީންވުމުން، ކެނޑިޑޭޓުންނަށް ނަން އަނބުރާ ގެންދަން ފަސްލައްކަ ރުފިޔާގެ ޕެކޭޖް ހުށައަޅަމުންދާކަމަށް ވިދާޅުވެފައެވެ. އަދި އިރާދަކުރެއްވިއްޔާ ނަން ނަގައިގެންވެސް މި އިންތިޚާބުގައި ރައްޔިތުން އެމްޑީޕީއަށް 80 އިންސައްތަ ނުދޭނެކަމަށް އެބޭފުޅާ ވިދާޅުވިއެވެ.\nފާހަގަކޮށްލެވޭ ގޮތުގައި މިހެން ވިދާޅުވުމަށްފަހު އެކަން ސާބިތުކުރުމަށް މުޙައްމަދު އިސްމާޢީލް އެއްވެސް ހެއްކެއް ދައްކަވާފައެއް ނުވެއެވެ. މީގެކުރިން އެބޭފުޅާ ވަނީ އެމްއެމްޕީއާރްސީގެ ޚިޔާނާތުގެ ފައިސާ ގޯނިގޯނީގައި މެންބަރުންނަށް ގެންގޮސްދެއްވިކަމަށް މަޖިލީހުގެ ތަޅުމުގައި ވިދާޅުވެފައެވެ.\nނަަމަވެސް އެ މައްސަލަ ހޫނުވުމުން އެބޭފުޅާ ފަހުން ވަނީ އެއީ ސިޔާސީގޮތުން ދެއްކެވި ވާހަކައެއްކަމަށް ވިދާޅުވެފައެވެ.\nބިރުދައްކަން ކުރާނެ އިތުރު ކަމެއްނެތިގެން ދެން ބަންދު ޖަހަން ފެށޫ، އުމުރުދުވަހު ބަންދުގާ ބޭތިއްބިއަސް ފަހަތަށް ނޖެހޭނެ ކަން އެގިއްޖެތަ؟ އެނގިއްޖެ ދޯ!!!\nވަޒީރަކަށް ފަހު ވަޒީރެއް ވަކި ކުރިޔަސް، ޤާސިމާއި ރައީސް ޞާލިހުގެ ގުޅުން ވަރުގަދަ!012 hours ago\nއަޅުގަނޑުމެން ހިތްހަމަ ނުޖެހުނީމަ އެކަހެރިވެގެން ދާން ޖެހޭނެ: އާޒިމް315 hours ago\nއިންސާފަކީ ބޮޑު ގޮނޑިއަށް ސަވާރުވެވުމުން ހަނދާންނެތޭ އެއްޗެއްތޯ؟: މަލީހު017 hours ago\nމިނިސްޓަރު މަލީހުގެ އިތުބާރު ނެތްކަމުގެ މައްސަލައިގެ ބަހުސް ފަށައިފި017 hours ago


ބުޗާކަޕްގެ ފުރަތަމަ މެޗް ފަހު ވަގުތު ދޫނޑިގަން މޮޅުވެއްޖެ :: މިކަލް ނޫސް\nބުޗާކަޕްގެ ފުރަތަމަ މެޗް ފަހު ވަގުތު ދޫނޑިގަން މޮޅުވެއްޖެ\n26 ސެޕްޓެމްބަރ 2017 16:51\nބުޗާ ކަޕް 2017 ފެށުމުގެ ރަސްމިއްޔަތު\nފުވައްމުލަކު ސިޓީގައި އިއްޔެފެއްޓި ބުޗާކަޕްގެ ފުރަތަމަ މެޗް ފުވައްމުލަކު ޒުވާނުންގެ ރޫހް (ދިގުވާނޑު) އާއި ބައްދަލުކޮށް ފުވައްމުލަކު ސްޕޯޓްސް ކުލަބް (ދޫނޑިގަން) ކާމިޔާބުކޮށްފިއެވެ.\nފުވައްމުލަކު ސްޓޭޑިއަމްގައި އިއްޔެ ކުޅުނު ބުޗާ ކަޕްގެ ފުރަތަމަ މެޗްގައި ދޫނޑިގަން މޮޅުވެފައި ވަނީ އެންމެ ފަހު ވަގުތުކޮޅުގައި އެޓީމުން ކާމިޔާބުކުރި ގޯލުން 1-2 ގެ ނަތީޖާއިންނެވެ. އިއްޔެ މެޗްގައި ދެ ޓީމުންވެސް ފެނިގެންދިޔައީ ހަމަހަމަ ކުޅުމެކެވެ. ނަމަވެސް މެޗްގެ ފަހު ހާފްގައި ދިގުވާނޑު ކުޅުންތެރިންގެ ފިޒިކަލް ދަށްކަމަށް ފާހަނގަވެގެން ދިޔައެވެ. މެޗްގެ މޮޅު ކުޅުންތެރިޔަކީ ދޫނޑިގަން ޓީމްގެ އީމާން އަލީ އެވެ.\nމިއަދު ހަވީރު ބައްދަލުކުރާނީ ޕީސް އެންޑް ރެކްރިއޭޝަން އިން ސޮސައިޓީ (ހޯދަޑު) އަދި މިސްކިތްމަގު އެންމެންގެ ގުޅުމެވެ. މިއީވެސް ގުރޫޕް 1ގެ މެޗެކެވެ. މި މުބާރާތުގައި ދެން ވާދަކުރަނީ ވެށިނަލަ ޖަމްމިއްޔާ (ހޯދަޑު)، ދަޑިމަގު ޒުވާނުންގެ ޖަމްމިއްޔާ އަދި ޔޫތު އެމްޕަވަރމަންޓް ސޮސައިޓީ (މާލެގަން) އެވެ.\nމިމުބާރާތަކީ ފުވައްމުލަކުގައި ފުޓްބޯޅައިގެ ފޯރި ކުޑަވެފައިވާތީވެ، އަހްމަދު ޝާފިއު (ބުޗާ) އިސްނަގައިގެން ބާއްވާ މުބާރާތެކެވެ. މިމުބާރާތުގެ ޗެމްޕިއަން ޓީމަށް އެއްލައްކަ ރުފިޔާގެ ފައިސާގެ އިނާމެއް ދިނުމަށް ހަމަޖެހިފައިވެއެވެ. މިމުބާރާތުގެ ފައިނަލް އޮންނާނީ އަންނަމަހު 8 ވަނަ ދުވަހުއެވެ.\nއަންނަ އަހަރު މިމުބާރާތުގެ އަގު އެއް މިލިއަން ރުފިޔާއަށް ބޮޑު ކޮށްފައިވާކަމަށް މުބާރާތް ފެއްޓުމުގެ ރަސްމިއްޔާތުގައި އިންތިޒާމްކުރާ ފަރާތުން އިއުލާން ކޮށްފައިވެއެވެ.


America ge Supreme Court ah aa fandiyaaraku kama aa name hushahalhuvvaifi\nއެމެރިކާގެ ސުޕްރީމް ކޯޓްގެ ފަނޑިޔާރު ކަމަށް އާ ނަމެއް\nސުޕްރީމު ކޯޓަށް އަލަށް އައްޔަންކުރެއްވި ކެވަނާ (ވ) ރައީސް ޓްރަމްޕާއެކު. -- ފޮޓޯ: ރޮއިޓާސް\nވޮޝިންގްޓަން (ޖުލައި 9) - އެމެރިކާގެ ސުޕްރީމް ކޯޓުގެ ފަނޑިޔާރު ކަމަށް ބްރެޓް ކެވަނާގެ ނަން، ރައީސް ޑޮނަލްޑް ޓްރަމްޕް ހުށަހަޅުއްވައިފި އެވެ.\nމިހާރު ކޮލަމްބިއާ ޑިސްޓްރިކްޓްގެ އިސްތިނުއާފު ފަނޑިޔާރު ކެވަނާ، 53 އަކީ ކުރީގެ ރައީސް ޖޯޖު ޑަބްލިއު ބުޝްގެ އެޑްވައިޒެރެއްގެ ގޮތުގައި މަސައްކަތް ކުރެއްވި ބޭފުޅެކެވެ.\nކެވާނެގެ ނަން ޓްރަމްޕް ހުށަހެޅުއްވީ ސުޕްރީމް ކޯޓުގެ ފަނޑިޔާރު އެންތަނީ ކެނެޑީ ރިޓަޔާ މި މަހުގެ ނިޔަލަށް ރިޓަޔާ ކުރައްވަން ނިންމެވުމާއި ގުޅިގެންނެވެ.\nސުޕްރީމު ކޯޓަށް ކެވަނާގެ ނަން އިއުލާނު ކުރައްވަމުން ޓްރަމްޕް ވަނީ ކެވާނާއަށް ވަރަށް ތައުރީފު ކުރައްވާފަ އެވެ.\nއާ ފަނޑިޔާރަކު ޓްރަމްޕް އިއުލާނު ކުރެއްވި ނަމަވެސް، އެމެރިކާގެ ސެނެޓުން ކެވާނާގެ ނަން ފާސް ކުރަންޖެހޭނެ އެވެ. ޓްރަމްޕްގެ ރިޕަބްލިކަން ޕާޓީގެ ހަނި މެޖޯރިޓީ އެއް ސެނެޓުގައި އޮތުމުން، އެކަން ކުރެއްވުމަށް މާ ބޮޑު ހުރަސްތަކެއް ކުރިމަތިވާނެ ކަމަކަށް ނުބެލެވެ އެވެ.\nއުމުރުން 81 އަހަރުގެ ކެނެޑީ ރިޓަޔާ ކުރައްވާނީ ޖުލައި 31 ވަނަ ދުވަހު އެވެ. މިހާރު ވެސް ފަހެއް ހަތަރަކުން ކޮންޒަވޭޓިވްސް އާއި އެއްކޮޅަށް ސުޕްރީމު ކޯޓުގެ ބެންޗު ބުރަވެފައިވާތީ، ކެވަނާ އައްޔަނު ކުރެއްވިޔަސް ބެންޗަށް މާ ބޮޑު ބަދަލުތަކެއް ނާންނާނެ އެވެ. ކެނެޑީއަކީ ކޮންޒަވެޓިވް ބޭފުޅެއް ނަމަވެސް ސުޕްރީމު ކޯޓުން ފަހުން ނިންމި ގިނަ ނިންމުންތައް އައިސްފައި ވަނީ ލިބެރަލްސްއާ އެއްކޮޅަށެވެ. ނަމަވެސް، އެފަދަ ދުލެއް ކެވަނާ ދެއްވާނެ ކަމަކަށް ނުބެލެވެ އެވެ.\nނަމަވެސް އިމިގްރޭޝަނުން ފެށިގެން ބަޑި ގެންގުޅުމާއި އެބޯޝަން ފަދަ ނިންމުންތައް ޓްރަމްޕް ބޭނުންފުޅުވާ ގޮތަށް ސުޕްރީމު ކޯޓުގެ ނިންމުންތައް މިހާރު އައުން ގާތް ކަމުގައި މަސްރަހު ދިރާސާ ކުރައްވާ ބޭފުޅުން ލަފާކުރެ އެވެ.\nމިއީ ޓްރަމްޕް ވެރިކަމަށް ވަޑައިގެންނެވި ފަހުން ސުޕްރީމް ކޯޓަށް ފަނޑިޔާރަކު އައްޔަން ކުރަން ލިބި ވަޑައިގަންނަވާ ދެ ވަނަ ފުރުސަތެވެ.\nޓްރަމްޕްގެ ކުރީގެ އެޑްވައިޒަރުގެ ފޮތް ހުއްޓުވަން ކޯޓަށް


ރާއްޖޭގަ އިސްލާމް ދީން ދިފާޢުކޮށް ޙިމާޔަތްކުރުމަކީ ވާދަވެރި ސިޔާސީ ޙަރަކާތެއް ކަމަށް ނިންމެވީތޯއެވެ؟\nދިވެހި ރައްޔިތުން، ރާއްޖެއިން އިސްލާމް ދީން ފުހެލަން މަސައްކަތްކުރަމުން ގެންދާ އެމްޑީއެން އިން ނެރުނު ރިޕޯޓްކުށްވެރިކޮށް އެޖަމާޢަތް އުވާލުމަށާއި އެކަން ކުރި ބައަކަށް ޙައްޤު އަދަބު ދިނުމަށް ގޮވާލަމުން ގެންދަނީ އެއްވެސް ސިޔާސީ ފިކުރެއްގައެއް ނޫނެވެ. އިސްލާމަކަށްވީތީއެވެ. އިސްލާމް ދީން ޙިމާޔަތް ކުރުމާއި އިސްލާމް ދީނަށް ނަޞްރު ދިނުމަކީ ކޮންމެ މުސްލިމަކު އަދާކުރަން ޖެހޭ ދީނީ ވާޖިބަކަށްވާތީއެވެ.\nއެހެންކަމުން ރާއްޖެއިން އިސްލާމް ދީން ފުހެލަން މަސައްކަތްކުރަމުން ގެންދާ އެމްޑީއެން އިން ނެރުނު ރިޕޯޓްކުށްވެރިކޮށް އެޖަމާޢަތް އުވާލުމަށާއި އެކަން ކުރި ބައަކަށް ޤާނޫނުގައި ޙައްޤުވެގެންވާ އަދަބު ދިނުމަށް ގޮވާލަމުން ގެންދަނީ ވަކި ސިޔާސީ ޕާޓީއަކަށް ނިޞްބަތްވާ ބައެއް ނޫނެވެ. ދިވެހި ރައްޔިތުންނަކީ އެމީހެއްގެ ސިޔާސީ ފިކުރު ކޮންމެ ގޮތެއްގައި ހުރިނަމަވެސް މާތް ﷲ ގެ ޕާޓީގެ މެންބަރުންނެވެ. އެންމެހައި މުސްލިމުންނަކީ އިސްލާމް ދީނުގެ އަހުލުވެރިންކަމުގައިވާތީއެވެ.\nއެކަން ޤަބޫލުކޮށް އެމްޑީޕީއަށް ނިޞްބަތްވާ ވަރަށް ގިނަ ބައަކުވެސް ގެންދަނީ ރާއްޖެއިން އިސްލާމް ދީން ފުހެލަން މަސައްކަތްކުރަމުން ގެންދާ އެމްޑީއެން އިން ނެރުނު ރިޕޯޓްކުށްވެރިކޮށް އެޖަމާޢަތް އުވާލުމަށާއި އެކަން ކުރި ބައަކަށް ޤާނޫނުގައިވާ ޙައްޤު އަދަބު ދިނުމަށް ގޮވާލަމުންނެވެ.\nމިއަދު މިފެނުނީ ވަރަށް އާދަޢާ ޚިލާފް މެސެކެވެ.\n"އެމްޑީޕީއާ ވާދަވެރި ސިޔާސީ ފަރާތްތަކުގެ ހަރަކާތްތަކަށް ހިއްވަރު ލިބޭ ޝިޔާރުތައް އެމްޑީޕީގެ އިންތިޚާބީ އެއްވެސް ފަރާތްތަކާ ޢާއްމު މެންބަރަކުވެސް ބޭނުން ނުކުރެއްވުމަށް އެދި ދަންނަވަން" ކަމުގެ މެސެޖެވެ. މާނަ ސީދާ ސާފުބަހުން ހާމަކޮށްފައި ނުވި ނަމަވެސް މި ބުނަނީ "ބޭން އެމްޑީއެން" ޝިޢާރު ބޭނުން ނުކުރުމަށް ކަމަށް ޤަބޫލުކުރެއެވެ.\nމީސްތަކުންނޭވެ! މަރުވުމުން ކައްވަޅުގައި ވަޅުލާނެއެވެ. މަލާއިކަތުން ވަޑައިގެން ކުރައްވަވާނެ3ސުވާލުގެ ތެރޭގައި އެމީހަކު އުޅުނު ސިޔާސީ ޕާޓީ އާއި، އެމީހެއްގެ ސިޔާސީ ފިކުރާއި އެމީހާ ތަބަޢާވީ ސިޔާސީ ލީޑަރަކީ ކާކުކަމުގެ ސުވާލެއް ނުހިމެނޭނެއެވެ. ސުވާލު ކުރައްވަވާނީ އެމީހާ އީމާންވި ކަލާނގެ އާއި އުޅުނު ދީނާއި ތަބަޢާވީ ރަސޫލާ އާއި މެދުގައެވެ.\nވީމާ އެމީހަކު ތަބަޢަވާނީ ޢާންމުވެފައިވާ މެސެޖަށްތޯ ނުވަތަ އިސްލާމް ދީނުގައި ސާބިތުވެ އެދީނަށް ނަޞްރު ދިނުމުގައިތޯ މިއީ އަމިއްލައަސް ގޮތް ނިންމަން ޖެހޭ ކަންކަމެވެ. އެންމެހައި މީސްތަކުންނަށް މޢތް ﷲ ހެޔޮ ވިސްނުން މިންވަރުފުޅު ކުރައްވަވާށި! އާމީން.\n(މިއީ އެމްޑީޕީގެ މެންބަރެއް ކަމަށްވާ ޢަލީ ރިޒާ މިއަދުނޫހަށް ދެއްވި މައުލޫމާތުގެ މައްޗަށް ލިޔެފައިވާ ލިޔުމެކެވެ.)


Oxford in ufadhdhaa vaccine ge clinical trial medhukandaalaifi - vNews.mv\nއޮކްސްފޯރޑުން އުފައްދާ ވެކްސިން ދިންމީހަކު ބަލިވުމާގުޅިގެން ޓެސްޓުތައް މެދުކަނޑާލައިފި\nސައިފް އަޒްހަރު 09 September 2020, 16:59\nޔުނިވަރސިޓީ އޮފް އޮކްސްފޯޑާ ގުޅިގެން އެސްޓްރަޒެނެކާއިން ތަރައްގީކުރަމުންދާ ވެކްސިންގެ ކްލިނިކަލްސް ޓްރައިލްސް މެދުކަނޑާލައިފިއެވެ.\nވެކްސިންގެ ކްލިނިކަލް ޓްރައިލްސް މެދުކަނޑާލީ، ވެކްސިންޖެހި ވޮލަންޓިއަރަކު ކުއްލިގޮތަކަށް ވަރަށް ބޮޑަށް ބަލިވުމާ ގުޅިގެންނެވެ.\nއެސްޓްރަޒެނެކާއިން ބުނެފައިވަނީ، ކްލިނިކަލް ޓްރައިލްސް ހުއްޓާލީ އަމިއްލަ އިޚްތިޔާރުގައި ކަމަށާއި، ވެކްސިންގެ ރައްކާތެރިކަން ކަށަވަރުކުރާ ކޮމިޓީން މިހާރު އެކަން ބަލަމުންދާ ކަމަށެވެ.\nއަދި ވެކްސިންދިން މީހަކު ބަލިވީ ކީއްވެގެންތޯއާއި، މިއީ ވެކްސިންގެ ސައިޑްއިފެކްޓްގެ ކަމެއްތޯވެސް ގެންދަނީ ބަލަމުންނެވެ.\nއޮކްސްފޯޑުން ތަރައްގީ ކުރަމުންދާ ވެކްސިންއަކީ ދުނިޔޭގެ ވަރަށް ގިނަ ބަޔަކު އިންތިޒާރު ކުރަމުންދާ އަދި ގިނަ ބައެއްގެ އުންމީދާ ގުޅިފައިވާ ވެކްސިނެކެވެ.\nއެސްޓްރަޒެނެކާއިން ވެކްސިންގެ ކްލިނިކަލް ޓްރައިލްސް ވަގުތީގޮތުން ހުއްޓާލުމާ ގުޅިގެން، ވަރަށްގިނަ ފަރާތްތަކުން އެކަމުގެ ޝުއޫރުތައް ފާޅުކުރަމުން އެބަގެންދެއެވެ.\nޑަބްލިޔޫއެޗްއޯގެ ޗީފް ސައިންޓިސްޓް ޑރ. ސޫމްޔާ ސްވާމިނަތަން:\nދުނިޔޭގެ ސިއްހަތު ޖަމްޢިއްޔާ، ޑަބްލިޔޫއެޗްއޯގެ އެންމެ އިސް ސައިންޓިސްޓް، ޕްރޮފެސަރ ސޫމްޔާ ސްވާމިނަންތަން ވިދާޅުވީ، ކޮވިޑަށް އުފައްދާ ކޮންމެ ވެކްސިނެއްގެ އެންމެ ފުރަތަމަ ކަށަވަރު ކުރަންޖެހޭނީ އޭގެ ރައްކާތެރިކަން ކަމަށެވެ.\n"އަވަސް އަރުވާލައިގެން ކަންކަން ކުރުމުގެ ވާހަކަތައް ދެއްކި ނަމަވެސް، އޭގެ މާނައަކީ ވެކްސިން އުފެއްދުމުގައި ކަންކަން ދޫކޮށްލުމެއްނޫން. ވެކްސިން އުފެއްދުމުގެ ކަންކަން ދާންޖެހޭނީ އެ އޮންނަ އުސޫލުގެ ތެރެއިން. އިންސާނުން ބޭނުންކުރަން އުފައްދާ ބޭހާއި ވެކްސިންގެ އެންމެ ފުރަތަމަވެސް ޓެސްޓުކުރަންޖެހޭނީ އޭގެ ރައްކާތެރިކަމަށް"\nޕްރޮފެސަރ ސޫމްޔާ ސްވާމިނަންތަން\nއެސްޓްރަޒެނެކާއިން އުފައްދާ ވެކްސިންގެ އިންތިޒާރުގައި އިނގިރޭސިވިލާތްވެސް އޮތްއިރު، ވެކްސިން ޓެސްޓުކުރުން މަޑުޖައްސާލި މައްސަލާގައި އިނގިރޭސި ސިއްހަތާބެހޭ ވަޒީރު މެޓް ހެންކޮކް ވިދާޅުވީ، މިއީ ނާއުންމީދުވާންޖެހޭ ކަމެއް ނޫން ކަމަށެވެ. ނަމަވެސް އެއީ ކުރިމަތިވި ގޮންޖެހުމެއް ކަމަށް ވިދާޅުވިއެވެ.\nއޮސްޓްރޭލިއާގެ ޑެޕިއުޓީ ޗީފް މެޑިކަލް އޮފިސަރ ކޯޓްސްވޯރތު ވިދާޅުވީ، ވެކްސިން ޓެސްޓުކުރުމުގެ މަސައްކަތް މެދުކަނޑާލުމަކުން ކަންބޮޑުނުވާ ކަމަށެވެ. ވަގުތީގޮތުން ކްލިނިކަލް ޓްރައިލްސް މެދުކަނޑާލުމަކީ ވެކްސިން އުފެއްދުމުގެ މަސައްކަތް ހުއްޓާލުން ނޫންކަމަށްވެސް އޭނާ ވިދާޅުވިއެވެ.


vnews - Maamigilin Madam Aisha ah hoonu maruhabaaeh dhannavaifi\nމާމިގިލިން މެޑަމް އައިޝާ އަށް ހޫނު މަރުހަބާއެއް ދަންނަވައިފި\nމާމިގިލިން އައިޝާ އަށް މަރުހަބާ ދަންނަވަނީ: ފޮޓޯ - ޖޭޕީ މީޑިއާ\nގުޅިފައިވާ ޕާޓީތަކުގެ ރިޔާސީ ކެންޑިޑޭޓާއި ރަނިންމޭޓަށް ތާއީދު ހޯއްދެވުމަށް ޖުމްހޫރީ ޕާޓީގެ ކައުންސިލް މެންބަރު އާއިޝަތު ނަހުލާ އދ. މާމިގިއްޔަށް ވަޑައިގަތުމުން އެރަށުން އެކަމަނާއަށް ހޫނު މަރުހަބާއެއް ދަންނަވައިފި އެވެ.\nޖޭޕީގެ ލީޑަރ އަދި މާމިގިލީ ދާއިރާގެ މެންބަރު ޤާސިމް އިބްރާހިމްގެ އަނބިކަނބަލުން އައިޝާ އަރިއަތޮޅަށް ކުރައްވަމުންގެންދަވާ ދަތުރުފުޅުގައި މިއަދު ހެނދުނު މާމިގިއްޔަށް ވަޑައިގެންނެވުމުން އެކަމަނާއަށް މަރުހަބާ ދެންނެވުމަށް އެތައްސަތޭކަ ބަޔަކު ވަނީ ޖަމާވެފައެވެ. ގިނަ އަދަދެއްގެ އަންހެނުންނާއި ފިރިހެނުން ވަނީ އައިޝާ އަށް މަރުހަބާ ދަންނަވާފައެވެ.\nމާމިގިލިން އައިޝާ އަށް މަރުހަބާ ދަންނަވަނީ: ފޮޓޯ - ޖޭޕީ\nއައިޝާ އދ. އަށް ކުރައްވާ މިދަތުރުފުޅުގެ ފުރަތަމަ މަންޒިލެއްގެ ގޮތުން ވަޑައިގަތީ ދިއްދޫއަށެވެ. މީގެ އިތުރަށް އައިޝާ ވަނީ ފެންފުއްޓަށްވެސް ވަޑައިގެންފަ އެވެ. ފެންފުށީގައި ކެމްޕޭން ޕޯސްޓަރު ހަރުކުރުމުގެ ހަރަކާތެއްވެސް އައިޝާ ވަނީ ކުރިއަށްގެންދަވާފަ އެވެ. އަދި އެރައްރަށަށް ވަޑައިގަތުމުން އެކަމަނާއަށް ކިޔަމުންދާ މަރުހަބާއަށް ޝުކުރު ދަންނަވާ އައިޝާ ވިދާޅުވީ، ފެންފުއްޓަކީވެސް ދެގޮތެއްނުވެ ޤާސިމް އިބްރާހިމަށް ތާއީދުކުރާ ރައްޔިތުންތަކެއް ދިރިއުޅޭރަށެއްގައި އެރަށުން ފެނިގެން ގޮސްފި ކަމަށެވެ.\nފެންފުށްޓަށް ފަހު އދ. ދިގުރަށަށް ވެސް އެކަމަނާ ވަނީ ވަޑައިގެންފައެވެ. އައިޝާ ވަނީ ދިގުރަށަށް ވަޑައިގެން އެރަށުގައި ހުޅުވި ގުޅިފައިވާ އިއްތިހާދުގެ ޖަހަގަ ހުޅުވައިދެއްވާފަ އެވެ. އަދި އައިޝާ ވަނީ ދިގުރަށުން އެކަމަނާއަށްކީ ހޫނު މަރުޚަބާއަށްޓަކައި ޝުކުރު ދަންނަވާފަ އެވެ.\nމެޑަމް އައިޝާ ވަނީ ދިގުރަށަށް ވަޑައިގެން އެރަށުގައި ހުޅުވި ގުޅިފައިވާ އިއްތިހާދުގެ ޖަހަގަ ހުޅުވައިދެއްވަނީ\nޖޭޕީގެ ކައުންސިލް މެންބަރު އައިޝަތު ނަހުލާ އަތޮޅުތެރެއަށް ކުރައްވަމުންގެންދަވާ މި ދަތުރުފުޅުތަކުގައި އެކަމަނާ ގެންދަވަނީ ދޮރުންދޮރަށް ހިންގަވައި ރައްޔިތުންގެ ހާލަތު ބައްލަވާލައްވައި، ރައްޔިތުންގެ ޝުއޫރުތައް އަޑުއައްސަވަމުންނެވެ. އަދި ރަށު ކައުންސިލްތަކާއި ރަށްރަށުގެ ޒުވާނުންނާ ވެސް ބައްދަލުކުރައްވައި އެފަރާތްތަކަށް ދިމާވެފައިވާ މައްސަލަތައް އޮޅުންފިލުއްވައި، ގުޅިފައިވާ ޕާޓީތަކުގެ ވެރިކަމެއްގައި އެކަންކަމަށް ގެނެސްދޭވެ ހައްލުތައް ހިއްސާކުރައްވަމުންނެވެ.\nމީގެ އިތުރަށް އެރަށްރަށުގައި ތިބި ޖުމްހޫރީ ޕާޓީގެ މެމްބަރުންނާ ވެސް ބައްދަލުކުރައްވައި ކުރިއަށް އޮތް ރިޔާސީ އިންތިޚާބު ގުޅިފައިވާ ޕާޓީތަކުގެ ކެންޑިޑޭޓާއި ރަނިންމޭޓަށް ކާމިޔާބުކޮށްދިނުމަށް މަސައްކަތް ކުރުމަށް އެދިވަޑައިގެންފައިވެއެވެ.\nޖުމްހޫރީ ޕާޓީގެ ޗީފް ސްޕޯކްސްޕާސަން އަލީ ސޯލިހު ވިދާޅުވީ މެޑަމް އައިޝާގެ މިދަތުރުފުޅަކީ ވަަރަށް ކާމިޔާބު ދަތުރުފުޅެއް ކަަމަށާއި ރައްޔިތުންގެ ފަރާތުން ވަރަށް ބޮޑު ތަރުހީބެއް ލިބެމުންދާ ކަމަށެވެ.\nމި ދަތުރުފުޅުގައި މިއަދު މާމިގިލީގައި ހޭދަކުރެއްވުމަށްފަހު މާދަމާ އެއަތޮޅު މަންދޫ، އަދި ހަންޏާމީދޫގެ އިތުރަށް ދަނގެއްޗަށްވެސް އައިޝާ ވަޑައިގަންނަވާނެ އެވެ. އަދި ހޯމަ ދުވަހު ވަޑައިގަންނަވާނީ އެ އަތޮޅު އޮމަދޫ، ކުނބުރުދޫ އަދި މަހިބަދޫއަށްވެސް އައިޝާ ވަޑައިގަންނަވާގޮތަށް ވަނީ ހަމަޖެހިފަ އެވެ. މީގެ ކުރިން އެކަމަނާ ވަނީ ލ.އަތޮޅަށް ވެސް ދަތުރުފުޅެއް ކުރައްވައި ގުޅިފައިވާ ޕާޓީތަކުގެ ކެންޑިޑޭޓާއި ރަނިންމޭޓަށް ތާއީދު ހޯއްދެވުމަށް މަސައްކަތް ކުރައްވާފައެވެ.


SunOnline: Zuvaa masveriyaage faige operation koffi, recovery ah dhuvas nagaane\nޒުވާން މަސްވެރިޔާގެ ފައިގެ އޮޕަރޭޝަން ކޮށްފި، ރިކަވަރީއަށް ދުވަސް ނަގާނެ!\nއިސްމާއިލް ޝާކިރު 18 Oct 2021, 19:13\nމިހާރު ރާއްޖެއަށް ކުރަމުން މި އަންނަ ވިއްސާރާގައި ގަދަ ވަޔާއެކު، ހުޅުމާލެ ދެވަނަ ފޭހާ ދިމާލު ތޮއްޓަށް އުރެންދިޔަ ސަފާރީއެއް ސަލާމަތް ކުރަން އުޅުމުގެ ތެރޭގައި ފައި ބިންދައިގެން ދިޔަ ޒުވާން މަސްވެރިޔާ، ހަސަަން ސާޖިންގެ އޮޕަރޭޝަން ކޮށްފިއެވެ.\nޖުމުލަ ތިން ގަޑިއިރު ހޭދަވި، މި އޮޕަރޭޝަން ކުރީ ޓްރީ ޓޮޕް ހޮސްޕިޓަލުން ރޭގެ ވަގުތެއްގައެވެ.\nސާޖިންގެ އެއްބަނޑު އެއްބަފާ ބޭބެ އަހްމަދު ޝާފިއު، "ސަން"އަށް މައުލޫމާތު ދެމުން ބުނީ އޭނާގެ ކޮއްކޮގެ ފަޔަށް ލިބިފައިވަނީ ވަރަށް ބޮޑު ގެއްލުމެއް ކަމަށެވެ. އެގޮތުން ފައިގެ ތިން ކަށިގަނޑެއް ބިންދައިގެން ގޮސް އެތަނުން އެއް ކަށިގަނޑު އިނީ އަނެއް ފަރާތަށް ފުރޮޅިފައި ކަމަށެވެ.\n"ރޭގެ ވަގުތެއްގަ އޮޕަރޭޝަން ކޮށްފި. ގާތްގަނޑަކަށް ތިންގަޑިއިރުގެ އޮޕަރޭޝަނެއް ކުރީ. ހޭ ނުނައްތާ އުނަގަނޑުން ތިރި އައްސި ކޮށްފަ އޮތީ. ކޮއްކޮގެ ހާލު އަންނަނީ ރަނގަޅުވަމުން. އަނިޔާ އަކީ ބޮޑު އަނިޔާއެއް. ތިން ކަށިގަނޑު ބިންދައިގެން ގޮސް އެތަނުން އެއް ކަށިގަނޑު އިނީ އެނބުރިފަ. ބޮޑުވާ އިނގިލީގެ ކަށިގަނޑު އިނީ ހުޅުން ނެއްޓިފަ. ވަލުން ޖެހުނު ވަގުތު ފައިގެ މަސްތައް ވެސް ހުރީ ވަރަށް ބޮޑަށް ޗަސް ވެފަ،" ޝާފިއު ބުންޏެވެ.\nޝާފިއު ބުނީ މިހާރު ހުރީ ކައްޓަށް ޕިން ޖަހާފައި ކަމަށާއި އެ ޕިންތައް ނަގާނީ އަށް ހަފްތާ ފަހުން ކަމަށެވެ. އަދި ބުނީ ކުރިއަށް އޮތް ދެ މަސްދުވަހު، އޭނާގެ ކޮއްކޮ ސާޖިން އުޅެންޖެހޭނީ ޕްލާސްޓަރު އަޅައިގެން ކަމަށެވެ.\nސާޖިން، "ސަން"އަށް މައުލޫމާތު ދެމުން ބުނެފައިވަނީ ގަދަ ވައިގެ ތެރޭގައި ތޮއްޓަށް ލައްވާން ދިޔަ ސަފާރީ ސަލާމަތް ކުރަން އުޅުމުގެ ތެރޭގައި ވިއްސައިގެން އައި ވަލަކުން ޖެހި، ފައިގެ މަސްގަނޑު ފަޅާލާ، ކަށިގަނޑު ބޭރަށް ނުކުމެފައިވާ ކަމަށެވެ.\nސާޖިންއަށް އަނިޔާ ލިބުނު ވަގުތު އެންމެ ފުރަތަމަ ގެންދިޔައީ ހުޅުމާލޭ ހޮސްޕިޓަލަށެވެ. އެއަށްފަހު، އިތުރު ފަރުވާ ދިނުމަށް ޓަކައި މިވަގުތު ބާއްވާފަ އޮތީ ޓްރީޓޮޕް ހޮސްޕިޓަލުގައެވެ.\nކެޔޮޅުންގެ އެވޯޑަށް ކުރިމަތިލެވޭ މުއްދަތު އިތުރުކޮށްފި\n"މަސްވެރިންގެ މެދުގައި ގެންގުޅޭ ތަފާތުކުރުންތައް ނައްތާލާ"\nދިއްދޫއަށް އައި ރާގޮނޑި އީދު، ޒުވާނުން ދިރުވީ އިހުގެ ތާރީހު


Adhaalath party ge raees ge magaamah anhenakah kurimathi levey | Mihaaru\nއަދާލަތު ޕާޓީގެ ރައީސް ކަމުގެ ޝަރުތުތަކުން "ފިރިހެނަކަށްވުން" އުނިކުރަނީ\n05 ޖެނުއަރީ 2021 - 15:17\nއަދާލަތު ޕާޓީގެ ރައީސްގެ މަގާމަށް އަންހެނަކަށް ކުރިމަތިލެވޭ ގޮތަށް އެ ޕާޓީގެ އަސާސީ ގަވައިދު އިސްލާހުކުރަން ހުށަހަޅާފައިވާ ކަމަށް އެ ޕާޓީގެ ރައީސް އަދި ހޯމް މިނިސްޓަރު އިމްރާން އަބްދުﷲ ވިދާޅުވެއްޖެ އެވެ.\nއަދާލަތު ޕާޓީގެ އަސާސީ ގަވައިދުގެ 42 ވަނަ މާއްދާގެ (ޅ) ބުނާ ގޮތުން، ޕާޓީގެ ރައީސް އަދި ނައިބު ރައީސްގެ މަގާމަށް ކުރިމަތިލެވޭނީ ހަމައެކަނި ފިރިހެނުންނަށެވެ.\nއެކަމާ ގުޅިގެން ފާޑު ކިޔުން އަމާޒުވެފައި ވަނިކޮށް، އިމްރާން މިއަދު ކުރެއްވި ޓުވީޓެއްގައި ވިދާޅުވީ އަދާލަތު ޕާޓީގެ ރައީސްގެ ކިބައިގައި ހުރުން ލާޒިމް ޝަރުތުތަކުގެ ތެރޭގައި ފިރިހެނަކަށްވުން ހިމަނާފައި އޮތީ ދީނީ ގޮތުން ލާޒިމްކުރާ ކަމަކަށް ނުވިޔަސް ޕާޓީ އުފެދުނުއިރު ޕާޓީގެ މެންބަރުން އެގޮތަށް ބޭނުންވާ ކަމަށް އޭރުގެ ލީޑާޝިޕަށް ފެނުމުން ކަމަށެވެ.\nނަމަވެސް ރައީސްގެ ކިބައިގައި ހުރުން ލާޒިމް ޝަރުތުތަކުގެ ތެރެއިން "ފިރިހެނަކަށްވުން" އުނިކުރަން މިހާރު އިސްލާހެއް ހުށަހަޅާފައިވާ ކަމަށް އިމްރާން ވިދާޅުވި އެވެ. އެއީ މިވަގުތު އަދާލަތު ޕާޓީ ކުރިޔަށް ގޮސްފައިވާ މިންވަރަށް ބަލައި ޕާޓީ އިތުރަށް ހުޅުވާލައި އެންމެ އިސް ސަފުގައި އަންހެނުންނަށް ހަރަކާތްތެރިވުމަށް އޮތް ފުރުސަތު ފަހިކުރުމަށްޓަކައި ކަމަށް އިމްރާން ވިދާޅުވި އެވެ.\nAdhaalath Party ge Raeesge kibaiga hurun laazimkuraa sharuthuge thereyga firihenakahvun himanaafa othee dheeneegothun laazimkuraa kamakah nuviyas party ufedhunuiru partyge memberun beynunvanee egoyi kamah eyruge partyge leadershipgai thibbevi beyfulhunnah fenivadaigannavaathee.\nއިމްރާން ކުރެއްވި ޓުވީޓް\n"މިގޮތަށް އަޅުގަނޑު އިސްވެ ހުރެ އިސްލާހު ހުށަހެޅީ ޕާޓީގެ އިސް ސަފުގައި ހަރަކާތްތެރިވާ ފަރާތްތަކާއި ޕާޓީގައި ހިމެނޭ ދީނީ އިލްމުވެރިންނާ ވެސް މަޝްވަރާ ކުރުމަށް ފަހު މަޝްވަރާ މަޖިލީހުގެ ހަތް މެންބަރުންގެ ސޮޔާއެކީ،" އިމްރާން ވިދާޅުވި އެވެ.\nއަދާލަތު ޕާޓީން ދާދި ފަހުން ވަނީ އެ ޕާޓީގެ ނައިބު ރައީސްގެ މަގާމަށް ވެސް އަންހެނަކަށް ކުރިމަތިލެވޭ ގޮތައް އަސާސީ ގަވައިދު އިސްލާހުކޮށްފަ އެވެ. އެ ޕާޓީން އަސާސީ ގަވައިދަށް މި އިސްލާހުތައް ގެނެސްފައި ވަނީ އެ ޕާޓީގެ އެތެރޭގެ އިންތިހާބު މި މަހު 23 ގައި ބާއްވަން ތައްޔާރުވެފައި ވަނިކޮށެވެ.\nއެ މައްސަލާގައި އަދާލަތު ޕާޓީގެ ބައެއް މެންބަރުން ވަނީ އިލެކްޝަންސް ކޮމިޝަން (އީސީ)އަށް ޝަކުވާތައް ހުށަހަޅާ ބައެއް އިސްލާހުތައް ބާތިލު ކުރުމަށް ޕާޓީއަށް އަންގަން އެދިފަ އެވެ. އެ މެންބަރުންގެ ކަންބޮޑުވުމަކީ ވަކި ބޭފުޅެއްގެ މުށުތެރެއަށް ބާރުތައް ދާ ގޮތައް ޕާޓީގެ އަސާސީ ގަވައިދު ބަދަލު ކުރަން އުޅުން ކަމަށް އެ ކޮމިޝަނުން އީސީން ބުނެއެވެ.\nއަދާލަތު ޕާޓީ އިލެކްޝަންސް ކޮމިޝަން އިމްރާން އަބްދުﷲ، ހޯމް މިނިސްޓަރު\n28 ކޮމެންޓް, 42 ރިއެކްޝަންސް\nހެހެހެ .... މިއޮތީ ޕާޓީ ރިފޯމުވެ ދިމާކުރާތީ ނިޒާމުން ޖަރީވެ ނިމިފައި ...\nއިލްމުވެރިންގެ ޕާޓީއެއް އޮންނާކަށެއް ނުޖެހޭ. އިލްމުވެރިން ދެންތިބި ޕާޓީތަކަށް ވަނީމާ ހުރިހާކަމެއް ހަމަވީ. އަދާލަތުޕާޓީ ލާދީނީ ފިކުރުގެ އެމްޑީޕީގެ ފަހަތުގައި އެއޮންނަނީ، އެމީހުންގެ ލާދީނިއްޔަތު ކުޑަކުރުމަށް ބާރުއެޅުމަށް ކަމަށްވަނީނަމަ އެކަން ރަނގަޅު. އެކަމަކު އެމީހުންގެ އަވާގައި ޖެހި، ޕާޓީ އުފެއްދި މަގްސަދު އޮޅެމުން ދަނީނަމަ ތިއީ މިހާރު އުވާލަންޖެހޭ ޕާޓިއެއް. ހަރުކަށިކަން ފެތުރުނީ އެމްޑީޕީ މިގައުމަށް ތައާރަފް ކުރި ޑިމޮކްރަސީގެ ސަބަބުންކަން ޔަގީން\nރަގަޅުކަމެއް. މިހިސާބަ އަދާލަތު އާދެވޭއިރު ހިތަށްއަރާ އެމްޑީޕީން ޕީޕީއެމުން ޕާޓީތަކުގެ ރައީސަކަށް ވިސްނަމުން ދާނީ ވިކްޓޯރިއާ ސީކްރެޓުގެ މޮޑެލެއް ނޫބާވައޭ. ފެންނަން އޮތްހިސާބެއް ފެންނާނެ.\nމޑޕ، ޕޕމ ވީމަ މޮޑެއްޔެއް، އދލތ ވީމަ ސާލިޙް ބޭފުޅެއް ދޯ؟\nއަދީބު ގޭގަ ޓީވިބަލަން ބަހައްޓާފަ ރައިސް ޔާމިނަ ނުހައްގުން އަނިޔާ ތި ދެނީ\nމިގައުމުގައި ހަރުކަށި ފުކުރު ވަކިހިއްޕައި ވެރިންނަށާއި މައިންބަފައިންނަށް ކުރާ އިހުތިރާމު ދުއްވާލީ އަދާލަތު ޕާޓީގެ އިލްމުވެރިންނޭ ކިޔާމީހުން\nސީދާ ކަނޑައެޅިގެން ރޯ ބުހުތާނު ބޮޑު ދޮގެއް. ތިޔަބުނާ ކަންކަމަށް ހިއްވަރުދީ މަދަނީ ބަސްނޭހުމާ ގަވާއިދުތަކަށް ބޯ ނުލެނބުމަށް އެންމެބޮޑަށް ބާރު އެޅީ އެމް.ޑީ.ޕީން\nއެމް.ޑީ.ޕީ ގެ ނަން އަދާލަތަށް ބަދަލު ކުރީތަ؟\nރާއްޖެ ހަލާކުވުމުގެ އެމްމެ އުހުގަ އަދާލަތު ޕާޓީ.\nތިމަ ތިމާމެންގެ އުޅުން އިސްލާހުކޮށްބަލަ. އޭރުން ކަންކަން އިސްލާހުވެދާނެ.\nވަރައް ކަޑަ ޕާޓީއެއްތީ.\nރައީސު މައުމޫނުގެ ވެރިކަމުގައި އަންހެން މެޖިސްޓްރޭޓުން އައްޔަންކުރަން އުޅުމުން އަދާލަތުގެ "އިލްމުވެރިންގެ މަޖިލީހުން" ފަނޑިޔާރުންނާއި ގައުމުގެ ވެރިކަމަށް އަންހެނަކު އައްޔަންކުރުމަކީ އިސްލާމްދީން ހުއްދަކުރާ ކަމެއްނޫންކަމަށް ބުނެ ދައުލަތުގެ އިދާރަކަށާއި ޚަބަރުފަރުތާ ވަސީލަތްތަކަށް އަދާލަތު ޕާޓީން ދެއްވި ބަޔާންތައް މިއަދު މިވީ ކިހިނެތްތޯ؟ ހައްގުބަސް ވިދާޅުވީ އެއިރުތޯ ނުވަތަ މިއަދުތޯ؟ ތިހެންވާތީ ރައްޔިތުންގެ ކުރިމަތީގައި އިލްމުވެރިންގެ އަގުވެއްޓެނީ\nމިދައްކަނީ ޕާޓީ ރައީސް ވާހަކަ، ގައުމުގެ ރައީސެއް ނޫން. ހެޔޮނުވާނެ ހަބަރު ކިޔާބަ ރޯނު އެދުރު ހެދިގެން ކޮމެންޓު ކުރުމުގެ ކުރިން\nބަލަ އިހަކަށް ދުވަހު ނޫންތަ ސްޕްރީމް ކޯޓަށް އަންހެން ފަނޑިޔާރުން އައްޔަނު ކުރީ؟ ކޮބާހޭ އޭރު އަދާލަތާއި އިމްރާނު؟\nދައުލަތުގެ ވަޒީފާތަކުގެތެރެއިން އަންހެނުންނަށް އަދާނުކުރެވޭނެ ވަޒީފާއަކީ ގައުމުގެ އެންމެ އިސްވެރިޔާގެ މަގާމުކަމަށް ވަރަށް ގިނަ ޢިލްމުވެރިން ބުނެފައިވޭ. އަދި އިޖްމާޢުވެފައިވާ މައްސަލައެއް ކަމަށްވެސް ބުނެފައިވޭ. އެކަމަކު އެއީ ދަލާލަތާއި ސާބިތުވުމުގައި ޔަގީންކަށަވަރުވާ ވަރުގެ ނައްޞަކުން ނެރެފައިވާ ޙުކުމެއްނޫން. އެހެންކަމުން ވާހަކަދެއްކިދާނެ. ދީނުން ބޭރުނުވާނެ.


ގްރޫޕް 'ބީ' ގެ އެއްވަނަ އަށް މުލަކު އެކުވެރި ޒުވާނުންގެ ޖަމްއިއްޔާ - Naalaafushi\nDecember 9, 201400 Like Like 667\nމ.އަތޮޅު ފުޓްބޯޅް މުބާރާތުގައި އިއްޔެ ރަތްމަންދޫ ޒުވާނުންގެ ޖަމްޢިއްޔާއާ ދެކޮޅަށް ކުޅެ 0-1 އިން މެޗް ކާމިޔާބުކޮށް މުލަކު އެކުވެރި ޒުވާނުންގެ ޖަމްޢިއްޔާ ގްރޫޕް ‘ބީ’ ގެ އެއްވަނަ މަގާމަށް އަރައިފިއެވެ. މި ނަތީޖާއާއި އެކު އެޓީމުންވަނީ ގްރޫޕް ‘ބީ’ ގައި މިހާތަނަށް ކުޅެވުނު ދެމެޗްވެސް ކާމިޔާބު ކޮށް ޖުމްލަ6ޕޮއިންޓް ހޯދާފައެވެ. އަދި ރަތްމަންދޫ ޒުވާނުންގެ ޖަމްޢިއްޔާ އޮތީ މިހާތަނަށް ކުޅުނު2މެޗްގެ ތެރެއިން އެއް މެޗް ކާމިޔާބުކޮށް3ޕޮއިންޓާއެކު ގްރޫޕް ‘ބީ’ ގެ ދެވަނަ މަގާމުގައެވެ.\nމި މެޗްގައި މުލަކު އެކުވެރި ޒުވާނުންގެ ޖަމްއިއްޔާގެ ހަމަ އެކަނި ލަނޑު އެޓީމަށް ކާމިޔާބު ކޮށްދީފައިވަނީ ދެވަނަ ހާފުގައި ބަދަލު ކުޅުން ތެރިއެއްގެ ގޮތުގައި ކުޅެން ނުކުތް އެޓީމްގެ ޖާޒީ ނަންބަރ 07 އަހުމަދު ސައުދު (ޒަކީ) އެވެ. މި މެޗްގެ މޭން އޮފް ދަ މެޗް އަކަށް ހޮވިފައިވަނީ ރަތްމަންދޫ ޒުވާނުންގެ ޖަމްއިއްޔާގެ ޑިފެންޑަރ ޖާޒީނަންބަރު 21 ހުސައިން ފިރާގުއެވެ.\nމި މުބާރާތުގައި މިއަދު ކުޅެން ހަމަޖެހިފައިވަނީ ގްރޫޕް ‘އޭ’ ގެ މެޗެކެވެ. މި މެޗްގައި ބައްދަލުކުރާނީ މުލަކު އެކުރެވި ކުލަބާއި ކޮޅުފުށީ ޒުވާނުންގެ ޖަމްއިއްޔާއެވެ. މި ގްރޫޕް ގައި މިހާތަނަށް ކުޅެވުނު ދެ މެޗްވެސް ކާމިޔާބުކޮށް ޖުމްލަ6ޕޮއިންޓާއެކު ގްރޫޕްގެ އެއްވަނާގައިވަނީ މުލަކު އެކުރެވި ކުލަބުގެ ޓީމެވެ. ކޮޅުފުށީ ޖުވާނުންގެ ޖަމްޢިއްޔާގެ ޓިމުން މިހާނަށް2މެޗް ކުޅެ2މެޗުންވެސް އެއްވަރު ވެފައިވާތީ ޖުމްލަ2ޕޮއިންޓާއެކު އެޓީމް އޮތީ މި ގްރޫޕްގެ3ވަނަ މަގާމުގައެވެ.\nލިޔުނީ: ނާލާފުށި ލައިވް\nލިޔުންތެރިޔާގެ ހުރިހާ ލިޔުމެށް: ނާލާފުށި ލައިވް\nނާލާފުށީ ފުޓް ބޯޅަ ޓީމްގެ ފުރަތަމަ މެޗް މިއަދު ހަވީރު ކުޅެވޭނެ\nލޯބީގެ ހިތި ހަނދާން\nގައުމީ ހޭންޑްބޯލް މުބާރާތުގެ ތަށި ސިފައިންނާއި ރައިސަސް އުފުލާލައިފި


Dhe minute kurin ofeehun nukunnaathee adhabu dheefi\nޖަޕާނުގެ އޮފީހެއްގެ މުވައްޒަފުންތަކެއް\nޖަޕާނު ސަރުކާރުގެ އޮފީހެއްގެ މުވައްޒަފުންތަކެއް އޮފީސް ނިމޭ ގަޑި ޖެހެން ދެ މިނިޓް ހުއްޓާ އޮފީހުން ނުކުމެގެން ދިއުމުން އަދަބު ދީފި އެވެ. މި މާޗް މަހު ކުރީކޮޅު މި މީހުންނަށް އަދަބު ދީފައި ވަނީ މުސާރައިން ބައެއް ކަނޑާލައިގެންނެވެ.\nޖަޕާނުގެ ޗީބާ ޕްރެފެކްޗާގައި ހުންނަ ފުނަބަޝީ ސިޓީ ބޯޑު އޮފް އެޑިޔުކޭޝަނުން މާޗް މަހުގެ 10 ވަނަ ދުވަހު އިއުލާން ކޮށްފައިވާ ގޮތުގައި ގަޑި ޖެހެން ދެ މިނިޓް ހުއްޓާ އޮފީހުން ނުކުތް އެންމެންނަށް ވެސް މިހާރު ވަނީ ޑިސިޕްލިނަރީ ފިޔަވަޅު އަޅާފަ އެވެ.\nއެ ބޯޑުގެ ބަޔާނުގައި ބުނެފައިވާ ގޮތުގައި 2019 އިގެ މޭ މަހުން ފެށިގެން ޖެނުއަރީ 2021 އަށް މިފަދަ 316 މައްސަލައެއް ހެ ބޯޑަށް ހުށަހެޅިފައި ވެއެވެ. އެއީ ހަތް މުވައްޒަފަކާ ގުޅޭ މައްސަލަ ތަކެކެވެ.\nއަދަބު ލިބުނު މުވައްޒަފުން ބުނެފައި ވަނީ އެ މީހުން ދެ މިނިޓް ކުރިން ނުކުންނަނީ އަވަހަށް ބަހަށް އަރަން ކަމަށެވެ. އެއަށް ވުރެ ލަސް ވެއްޖެނަމަ ބަސް ކަޓައި ގެޔަށް ދެވޭލެއް މާ ބޮޑަށް ލަސް ވާތީ ކަމަށެވެ.\nޖަޕާން ޓުޑޭގައިވާ އެ ޚަބަރުގައިވާ ގޮތުން ހާޒިރީ ބަލަހައްޓާ މީހާއަށް އިތުރު އަދަބު ލިބުނެވެ. އެއީ އޭނާ ވެސް އާއްމުކޮށް އޮފީހުން ނުކުންނަނީ ހަވީރު 5.13 ގައެވެ. ނަމަވެސް ހާޒިރީގައި އޭނާ 5.15 ގައި ނުކުތް ކަމަށް ރެކޯޑްކޮށްފައި ވެއެވެ. އޭނާއަކީ ވެސް ފިޔަވަޅު އެޅި އެހެން މީހުންނެކޭ އެއްގޮތަކަށް ހަމަ އެއްބަހަކަށް އަރަން ދާ މީހަކަށް ވެފައި އެހެން މީހުން އަވަހަށް ދިޔަކަމަށް ރެކޯޑް ތަކުން ދައްކާއިރު އެ މީހާގެ އެއްވެސް ދުވަހެއްގައި އަވަހަށް ދިއަކަމަށް ރެކޯޑުތަކަކުން ނުދައްކަ އެވެ. އެހެންވެ މަކަރުހަދައި އޮޅުވާލުމުގެ ކުށުގައި އެހެން މީހުންނަށް ވުރެ ބޮޑު އަދަބެއް މި މީހާއަށް ދީފައިވާ ކަމަށް އެ ބޯޑުގެ ބަޔާނުގައި ބުނެފައި ވެއެވެ.\nޖަޕާނުގެ ނޫހުގައިވާ ގޮތުން އަދަބު ދިނުމުގެ ގޮތުން ކޮންމެ މީހެއްގެ މުސާރައިގެ 10 ޕަސެންޓް ތިން މަސް ދުވަސް ވަންދެން ކަނޑާލަން ވަނީ ނިންމާފަ އެވެ.\nއަދަބު ލިބުނު މުވައްޒަފަކު އޭނާ އަވަހަށް އޮފީހުން ނުކުންނަ ސަބަބު ކިޔައިދެމުން ބުނެފައިވަނީ އެމީހުން އެހެން ހަދަނީ އަވަހަށް ގެޔަށް ދާން ބޭނުންވާތީ އެވެ.\n"ބަސް އަންނަނީ ހަވީރު 5.17ގަ. އެ ބަހަށް ނޭރިއްޖެނަމަ ގިނަ އިރު ތަކަކު އަނެއް ބަހަށް މަޑުކުރަން ޖެހޭ،" އެމީހާ ބުންޏެވެ.\nޖަޕާނުގެ އޮފީސްތަކުގައި މަސައްކަތުގެ އަޚުލާގަށް ވަރަށް ބޮޑު ސަމާލުކަމެއް ދެއެވެ.\nއެންމެ ގިނަ ދުވަސްވީ ކައިވެނި ވޯލްޑް ރެކޯޑަށް


Ibu ge anbikanbalun ge thafaathu tweet eh\nއިބޫގެ އަނބިކަނބަލުންގެ ތަފާތު ޓްވީޓެއް\nފަޒްނާ، އިބޫ އަދި ރައީސް ނަޝީދާއެކު --\nއެމްޑީޕީގެ ތެރޭގައި ރިޔާސީ ކެންޑިޑޭޓަކާ ގުޅޭ ގޮތުން ބަހުސް ބޮޑުވެފައިވަނިކޮށް އެ ޕާޓީގެ ޕީޖީ ލީޑަރު އިބްރާހިމް މުހައްމަދު ސޯލިހު، އިބޫގެ އަނބިކަނބަލުން ފަޒްނާ އަހުމަދު ތަފާތު ޓްވީޓެއް ކުރައްވައިފި އެވެ. އިބޫ ކެންޑިޑޭޓެއްގެ ގޮތުގައި ނެރުމަށް ބައެއް މެންބަރުން ދަނީ ތާއިދުކުރަމުންނެވެ.\nއިބޫ އިދިކޮޅުގެ އެއް ކެންޑިޑޭޓެއްގެ ގޮތުގައި ނެރުމަށް ބައެއް މެންބަރުން ތާއިދުކުރި ނަމަވެސް އެކަން ލީޑަޝިޕުން އަދި އެއްބަސްނުވެވޭ ކަމަށް އަޑުތައް ވަނީ ފެތުރިފަ އެވެ. އެކަމަށް އިޝާރާތްވާ ގޮތަކަށް އިބޫގެ އަނބިކަނބަލުން ކުރައްވާފައިވަނީ ހުސެއިން ސޮލާހުއްދީންގެ ޅެންބައިތެކެވެ. އެ ޓްވީޓް ކުރެއްވީ އަންގާރަ ދުވަހު އެވެ.\n"ވީމާ މޮޅު ނަސަބަކުން އަޔަތީ، ތިމާމެން ކިނބުރުވެރި މިވަނީ ރިމާދަށް ފުރޮޅިގެން އެ ދަނީ، ދިމާޔަށް އަނގުރު އަލިފާނޭ،" ޅެން ބައިތުގައިވެ އެވެ.\nމި ޅެން ބައިތު މިހާރު އެމްޑީޕީގެ ތެރޭގައި އޮތް ހާލަތާ ވަރަށް ގުޅޭ ކަމަށް ގިނަ ބަޔަކު ގަބޫލުކުރެ އެވެ. އިބޫއަކީ ހިންނަވަރަށް އުފަން ބޭފުޅެކެވެ. މާލޭގެ ގަދަރުވެރި އާއިލާއެއްގެ ބޭފުޅެއް ނޫނެވެ. ނަމަވެސް އެމްޑީޕީގެ ރައީސް މުހައްމަދު ނަޝީދަކީ މާލޭގެ ބޮޑު އާއިލާއެއްގެ ބޭފުޅެކެވެ. ދެން އެންމެ އިސްކޮށް ހުންނެވި އަބްދުﷲ ޝާހިދަކީ ވެސް މާލޭގެ ގަދަރުވެރި އާއިލާއެއްގެ ބޭފުޅެކެވެ.\nމިކަމަށް އިތުރަށް ބާރު ލިބޭފަދަ ޓްވީޓެއް އިބޫގެ ދައްތަ، އައިމިނަތު ސޯލިހު އިއްޔެ ކުރައްވާފައިވެ އެވެ. އޭނާ ވިދާޅުވެފައިވަނީ، "އެމްޕީ އަހުމަދު މަހުލޫފް ފާޅުކުރެއްވި ހިޔާލާ ގުޅިގެން ބަޔަކު ރަން ބުއްދިވެ އިބޫގެ ބޯ ކަނޑާލާ ހަވަރަށް ދޭން ގޮވަންޖެހެނީ ކީއްވެބާ، ހާދަ ދެރަވަރޭ،" ކަމަށެވެ.\nއިބޫގެ އަނބިކަނބަލުން ފަޒްނާއަކީ ރައީސް ނަޝީދާ އާއިލާ ގުޅުން އޮންނަ ބޭފުޅެކެވެ. އަދި ރައީސް ނަޝީދަށް ވަރަށް ބޮޑަށް ތާއިދު ކުރައްވާ ވެސް ބޭފުކެވެ. އެމަނިކުފާނު މިނިވަންކުރުމަށް ތަކުރާރުކޮށް ގޮވާލައްވައި ބައެއް ހަރަކާތްތަކުގައި ވެސް ބައިވެރިވަޑައިގަންނަވާ ބޭފުޅެކެވެ.\nފަޒްނާގެ ޓްވީޓް ރީޓްވީޓް ކުރައްވާ ޕީޕީއެމް ޕީޖީ ލީޑަރު އަހުމަދު ނިހާން ހުސެއިން މަނިކު ވިދާޅުވެފައިވަނީ "އިބޫއަށް އެމްޑީޕީގެ ކެންޑިޑޭސީ ހައްގު" ކަމަށެވެ.\nރައީސް ނަޝީދަށް އިންތިހާބުގައި ވާދަކުރެއްވޭނެ ހުރިހާ ގާނޫނީ ދޮރެއް ބަންދު ނަމަވެސް އެމަނިކުފާނު ގެންދަވަނީ ކެމްޕެއިން ކުރައްވަމުންނެވެ. އިތުރު "ބެކަޕެއް" ނެތް ކަމަށް ވެސް ވަނީ ވިދާޅުވެފަ އެވެ. ނަމަވެސް މަހުލޫފް ވަނީ ރައީސް ނަޝީދަށް ވާދަ ނުކުރެއްވޭނަމަ އިބޫ ކުރިއަށް ނެރެން ތާއިދުކުރައްވާފަ އެވެ. އެ ހިޔާލަށް އެމްޑީޕީގެ އެހެން ބައެއް ބޭފުޅުން ވެސް ތާއިދު ކުރެއްވި އެވެ. މައުލޫމާތު ލިބޭ ގޮތުގައި އިއްތިހާދުގެ އެހެން ޕާޓީތަށް ވެސް އިބޫއަށް އެއް ބަހެވެ.\nއެމްޑީޕީ ރައީސް މުހައްމަދު ނަޝީދު އިބްރާހިމް މުހައްމަދު ސޯލިހު\nނަޝީދު ބޭނުންވަނީ، ރައީސަށްވުރެ ބާރު ގަދަކަން ދައްކަން: ހަލީލް\nމި ސަރުކާރު ބަލިކަށިކުރަން ފުރުސަތު ނުދޭނެ: އަލީ ޒާހިރު\nރައީސް ސޯލިހުގެ އިތުބާރު ނެތް ކަމަށް ހުށަހަޅަން ގޮވާލައިފި


PG ge magaamah Shameem ayyan kuran majileehun faas koffi | Mihaaru\nކުރީގެ ޑެޕިއުޓީ ޕްރޮސެކިއުޓަ ޖެނެރަލް ހުސައިން ޝަމީމް ސުޕްރީމް ކޯޓުން ނުކުމެވަޑައިގަންނަވަނީ.---ފޮޓޯ: ހުސައިން ވަހީދު/މިހާރު\nޕީޖީގެ މަގާމަށް ޝަމީމް އައްޔަންކުރަން މަޖިލިހުން ފާސްކޮށްފި\n07 ޑިސެމްބަރ 2019 - 13:50 10 comments\nޕްރޮސިކިއުޓަ ޖެނެރަލް (ޕީޖީ) ގެ މަގާމަށް ކުރީގެ ޑެޕިއުޓީ ޕްރޮސިކިއުޓަ ޖެނެރަލް ހުސެއިން ޝަމީމް އައްޔަން ކުރަން ރައްޔިތުންގެ މަޖިލިހުން މިއަދު ފާސްކޮށްފި އެވެ.\nޕީޖީގެ މަގާމު ހުސްވީ، އެ މަގާމުގައި ކުރިން ހުންނެވި އައިޝަތު ބިޝާމް އިސްތިއުފާ ދެއްވުމުންނެވެ. އެހެންވެ، ޝަމީމްއާ އެކުގައި އެ މަގާމަށް ކުރިމަތިލެއްވީ ކުރީގެ ޑެޕިއުޓީ ޕްރޮސިކިއުޓަ ޖެނެރަލް މަރިޔަމް ނިހާޔަތާއި ވަކީލް، އަހްމަދު ޒަނީނެވެ. އެކަމަކު، ރައްޔިތުންގެ މަޖިލިހަށް، ރައީސް އިބްރާހިމް މުހައްމަދު ސޯލިހް ފޮނުއްވި ސިޓީފުޅުގައި ވަނީ ޕީޖީގެ މަގާމަށް ޝަމީމް އައްޔަންކޮށް ދެއްވުމަށް އެދިވަޑައިގެންފަ އެވެ.\nޝަމީމްއާ މީގެކުރިން އިންޓަވިއު ކުރުމަށް ފަހު، މަޖިލިހުގެ ޖުޑިޝަރީ ކޮމިޓީގައި ވޯޓު ދިން މެމްބަރުންގެ ތިން ބައިކުޅަ ދެ ބައި އަޣުލަބިއްޔަތުން ނިންމީ އޭނާ އެ މަގާމަށް އައްޔަން ކުރަން ފެންނަ ކަމަށެވެ.\nމަޖިލިހުގެ ތިން ވަނަ ދައުރުގެ ފަހު ޖަލްސާގައި ޝަމީމް، ޕީޖީގެ މަގާމަށް އައްޔަންކުރަން ފާސް ކުރީ ވޯޓުގައި ބައިވެރިވެވަޑައިގެންނެވި 74 މެމްބަރުންގެ އިއްތިފާގުންނެވެ.\nޝަމީމް ވަނީ އިނގިރޭސި ވިލާތުގައި ތައުލީމް ހާސިލް ކުރައްވައި ކްރިމިނަލް ލޯ އެންޑް ކްރިމިނަލް ޖަސްޓިސްގެ ދާއިރާ އިން މާސްޓަސް ނަންގަވައިފަ އެވެ. އަދި މިސްރުގެ އަޒްހަރު ޔުނިވަސިޓީން ބެޗްލަސް އޮފް އާޓްސް ހާސިލް ކުރެއްވީ ޝަރީއާ އެންޑް ލޯގެ ދާއިރާ އިންނެވެ.\nއެޓާނީ ޖެނެރަލް އޮފީހާއި ޕީޖީ އޮފީހުގައި އިސް މަގާމުތަކެއް ފުރުއްވި ޝަމީމް ވަނީ އެމްޕްލޮއިމަންޓް ޓްރައިބިއުނަލާއި ޔޫއެންޑީޕީ މޯލްޑިވްސް އާއި ކްލެމެންސީ ބޯޑުގެ މެމްބަރެއްގެ ގޮތުގައި މަސައްކަތް ކުރައްވައިފަ އެވެ. އޭނާ، ޝަމީމް އެންޑް އެންޑް އެސޯސިއޭޓްސްގެ މެނޭޖިން ޕާޓްނަރެއްގެ ގޮތުގަ ހުންނެވުމަށް ފަހު، އަމިއްލަ އަށް އިސްތިއުފާ ދެއްވީ މިދިޔަ މަހުގެ ތެރޭގަ އެވެ.\nޝަމީމް ވަނީ މީގެ ކުރިން ސިޔާސީ ބައެއް ބޭފުޅުންގެ ވަކީލެއްގެ ގޮތުގައި މަސައްކަތް ކުރައްވައިފަ އެވެ. އެގޮތުން ޖުމްހޫރީ ޕާޓީގެ ލީޑަރު އަދި ރައްޔިތުންގެ މަޖިލިހުގެ މާމިގިލި ދާއިރާގެ މެމްބަރު ގާސިމް އިބްރާޙިމާއި ކުރީގެ ރައީސް މައުމޫން އަބްދުލްގައްޔޫމާއި މަޖިލީހުގެ ދިއްގަރު ދާއިރާގެ މެމްބަރު ފާރިސް މައުމޫންގެ ވަކީލުންގެ ޓީމުގައި ވެސް އޭނާ ހަރަކާތްތެރިވެ ވަޑައިގެންނެވި އެވެ. ޝަމީމް ވަނީ މީގެ ކުރިން ތިން ފަހަރެއްގެ މަތިން ކޯޓުތަކުގައި ވަކާލާތު ނުކުރެވޭ ގޮތަށް ވެސް ސަސްޕެންޑްކޮށްފަ އެވެ.\nޖުޑިޝަރީ ކޮމިޓީ އަށް ދެއްވި އިންޓަވިއުގައި ޝަމީމް ވިދާޅުވީ ނުހައްގުން ދައުވާ އުފުލައި، އެ ދައުވާތައް ގޯސްކަމަށް ނިންމައި ފަހުން އަނބުރާ ގެނައުން ފަދަ، ފާޑުފާޑުގެ ސަކަރާތް ނުޖައްސަވާނެ ކަމަށެވެ. އޭނާ ވަނީ ތެދުވެރިކަމާއި އިހްލާސްތެރިކަމާ އެކުގައި މަސައްކަތް ކުރައްވާނެ ކަމުގެ ޔަގީންކަން ދެއްވައިފަ އެވެ.\nޕްރޮސިކިއުޓަ ޖެނެރަލްގެ މަގާމުގައި ހުންނެވި ބިޝާމް އިސްތިއުފާ ދެއްވީ، މަގާމުން ވަކިކުރަން ނިންމައި، އެ މަސައްކަތް ރައްޔިތުންގެ މަޖިލީހުގެ ޖުޑިޝަރީ ކޮމިޓީން ކުރިއަށް ގެންދަނިކޮށެވެ. ސިޔާސީ ގިނަ ބޭފުޅުންގެ މައްޗަށް ޓެރަރިޒަމްގެ ދައުވާ އުފުލީ ގޯސްކޮށް ކަަމަށް ބިޝާމަށް ތުހުމަތުކުރެ އެވެ. އެއީ، ކުރީގެ ރައީސް އަބްދުﷲ ޔާމީންގެ ވެރިކަމުގައި އުފުލި އެ ދައުވާތައް އަނބުރާ ގެންނެވުމުންނެވެ.\nމިއަދުގެ ޖަލްސާގައި ވަނީ އިންޑިއާގެ ގާނޫނު ހަދާ މަޖިލިހުގެ ދަށުގެ، ލޮކް ސަބާއާ އެކު ރާއްޖޭގެ ރައްޔިތުންގެ މަޖިލިހުން މެމަރަންޑަމް އޮފް އަންޑަސްޓޭންޑިން (އެމްއޯޔޫ) އެއްގައި ސޮއިކުރަން މަޖިލިހުން ފާސްކޮށްފަ އެވެ. އެގޮތަށް ފާސްވީ ވޯޓުގައި ބައިވެރިވެވަޑައިގެންނެވި 68 މެމްބަރުންގެ އިއްތިފާގުންނެވެ.\nއިތުރު ލިޔުންތައް ރައްޔިތުންގެ މަޖިލިސް ޕްރޮސެކިއުޓާ ޖެނެރަލް މަޖިލީހުގެ މެމްބަރުން ހުސައިން ޝަމީމް އައިޝަތު ބިޝާމް


Gambia gai mi aharuge roadha mahu ves neshumaai music manaa | Mihaaru\nއެމެރިކާގެ އިންތިޚާބު 2020\nގެމްބިއާގެ ރައީސް ޔަހުޔާ ކީރިތި ގުރުއާނުގެ ކޮޕީއެއް ދައްކާލައްވަނީ: ގެމްބިއާ އަކީ އިސްލާމީ ދައުލަތެއްގެ ގޮތުގައި ޑިސެމްބަރު މަހު ވަނީ އިއުލާންކޮށްފައި.\nގެމްބިއާގައި މި އަހަރުގެ ރޯދަ މަހު ވެސް ނެށުމާއި މިއުޒިކް މަނާ\n15 ޖޫން 2016 - 14:302comments\nބަންޖޫލް (ޖޫން 15) - މި ރޯދަ މަހު ވެސް ގެމްބިއާގައި މިއުޒިކް ކުޅުމާއި ނެށުމުގެ ހުރިހާ ހަރަކާތްތަކެއް މަނާކޮށްފި އެވެ.\nހުޅަނގު އެފްރިކާގެ ކުޑަ ގައުމުގައި ރޯދަ މަހު މިއުޒިކް ކުޅެ ނަށާ މީހުން ފުލުހުންނަށް އެންގުމަށް ވެސް ފުލުހުންގެ ތަރުޖަމާން ލަމިން ޖީ ވިދާޅުވި އެވެ. ފުލުހުންގެ މި އަމުރާ އެއްވެސް މީހަކު މިހާތަނަށް ޚިލާފުވެފައި ނުވާ ކަމަށް ވެސް ތަރުޖަމާން ވިދާޅުވި އެވެ. މިއުޒިކާއި ނެށުން ހިމެނޭ އެއްވެސް ހަފުލާއެއް ދުވާލު ވެސް އަދި ރޭގަނޑު ވެސް ބޭއްވުން ވަނީ މަނާކޮށްފަ އެވެ.\nކެމްބިއާގެ ރައީސް ޔަހުޔާ ޖައްމާހު މިދިޔަ ޑިސެމްބަރު މަހު ވަނީ އެ ގައުމަކީ އިސްލާމީ ދައުލަތެއް ކަމަށް އިއުލާން ކުރައްވައިފަ އެވެ. ނަމަވެސް އެ ގައުމުގެ ކްރިސްޓިއަނުންގެ ހައްގުތަކަށް ވެސް އިހުތިރާމް ކުރައްވާނެ ކަމަށާއި އަންހެނުން ހެދުން އެޅުމުގައި ވަކި ކޯޑެއް ނުގެންގުޅޭނެ ކަމަށް ވެސް ވަނީ ވިދާޅުވެފަ އެވެ. އެކަމަކު ސިވިލް ސާވިސްގެ އަންހެން މުވައްޒަފުން ހެދުން އަޅާ އިރު ބޯ ނިވާ ކުރުމަށް އަންގާފައިވާ ސަރުކާރުގެ މޯމޯއެއް ވަނީ އޭގެ ދުވަސްކޮޅެއް ފަހުން ލީކްވެފަ އެވެ.\nއާބާދީގައި ދެ މިލިއަން މީހުން ހިމެނޭ ގެމްބިއާގެ 90 ޕަސެންޓަކީ މުސްލިމުންނެވެ. ކްރިސްޓިއަނުންގެ ނިސްބަތަކީ އަށް ޕަސެންޓެވެ.\nގަޣާވާތަކުން 1994 އަހަރު ވެރިކަމަށް ވަޑައިގެންނެވި ސިފައިންގެ ކުރީގެ އޮފިސަރު ޖުއްމާހު އެ ގައުމުގައި ދަނީ ޚުދުމުޚްތާރު ވެރިކަމެއް ކުރައްވަމުން ކަމަށް ފާޑުކިޔާ ފަރާތްތަކުން ބުނެ އެވެ. ކެމްބިއާގެ ރިޔާސީ އިންތިޚާބު އޮންނާނީ ޑިސެމްބަރު މަހު އެވެ. ޖުއްމާހު ވަނީ ރިޔާސީ އިންތިޚާބުގައި ވާދަކުރައްވާނެ ކަމަށް ވިދާޅުވެފަ އެވެ. --އޭއެފްޕީ\n17 hours ago 18\nކަރަންޓީނާ ޚިލާފްވި 15 ފަޅުވެރިއަކު ހައްޔަރުކޮށްފި\nOndhigo Pvt Ltd Procurement Officer, Sales Executive, Accountant, HR & Admin Officer 20 Nov 2020


Hissaa nubehumahvure boduvee Mahaa jarraafu\nހިއްސާ ނުބެހުމަށް ވުރެ އެމްޓީސީސީ ހިއްސާދާރުންނަށް ބޮޑުވީ މަހާޖައްރާފު!\nމާލެ،9ޖުލައި 2019- އެމްޓީސީސީގެ އަހަރީ އާއްމު ޖަލްސާގައި އެ ކުންފުނީގެ ބައެއް ހިއްސާދާރުން: ހިއްސާދާރުން ވަނީ މަހާޖައްރާފުގެ މައްސަލާގައި ގިނަ ސުވާލުތަކެއް ކޮށްފައި- ފޮޓޯ: އަހުމަދު ޝުރާއު| އަވަސް\nސަރުކާރާއި ރައްޔިތުން ހިއްސާވާ ކުންފުނި، މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) ގެ އަހަރީ އާއްމު ޖަލްސާ ރޭވަނީ ހޮޓެލް ޖެންގައި ބާއްވާފަ އެވެ. މި ޖަލްސާއަކީ މި ކުންފުނީގެ ފަހުގެ ތާރީހުގައި ހިއްސާދާރުންނަށް ފައިދާ ނުބަހަން ނިންމި އެއް ޖަލްސާ އެވެ. މިދިޔަ އަހަރު ހިއްސާދާރުން ގެއަށް ދިޔައީ ހުސް އަތާ އެވެ. އަދި މިދިޔަ އަހަރު ކުންފުންޏަށް 34 މިލިއަން ރުފިޔާގެ ގެއްލުން ވަނީ ލިބިފަ އެވެ. ނަމަވެސް އަހަރީ އާއްމު ޖަލްސާގައި އާއްމު ހިއްސާދާރުންނަށް ސުވާލު ކުރަން ފުރުސަތު ހުޅުވާލުމާއެކު ކުރި ސުވާލުތަކުގެ ބޮޑުބައި އަމާޒުކުރީ ނިމިދިޔަ އަހަރު އެމްޓީސީސީއަށް ގެނައި 36 މިލިއަން ޑޮލަރު (ގާތްގަނޑަކަށް 556 މިލިއަން ރުފިޔާ) ގެ ކޮންނަ ބޯޓު މަހާ ޖައްރާފުގެ މައްސަލާގަ އެވެ. ކުންފުނީގެ ޗީފް އެގްޒެކެޓިވް އޮފިސަރު (ސީއީއޯ) ހަސަން ޝާހު އެންމެ ބިޒީވީ މަހާޖައްރާފުގެ ސުވާލު ތަކަށް ޖަވާބު ދެއްވުމުގަ އެވެ. ތިރީގައި އެވަނީ ހިއްސާދާރުން ކުރި ބައެއް ސުވާލުތަކާއި ސީއީއޯ ޝާހުގެ ދެއްވި ޖަވާބު ތަކެވެ.\nއެއް ސުވާލެއްގެ ގޮތުގައި ހިއްސާދާރެއް ކަމަށްވާ އަބްދުލް ބާރީ ހުށަހެޅީ، މަހާޖައްރާފު ބަނުމުގެ އެއްބަސްވުމުގައި ހޮލެންޑް ކުންފުންޏާއެކު ސޮއިކޮށް އެޑްވާންސް އަށް 11 މިލިއަން ޑޮލަރު ދީފައި ތޯ އެ މައްސަލަ ޑިރެކްޓަރުންގެ ބޯޑަށް ގެނައީ؟ ނޫނީ ބޯޑުން އެޕްރޫއަލް ދީގެން ތޯ އެގްރީމެންޓުގައި ސޮއިކުރީ؟\nމަހާޖައްރާފު ގަތުމުގެ ޕްރޮސެސްގައި ބޯޑުގައި މަޝްވަރާ ކުރެވުނު. އެހެންނަމަވެސް އެގްރީމަންޓް އެމްޓީސީސީ ބޯޑަށް ލިބުނު ކަމުގެ މައުލޫމާތެއް ލިބިފައެއް ނެތް\nމަހާ ޖައްރާފު ރަޖިސްޓްރީކޮށްފައިވަނީ ކޮން ގައުމެއްގައި ތޯ؟\n36 މިލިއަން ޑޮލަރުގެ އަސްލު ރަޖިސްޓްރީ އޮތީ އެމްޓީސީސީގައި ތޯ؟ މަހާޖައްރާފުގެ ހަގީގީ މިލްކުވެވި ފަރާތަކީ ކޮބައި ތޯ؟\nމަހާޖައްރާފު ރަޖިސްޓްރީ ކުރެވުނީ މާޝަލް އައިލެންޑްސްގައި. އެތަނުގައި ރަޖިސްޓްރީ ކުރި ފަރާތުން އެގޮތަށް އެދޭތީ. ނަމަވެސް ރެޖިސްޓްރޭޝަން ސެޓިފިކެޓް އެމްޓީސީސީގައި އެބައޮތް. ލޯނެއްގެ ދަށުން ގަނެފައި އޮތް އެއްޗަކަށްވީމަ މުޅިން އެމްޓީސިސީގެ ދަށަށް އަންނާނީ ލޯނު ދައްކާ ނިމުނީމަ.\nމާލެ،9ޖުލައި 2019- އެމްޓީސީސީގެ އަހަރީ އާއްމު ޖަލްސާގައި ސީއީއޯ ޝާހު އެމްޓީސީސީގެ މާލީ ހިސާބުތަކާ ބެހޭ ގޮތުން ޕްރެޒެންޓޭޝަނެއް ދެނީ- ފޮޓޯ: އަހުމަދު ޝުރާއު| އަވަސް\nމީގެ އިތުރުން ބައެއް ހިއްސާދާރުން ވަނީ މަހާޖައްރާފު ގަންނަން 11 މިލިއަން ޑޮލަރު ބޭނުންވެެގެން ސަރުކާރުން އެ ފައިސާ ހަމަޖައްސައިދީ، ހިއްސާގެ އަގު 50ރ. އިން 5ރ. އަށް ބަދަލުކޮށް، ހިއްސާ ވިއްކައިގެން ލިބުނު ފައިސާ ކޮބައިތޯ ވެސް ސުވާލުކޮށްފަ އެވެ.\nއެމްޓީސީސީއިން ވަނީ މި އަހަރު މަހާޖައްރާފުން ގިނަ މަޝްރޫއުތަކެއް ހިންގާނެ ކަމަށް ވިދާޅުވެފަ އެވެ. އެ ކުންފުނީގެ ސީއީއޯ ޝާހު ވިދާޅުވެފައިވާ ގޮތުގައި މަހާޖައްރާފު ބޭނުން ކޮށްގެން މިހާރު ކުރަމުން ގެންދަނީ ހޯރަފުށީ އެއާޕޯޓަށް ބޭނުންވާ ބިން ހިއްކުމުގެ މަސައްކަތެވެ. އޭގެ ފަހަށް ކ. ހުރަ އާއި ދ. މާއެބޫދޫގައި މަސައްކަތް މަހާޖައްރާފުން ކުރާނެ ކަމަށް ވިދާޅުވި އެވެ.\nޝާހު ވިދާޅުވީ، މާހަޖައްރާފަކީ 24 ގަޑިއިރު އޮޕަރޭޓް ކުރާ ގޮތަށް ގެނެސްފައިވާ ޑްރެޖަރެއް ކަމަށާއި އެމްޓީސީސީއަށް މަހާޖައްރާފުން ފައިދާ ވާނީ އެ ބޭނުންކޮށްގެން ކުރިއަށް ގެންދާ ޕްރެޖެކްޓުތައް ކައިރި ކައިރީގައި ލިބިގެން ކަމަށެވެ.\nޝާހު މިއަދު ވިދާޅުވީ، މަހާޖައްރާފު ފަދަ ޑްރެޖަރެއް ރާއްޖޭގައި އޮތުން މުހިންމު ކަމަށާއި އެހެންނޫނީ ބިން ހިއްކުމުގެ ގިނަ މަޝްރޫއުތައް ކުރިއަށް ގެންދަން ޖެހޭނީ ބޭރު ގައުމުތަކުގެ ކުންފުނިތަކާ ހަވާލުކޮށްގެން ކަމަށެވެ.\nމަހާޖައްރާފުއަކީ ދިގުމިނުގައި 92.95 މީޓަރު އަދި ފުޅާމީނުގައި 16.30 މީޓަރު ހުންނަ އުޅަނދެކެވެ. އަދި 50 މީޓަރުގެ އަޑިން ވެލި ނެގުމުގެ ގާބިލްކަން ލިބިފައިވާއިރު ބޯޓަށް އެއްފަހަރާ 3700 ކިއުބިކް މީޓަރުގެ ވެލި ބަރު ކުރެވެ އެވެ. ބޯޓު ބަނުމަށް އެމްޓީސީސީން 36 މިލިއަން ޑޮލަރު (555 މިލިއަން ރުފިޔާ) ހޭދަ ކުރި އެވެ. އަދި މި އުޅަނދު ބަނުމުގެ މަސައްކަތް ކުރީ ނެދަލެންޑްސްގެ އައިއެޗްސީއާ ހަވާލުކޮށްގެން ޗައިނާގެ ނަންޓޮން ރެއިންބޯ މެރިން ޓެކްނޮލޮޖީ ބޯޓު ޔާޑުގަ އެވެ.\nއެއްވެސް ކަމެއް ކޮވިޑާ ހަވާލެއް ނުކުރާނެ!


Jalugai this high risk meehun ge bandhah badhalu kuranee\nގައިދީންތަކެއް މަަސައްކަތުގައި: ހައިރިސްކު ގައިދީން ގޭ ބަންދަށް ބަދަލު ކުރަން ވަނީ ނިންމާފައި -- އަވަސް ފޮޓޯ\nޖަލުތަކުގައި ތިބި ހައިރިސްކު މީހުން ގޭ ބަންދަށް ބަދަލު ކުރަން ނިންމާފައިވާ ކަަމަށް މޯލްޑިވްސް ކަރެކްޝަނަލް ސާވިސް އިން ބުނެފި އެވެ.\nކަރެކްޝަންގެ ކޮމިޝަނަރު އޮފް ޕްރިޒަންސް އަހުމަދު މުހައްމަދުފުޅު ވިދާޅުވީ ޖަލުތަކުގައި ތިބި ހައި ރިސްކު މީހުން ގޭ ބަންދަށް ބަދަލު ކުރަން ނިންމީ ކޮވިޑްގެ ހާލަތު ގޯސްވަމުންދާތީ ރައްކާތެރިކަމަށްޓަކައި ކަމަށެވެ. ޖަލުތަކުންވެސް ކޮވިޑް ކޭސްތައް ފެނި ބައެއް ގައިދީންނާއި ކަރެކްޝަންގެ އޮފިސަރުންވެސް ވަނީ ކޮވިޑަށް ޕޮޒިޓިވްވެފައެވެ.\nއަވަސްއާ ވާހަކަދައްކަމުން ކަރެކްޝަންގެ މީޑިއާ އޮފިސަރު ވިދާޅުވީ މާލެ ޖަލާއި މާފުށީ ޖަލު އަދި ހިންމަފުށީ އައްސޭރި ޖަލުގައި ތިބި ގައިދީންގެ ތެރެއިން ހައި ރިސްކު މީހުން ވަގުތީ ގޮތުން ގޭ ބަންދަށް ބަދަލު ކުރަން ނިންމާފައިވާ ކަމަށެވެ. ގޭ ބަންދަށް ބަދަލު ކުރާނީ އާއިލާތަކުން ބޭނުންވެއްޖެ ހިނދެއްގައެވެ.\nރާއްޖޭގައި ކޮވިޑްގެ ހާލަތު ވަރަށް ބޮޑަށް ގޯސްވެފައިވާއިރު ކޮވިޑްގެ ހާލަތު އެންމެ ގޯސް ރަށްތަކުގެ ތެރޭގައި މާފުށި ހިމެނެއެވެ. އެ ރަށަށް އަރާ ފޭބުން މަނާކޮށްފައިވާއިރު މިހާތަނަށް 200 ވުރެ ގިނަ މީހުންނަށް އެ ރަށުން ބަލި ޖެހިފައިވެއެވެ.\nކަރެކްޝަނުން ބުނީ އައްސޭރި ޖަލާއި މާފުށީ ޖަލުންވެސް ގައިދީން ޕޮޒިޓިވްފަައިވާ ކަމަށެވެ. އަދި ބައެއް އޮފިސަރުންވެސް ކޮވިޑަށް ޕޮޒިޓިވްވެފައިވާ ކަމަށެވެ.\nމޯލްޑިވްސް ކަރެކްޝަނަލް ސާވިސް މާފުށީ ޖަލު ކޮރޯނާ ވައިރަސް + ކޮވިޑް-19


ރައީސް ނަޝީދަށް ތާއީދު އިތުރުކުރުމަށް “ބާރަށް ކުރިއަށް” ކެމްޕެއިން ދަތުރު ރ އަތޮޅުގައި ފެށިއްޖެ – Maldivian Democratic Party\nރައީސް ނަޝީދަށް ތާއީދު އިތުރުކުރުމަށް “ބާރަށް ކުރިއަށް” ކެމްޕެއިން ދަތުރު ރ އަތޮޅުގައި ފެށިއްޖެ\nރ. އަތޮޅަށް ކުރައްވާ ކެމްޕެއިން ދަތުރުފުޅެއްގައި އެއަތޮޅަށް ކަނޑައަޅައިފައިވާ ކެމްޕެއިން ކޯރޑިނޭޓަރ މައްޗަންގޯޅި އުތުރު ދާއިރާގެ މެންބަރު މާރިޔާ އަޙްމަދު ދީދީ އިސްވެހުންނަވައި ހާއްސަ ކެމްޕެއިން ދަތުރެއް އިއްޔެ (18 ސެޕްޓެމްބަރ 2013) ފައްޓަވައިފިއެވެ.\nމިގޮތުން އެންމެ ފުރަތަމަ ކެމްޕެއިން ޓީމު ވަޑައިގެންެވީ މަޑުއްވަރީއަށެވެ. މަޑުއްވަރީގެ އިތުރުން ކެމްޕެއިން ޓީމު ވަނީ މީދޫ، ފައިނު، ކިނޮޅަސް އިނގުރައިދޫގައި ހަރަކާތްތެރިވެފައެވެ. މިރަށްތަކަށް ވަޑައިގެން ރައީސް ނަޝީދަށް ފުރަތަމަ ބުރުގައި ތާއީދުކުރައްވައި ވޯޓު ދެއްވި ހުރިހާ ފަރާތްތަކަަށް ޝުކުރުއަދާކުރައްވައި ކުރިއަށް އޮތް ދެވަނަ ބުރުގައި އެރަށުން އުންމީދު ކުރާ ނަތީޖާ އާއި ބެހޭގޮތުން ރަށު ކޯރޑިނޭޓަރުންނާއި، ކެމްޕެއިން ކޮމިޓީއާއި އަދި ސަޕޯރޓަރުންނާއި ވާހަަކަފުޅުދެއްކެވިއެވެ. އަދި އެނަތީޖާ ނެރެދެއްވުމަށް ހުރިހާ ބޭފުޅުން މަސައްކަތްކޮށްދެއްވުމަށް މާރިޔާ އެދިވަޑައިގެންެނެވިއެވެ.\nރޭ އިނގުރައިދޫގައި ހަރަކާތްތެރިވުމަށް ފަހު މިއަދު ވަޑައިގެންނެވި ރަށްތަކަކީ ރަސްމާދޫ، އިންނަމާދޫ، މާކުރަތު އަދި އުނގޫފާރެވެ. މީގެތެރޭގައި އިންނަމާދޫއިން އެރަށު ސްކޫލުގެ ސުޕަވައިޒަރ ވިދާޅުވީ މެޖޯރިޓީއަށް ތަބާވާން ޖެހޭ ކަމުގައާއި ،ރިޔާސީ އިންތިޚާބުގެ ފުރަތަމަ ބުރުގައި ރައީސް ނަޝީދަށް 95000 ވުރެ ގިނަ ވޯޓު ލިބިވަޑައިގަތުމުން އެބޭފުޅާ ޤަބޫލު ކުރައްވަނީ ރައީސް ނަޝީދު އެއީ މިރާއްޖޭގެ ރައީސުލް ޖުމްހޫރިއްޔާ ކަމުގައެ ކަމެވެ.\nކެމްޕއިން ޓީމުން ފާހަގަކުރެއްވި ގޮތުގައި ފުރަތަމަ ބުރުގައި ރައީސް ނަޝީދަށް ވޯޓު ނުދޭ ގިނަ ބަަޔަކު ދަނީ ދެވަނަ ބުރަށް ރައީސް ނަޝީދަށް އާނ ބަސް ބުނަމުންނެވެ. މިގޮތުން ޖުމްހޫރީ ޕާޓީގެ މެންބަރުން އެމްޑީޕީއާއި ގުޅެމުން އަންނަކަން ފާހަގަކުރެއްވިއެވެ. ކެމްޕެއިން ޓީމުން ވަޑައިގަންނަވާ ރަށްތަކުގައި ހަރަކާތްތެރިވާ ކެމްޕެއިން އޭޖެންޓުންނާއި ބައްދަލުކުރައްވައި މަސައްކަތް ކުރިއަށް ގެންދަވަންވީ ގޮތް އޮޅުން ފިލުއްވައި ހިތްވަރުދެެއްވައިފައިވެއެވެ. އަދި މިރަށްތަކުގައި ދޮރުންދޮރަށް ހިންގަވައި ރައީސް ނަޝީދަށް ތާއީދު އިތުރުކުރުމުގެ މަސައްކަތްކުރެއްވިއެވެ. އަދި ކަންމަތީ ބައްދަލުވުން ބާއްވަވައި ޕާޓީއަށް ތާއީދުކުރައްވާ ފަރާތްތަކާއި ބައްދަލުކުރެއްވިއެވެ.\nއަލިފުށީގައި މާދަމާއާއި މާދަމާރޭ ކެމްޕެއިން ހަރަކާތްތައް ހިންގެވުމަށްފަހު މިފަހަރުގެ ރ. އަތޮޅުގެ ދަތުރު ނިންމަވާލެއްވުމަށް ވަނީ ހަމަޖެހިފައިއެވެ.\nމިދަތުރުފުޅުގައި މާރިޔާ ދީދީ އާއިއެކު އިނގުރައިދޫ ދާއިރާ ރައީސް ހަސަން އަޙްމަދާއި ހެންވެއިރު ދެކުނު ދާއިރާގެ ރައީސް ޙުސެއިން ޝަމީމް އަދި ރ. އަތޮޅުގެ ބައެއް ކެމްޕެއިން އޭޖެންޓުން ބައިވެރިވެވަޑައިގަންނަވައެވެ.


Sarukaaru ufedhigen aigoi handhaan bahattan jehey: Raees\nސަރުކާރު އުފެދިގެން އައިގޮތް ހަނދާން ބަހައްޓަން ޖެހޭ: ރައީސް\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް، ޖުމްހޫރީ ދުވަހުގެ ޖަލްސާގައި ވާހަކަފުޅު ދައްކަވަނީ --\nރައްޔިތުން މި ސަރުކާރު އިންތިޚާބުކުރި ސަބަބާއި، މި ސަރުކާރު އުފެދިގެން އައި ގޮތް އަބަދުވެސް ހަނދާނުގައި ބަހައްޓަންޖެހޭ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ރޭ ވިދާޅުވެއްޖެ އެވެ.\n"މިމަހުގެ 17 ވަނަ ދުވަސް ވެގެންދާނީ ދިވެހި ޖުމްހޫރިއްޔަތުގެ ހަތްވަނަ ވެރި ކަމަށް އެއް އަހަރު ފުރޭ ދުވަހަށް. ރައްޔިތުން މި ސަރުކާރު އިންތިޚާބުކުރި ސަބަބާއި، މި ސަރުކާރު އުފެދިގެން އައި ގޮތް އަބަދު ވެސް އަޅުގަނޑުމެން ހަނދާން ބަހައްޓަންވާނެ. އަދި ރިޔާސީ އިންތިޚާބުގައި މި ސަރުކާރަށް ވޯޓްނުދޭ ރައްޔިތުންތަކެއް ތިބިކަން އެންމެ ވަގުތުކޮޅަށް ވެސް އަޅުގަނޑުމެންގެ ހަނދާނުން ކައްސާލައިގެން ނުވާނެ. ނަމަވެސް މި ސަރުކާރުން މަޝްރޫއުތައް ހިންގާ، ޚިދުމަތް ދިނުމުގައި އެއްވެސް ރައްޔިތަކު ތަފާތުކޮށް އެއްވެސް މީހަކު ބާކީކޮށްގެން ނުވާނެ. އަޅުގަނޑު މިއަދުވެސް ޔަގީންކޮށް އަރުވާނީ މި ސަރުކާރު ދެމި އޮންނާނީ އެއްވެސް ތަފާތު ކުރުމެއްނެތި ރައްޔިތުންނަށް ޚިދުމަތް ކުރުމުގައިކަން." ރައީސް ސޯލިހް ވިދާޅުވިއެވެ.\nރައީސް ވިދާޅުވީ ސަރުކާރަށް އެއް އަހަރު ފުރޭއިރު ނިމިގެންދަނީ ކާމިޔާބު އަހަރެއް ކަމަށެވެ. އެގޮތުން ސިއްހީ ދާއިރާއާއި، ތައުލީމީ ދާއިރާއަށް ހެޔޮ ބަދަލުތަކެއް އައިސްފައިވާކަން ރައީސް ފާހަގަކުރެއްވި އެވެ. އަދި ފެނާ ނަރުދަމާ ގާއިމުކުރުމުގެ މަސައްކަތާއި، ބޯހިޔާވަހިކަމަށްވެސް ޚާއްސަ މަސައްކަތްތަކެއް ކުރެވެމުންދާ ކަމަށް ރައީސް ވިދާޅުވި އެވެ.\nރައީސުލްޖުމްހޫރިއްޔާ ވިދާޅުވީ މިމަހުގެ 17 ވަނަ ދުވަސް ވެގެންދާނީ ދިވެހި ޖުމްހޫރިއްޔަތުގެ ހަތްވަނަ ވެރިކަމަށް އަހަރު ފުރޭ ދުވަސް ކަމަށެވެ. މި ސަރުކާރަކީ ރައްޔިތުންގެ ވަރަށް ބޮޑު އުންމީދުތަކަކާއެކު ވެރިކަމަށް ގެނައި ސަރުކާރެއްކަން ފާހަގަކުރައްވާ ރައީސް ވިދާޅުވީ ރައްޔިތުން މި ސަރުކާރު އިންތިޚާބުކުރި ސަބަބާއި، މި ސަރުކާރު އުފެދިގެން އައި ގޮތް އަބަދުވެސް ހަނދާނުގައި ބަހައްޓަން ޖެހޭނެ ކަމަށެވެ.\nމި ސަރުކާރު ހިނގަމުން ގެންދަނީ ކޯލިޝަންގެ ހަތަރު ލީޑަރުންގެ ޚިޔާލުފުޅާ މަޝްވަރާގެ މަތިންކަން ފާހަގަކުރައްވާ، ރައީސް ނަޝީދާއި، ރައީސް މައުމޫނާއި، ގާސިމް އިބްރާހިމް އަދި ޝައިޚް އިމްރާން އަބްދުﷲ އަށް ރައީސް ވަނީ ޚާއްސަ ޝުކުރެއް އަދާކުރައްވާފައެވެ.\nރައީސް ވިދާޅުވީ ސަރުކާރުގެ މުހިންމު ވައުދުތަކުގެ ތެރޭގައި ހިމެނޭ ބޮޑެތި މަޝްރޫއުތަކުގެ މަސައްކަތް ކުރިއަށް އޮތް ދެ އަހަރެއްހާ ދުވަހުގެ ތެރޭގައި ފެށިގެންދާނެ ކަމަށެވެ. އަދި ސިޔާސީ މަންފާއަށް ގައުމާއި ރައްޔިތުން ދަރަނިވެރިކުރުވުމަށްފަހު އެއްވެސް މަޝްރޫއެއް ނުހިންގަވާނެ ކަމަށް ވިދާޅުވި އެވެ.\nމިމަހުގެ 17ވަނަ ދުވަސް ވެގެންދާނީ ދިވެހި ޖުމްހޫރިއްޔަތުގެ ހަތްވަނަ ވެރިކަމަށް އެއް އަހަރު ފުރޭ ދުވަހަށް. ރައްޔިތުން މި ސަރުކާރު އިންތިޚާބުކުރި ސަބަބާއި، މި ސަރުކާރު އުފެދިގެން އައި ގޮތް އަބަދުވެސް އަޅުގަނޑުމެން ހަނދާން ބަހައްޓަންވާނެ. އަދި ރިޔާސީ އިންތިޚާބުގައި މި ސަރުކާރަށް ވޯޓްނުދޭ ރައްޔިތުންތަކެއް ތިބިކަން އެންމެ ވަގުތުކޮޅަށްވެސް އަޅުގަނޑުމެންގެ ހަނދާނުން ކައްސާލައިގެން ނުވާނެ. ނަމަވެސް މި ސަރުކާރުން މަޝްރޫއުތައް ހިންގާ، ޚިދުމަތް ދިނުމުގައި އެއްވެސް ރައްޔިތަކު ތަފާތުކޮށް އެއްވެސް މީހަކު ބާކީކޮށްގެން ނުވާނެ. އަޅުގަނޑު މިއަދުވެސް ޔަގީންކޮށް އަރުވާނީ މި ސަރުކާރު ދެމި އޮންނާނީ އެއްވެސް ތަފާތު ކުރުމެއްނެތި ރައްޔިތުންނަށް ޚިދުމަތް ކުރުމުގައިކަން\nރައީސް ވިދާޅުވީ މުޖްތަމައު އަމާންކުރުމުގައިވެސް ވޭތިވެދިޔަ އަހަރު ދުވަހުގެ ތެރޭގައި ބޮޑެތި ކާމިޔާބީތަކެއް ހާސިލްކުރެވިފައިވާ ކަމަށެވެ. ނިމިގެންދިޔަ6އަހަރުތެރޭ 21 މީހަކު ގޭންގު ކުށްތަކުގައި މަރުވެފައިވާއިރު ނިމިދިޔަ އަހަރެއްހާ ދުވަހުގެ ތެރޭގައި ގޭންގު ކުށްތަކުގައި އެއްވެސް މީހަކު މަރުވެފައިނުވުމަކީ މާތްﷲގެ ރަހުމަތްފުޅުން ސުލްހަ މަސަލަސްކަން ގާއިމްވެގެންދާ ކަމުގެ ހެއްކެއް ކަމަށެވެ.\nޖުމްހޫރީ ދުވަހާއި ގުޅިގެން ވާހަކަދައްކަވަމުން ރައީސް ވިދާޅުވީ ކޮންމެ ސަބަބަކާއި ގުޅިގެން ނަމަވެސް ވެރިކަމުގެ ނިޒާމު ރަސްކަމަކުން ޖުމްހޫރީ ވެރިކަމަށް ބަދަލުވުމަކީ ދިވެހި ރައްޔިތުންނަށް ލިބުނު ހެޔޮ ބަދަލެއް ކަމަށެވެ.\nރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު ގާސިމް އިބްރާހިމް + އިމްރާން އަބްދުﷲ


Kuvveringe Raajje ah zimmaavaan jehey kuvveriakee kobaa? | Mihaaru\nމިދިޔަ ހަފްތާގައި ބުރަކައްޓަށް ވަޅިޖަހައި ޒަޚަމްކޮށްލި މީހަކަށް ފުލުހަކު އެހީތެރިވަނީ: ސިޔާސީ މީހުންގެ ބޭނުންތައް ފުއްދަން ގޭންގުތައް ބޭނުންކުރޭ.\nކުށްވެރިންގެ ރާއްޖެއަށް ޒިންމާވާން ޖެހޭ ކުށްވެރިޔަކީ ކޮބާ؟\n03 އޯގަސްޓް 2017 - 06:35 54 comments\nފޭސްބުކް ޕޭޖު "ދަ ލޮޖިކަލް މޯލްޑިވިއަން"ގައި ބުނެފައި އެ އޮތީ ވަރަށް ބޮޑު ހަގީގަތެކެވެ.\nތެދެކެވެ؛ މީހެއްގެ ގައިގައި ކަޓަރު އަޅައިފިޔޭ ބުނީމާ ދެހާހުގެ އަހަރުތަކުގެ ކުރީކޮޅު ދިވެހިންނަށް ސިހުން ލިބުނަސް، މިހާރު އެއީ ނޫސްތަކަށް އަރާ ވަރުގެ ޚަބަރެއް ވެސް ނޫނެވެ. މާރާމާރީތަކާއި ވަޅި ހެރުމާއި މީހުން މެރުން އެހާ ވެސް ބޮޑަށް އާއްމުވެ، "އާދައިގެ" ކަމަކަށް ވީ އެވެ. ކީއްވެގެން ހެއްޔެވެ؟\nއޭރާއި މިހާރަށް ބަލާ އިރު، އެންމެ ބޮޑު ބަދަލަކީ ސިޔާސީ ނިޒާމެވެ. އެކަމަކު ގޯސްކުރަންވީ ޑިމޮކްރެސީ ހެއްޔެވެ؟\nމާލޭގެ ކެފޭއެއްގައި އިންދާ ނަދީމް އަބްދުއްރަހީމް، 24، އަށް ދިން ހަމަލާތަކުގައި ޒަޚަމްވެ އޭނާ މަރުވިތާ ހަތަރު ދުވަސް ފަހުން، ފިހާރައެއް ތެެރޭގައި އަހްމަދު އަނަސް، 25، މަރާލުމާ ގުޅިގެން ސޯޝަލް މީޑިއާ ދަނީ ގުގުމަމުންނެވެ. އެކަމަކު މިއީ ދިވެހިންނަށް "ސިހުމަކަށް ނުވާ ސިހުމެކެވެ." އާ ކަމެއް ނޫނެވެ.\nއެންމެ ފަހުން މަރާލި ނަދީމް އާއި އަނަސްގެ މަހާނަ ޖެހިޖެހިގެން\nޔާމީން ރަޝީދުގެ އަނިޔާވެރި މަރަށް 100 ދުވަސް ވީ އިރު، ހއ. އިހަވަންދޫގައި ހުންނަ މިފްކޯގެ އައިސް ޕްލާންޓުގައި މަރާލި އިސްމާއީލް އުމަރާ އެކު، މި އަހަރުގެ މިހާތަނަށް ގަތުލުކުރި މީހުންގެ އަދަދު ހަތަރަކަށް އެރީ އެވެ. ޒުވާން ކައްޕި އަނަސްގެ ހަށިގަނޑުން ދެމުނު ލޭ ކޯރު ފެނި، ރާއްޖެ އިން ފައިބައިގެން ދާ ހިސާބަށް ރުޅި ގަދަވެފައި ތިބެގެން ދިވެހިންނަށް ގޮވަން މި ޖެހެނީ އެއް ގޮވެލިފައްޗެކެވެ. ފުލުހުން ކޮބާ ހެއްޔެވެ؟ ގޭންގުތައް ނުހުއްޓުވިގެން މި އުޅެނީ ކީއްވެގެން ހެއްޔެވެ؟\nގަތުލުކުރުމުގެ ފަހުގެ ތާރީޚު އަޒްލީނާ ނަފީސުގެ މަރުން ފަށާ ނަމަ، 2001 އިން ފެށިގެން މިހާތަނަށް މަދުވެގެން 61 މީހަކު (ކުޑަކުދިން ވެސް ހިމެނޭ) މަރާލާފައިވާ އިރު، އޭގެ ތެރޭގައި ގިނައީ ގޭންގުތަކުން ތޫނު ހަތިޔާރުން ކަތިލި މީހުންނެވެ. ރެއެއް ދުވާލެއް، ދަންވަރެއް އިރާކޮޅެއް ބެލުމެއް ނެތި އާއްމު ތަންތަނުގައި މީހުން މަރާކަށް މިހާރު ޖެހިލުމެއް ނުވެ އެވެ.\n"މި ކަން ނިމުމަކަށް ގެންނަން ފުލުހުން ސީރިއަސް މަސައްކަތެއް ކުރާނީ... މިފަދަ ކިތައް މަރު އައިސްގެންބާ؟" ފޭސްބުކްގައި މުހައްމަދު ޝިހާބު ސުވާލުކުރި އެވެ.\n"ބައެއް މީހުން ބުނާނެ، ގޭގައި ހުރެގެން ފޭސްބުކްގައި އެއްޗެއް ލިޔެލީމާ ވަނީ ކޮން ކަމެއް ހެއްޔޭ. އެކަމަކު އަހަރެން ދެކޭ ގޮތުގައި، ޒިންމާ އަދާކުރަން ޖެހެނީ ރައްޔިތުންނެއް ނޫން، އަހަރެމެން މުސާރަ ދީފައި ތިބި މީހުން."\n2001 އިން ފެށިގެން ރާއްޖޭގައި މަރާފައިވާ މީހުންގެ މައުލޫމާތު ހިމެނޭ ވެބްސައިޓް "އެމްވީ މާޑާސް"\nފުލުހުން ސިޔާސީ މީހުންގެ ފަހަތުން ދުވުމުގައި އަވަދިނެތި އުޅޭ ދަނޑިވަޅެއްގައި މި ކަހަލަ ހާލަތެއް އައިމާ ފާޑުކިޔުން އަމާޒުވާލެއް ވަކިން ބޮޑުވާނެ އެވެ. ނުވި ތާކަށް، މި ދުވަސްކޮޅު ފުލުފުލުން ހިންގަމުން ގެންދާ މާރާމާރީތަކުގައި "ސިޔާސީ ގޮތުން މީހަކު ނުބައި ރޯލެއް ކުޅެމުންދޭތޯ" ފުލުހުން ތަހުގީގުކުރަމުން އަންނަ ކަމަށް ހޯމް މިނިސްޓަރު އަހުމަދު އަޒްލީން އެ އޮތީ ވިދާޅުވެފަ އެވެ. އަޒްލީންގެ އެ ވާހަކަ ވެސް އަދި ފިޝަރީޒް މިނިސްޓަރު މުހައްމަދު ޝައިނީގެ ތުހުމަތު ވެސް ރައްދުވަނީ "ވެރިކަމުގެ ދަހިވެތިކަމުގައި ގައުމު ހަލަބޮލިކުރުމަށް" އުޅޭ އިދިކޮޅު ފަރާތްތަކަށެވެ.\nއެކަމަކު ސިޔާސީ އެއްވެސް ފަޅިއަކަށް އެ ތުހުމަތުން ބަރީއަވެވޭކަށް ނެތެވެ. ސިޔާސީ މީހުންނާއި ގޭންގުތަކާ ދެމެދު އޮންނަ ގުޅުމަށް އިންކާރެއް ނުކުރެވޭނެ އެވެ. އެކަން ދިރާސާ އިން ވެސް އެނގި، ލިޔުމުން ފެންނަން ވެސް އެބަ އޮތެވެ.\nސިޔާސީ މީހުންނާއި ވިޔަފާރިވެރިންގެ (ބައެއް ފަހަރު އެއީ އެއް ބައެއް) ބޭނުންތައް ފުއްދަން ފައިސާ ދީގެން ގޭންގުތައް ލައްވައި ކުށްކުރުވާކަން 2012 ވަނަ އަހަރު ނެރެފައިވާ "ރެޕިޑް ސިޗުއޭޝަން އެސެސްމެންޓް އޮފް ގޭންގްސް އިން މާލެ" ރިޕޯޓުގައި ބަޔާންކޮށްފައިވެ އެވެ. ކްލިނިކަލް ސައިކޮލޮޖިސްޓް ޑރ. އައިޝަތު އަލީ ނާޒު އިސްކޮށް ހުންނަވައިގެން މޯލްޑިވްސް އިންސްޓިޓިއުޓް ފޯ ސައިކޮލޮޖިކަލް ސާވިސަސް އާއި ދި އޭޝިއާ ފައުންޑޭޝަނުން ކުރި އެ ދިރާސާގައި ގޭންގުތަކުގެ މީހުން ކިޔައިދިން ގޮތުގައި ސިޔާސީ މީހުންނާއި ވިޔަފާރިވެރިންނަށް ކަންތައްތައް ކޮށްދީގެން އެ މީހުންނަށް އާމްދަނީ ލިބެ އެވެ.\n"ސިޔާސީ މުޒާހަރާތަކުގައި ބައިވެރިވުމަށާއި ސިޔާސީ ހަމަނުޖެހުންތައް ހިންގަން، މުދަލަށް ގެއްލުން ދޭން، ނުވަތަ ތިން ވަނަ ފަރާތަކަށް އަނިޔާއެއް ދޭން...ފައިސާ އާއި ރާ ފަދަ ތަކެތި ގޭންގުތަކަށް ދެ އެވެ. މީޑިއާގެ ސަމާލުކަން ސިޔާސީ މައްސަލަގަނޑަކާ ދުރަށް ގެންދަން އާއްމު ގޮތެއްގައި ކޮންމެވެސް ގޭންގަކަށް ފައިސާ ދީ ހަދަ އެވެ،" ރިޕޯޓުގައި ބުނެފައިވެ އެވެ.\nޑިމޮކްރެސީ އާއި ޕާޓީ ނިޒާމް ކުށްވެރިކުރަން އާއްމުންނަށް ފަސޭހަވާ ސަބަބަކީ މިއީ އެވެ.\nމައްސަލައަކީ ނިޒާމެއް ނޫނެވެ. ނިޒާމް ހިންގަން ތިބި މީހުންނެވެ. އަހަރެމެން ރައްޔިތުންނެވެ.\nމާލޭގެ ގޭންގުތަކާ ބެހޭ ދިރާސާގެ ރިޕޯޓް\nޝިހާބުގެ ފޭސްބުކް ޕޯސްޓަށް ކޮމެންޓްކުރި ނާޝިދު ހުސެން ފިކުރީ ބުނި ގޮތަށް، ރައްޔިތުންގެ ޒިންމާއެއް ވެސް އެބަ އޮތެވެ. އެއީ "ޒިންމާދާރުކުރުމުގެ ޒިންމާ" އެވެ.\n"ތަންދޮރު ނުދަންނަ ގަމާރު ވެރިން އުފެދެނީ ތަންދޮރު ނުދަންނަ ގަމާރު ރައްޔިތުންގެ ސަބަބުން. އާއްމުންގެ ގަމާރުކަން އެ މީހުންގެ ފައިދާ އަށް ބޭނުންކުރަން އެފަދަ ވެރިން ފަހަތަކަށް ނުޖެހޭނެ،" އެހެން ޒުވާނެއްގެ ޚިޔާލަކީ މިއީ އެވެ.\nތަރައްގީ އާއި ފާގަތިކަމާއި ޒަމާނީވުމުގެ ތެރެއިން އަދި ބޭރުގެ ސަގާފަތްތައް ދިވެހިންގެ ދިރިއުޅުމާ މަސްހުނިވުމުގެ ސަބަބުން އަންނަ ތޮބީއީ ބަދަލުތަކެއް ނުހުއްޓުވޭނެ އެވެ. މައްސަލައަކީ އެ ބަދަލުތައް ދިޔަ ދިމާލެވެ. ރަނގަޅުވުމުގެ ބަދަލުގައި ނުބައިވުމެވެ. ތެދެކެވެ؛ އެކަމުގައި އެންމެން ވެސް ކުށްވެރިވެ އެވެ. ހަމައެކަނި ފުލުހުންނާއި ސަރުކާރެއް ނޫނެވެ. މައިންބަފައިން ވެސް މެ އެވެ. އެކަމަކު ގައުމު މި އަނދަވަޅަށް ވައްޓާލުމުގެ ޒިންމާ ސިޔާސީ ވެރިން ނަގަން ނުޖެހޭނެ ގޮތެއް ނޯންނާނެ އެވެ.\nފޭސްބުކްގައި ޒުވާނަކު ކޮމެންޓްކުރި ފަދައިން، ރާއްޖެ މި އޮތީ ސިޔާސީ މަގްސަދުތައް ހާސިލްކުރަން ބޭނުންކުރާ ހަނގުރާމައިގެ މައިދާނަކަށް ބަދަލުވެފަ އެވެ. ބައިބައިވުން އުފެދި، ތަޅާފޮޅައި، އެކަކު އަނެކަކު ކަތިލާ ހިސާބަށް ދިޔަ ސަބަބަކީ އެއީ އެވެ.\n"ހިތާމައަކީ ގައުމުގެ ހާލަތު އެއް ދުވަހުން އަނެއް ދުވަހަށް ދަށްވަމުންދާ އިރު ވެސް މި ކަމާ ދެކޮޅަށް ތެދުވަން އެކަކު ވެސް ތައްޔާރު ނޫންކަން. މި ކުޑަ ގައުމަށް ޑިމޮކްރެސީ މި ވީ މުސީބާތަކަށް،" އޭނާ ބުންޏެވެ.\n"ދަ ލޮޖިކަލް މޯލްޑިވިއަން" ބޭނުންވަނީ ކުރީގެ ސުލްހަވެރި ރާއްޖެ އަނބުރާ ގެންނާށެވެ. އެކަަމަކު ދެން އެކަން ވެދާނެ ހެއްޔެވެ؟\nކަންތައް މާ މައްޗަށް ހިނގައްޖެ އެވެ. މައްސަލަ މާ ބޮޑަށް އޮޅުންބޮޅުން ވެއްޖެ އެވެ.\nދިވެހިން ދެން އަބަދުވެސް ތިބޭނީ ކުރީގެ އަމާން ދިރިއުޅުން ހަނދާންވެ، ހިތަށް ތަދުވެފަ އެވެ.\nއިތުރު ލިޔުންތައް ކުށްކުރުން ގޭންގް ހަމަނުޖެހުން މީހުން މެރުން މާރާމާރީ


ސްކޫލްއިން ހަމަޖައްސާފައިވާ ޑިއުޓީތަކަށް ފަރުވާތެރިކަމާއިއެކު ހާޞިރުވުމަށް ސަމާލުކަންދިނުން.\nކަޑައެޅިފައިވާ ހަފްތާއެއްގައި އޮފީސް ތަޅުދަނޑިގެނެސް އޮފީސް ހުޅުވުމާއި އޮފީސް ނިމުމުން އޮފީސް ބަންދުކޮށް ތަޅުދަނޑިއެޅުވުން.\nމުވައްޒަފުންގެ ސަލާމް ފޯމްތައް ބަލައިގަނެ، ހާޟިރީގައި ނޯޓު ކުރުމަށްފަހު ފައިލްކުރުން.\nޙަވާލުކުރެވިފައިވާ މަސައްކަތްތަކުގެ އިތުރުން ސްކޫލްގެ ރަސްމީ މަސައްކަތާގުޅޭގޮތުން ޙަވާލުކުރެވޭ އެންމެހާ ކަންތައްތައް ކުރުން.\nސްކޫލަށް ލިބޭ ސިޓީތަކަށް ވެރިންގެ ލާފައާއެކު ޖަވާބުތައްޔާރުކޮށް ފޮނުވުން\nސީ.އެސް. ވިއުގަ މެދުވެރިކޮށް ވަޒީފާއާ ގުޅޭ ޗިޓުތައް ފޮނުވުން.\nހުރިހާ މުވައްޒަފުންގެ ވަޒީފާގެ އެންމެހާ ކަންތައް ކުރުން، އަދި ވަޒީފާ ލިބުމުންނާއި ވަޒީފާއިން ވަކިވުމުން ބަޖެޓް ސެކްޝަނުގެ މުސާރަ ތައްޔާރުކުރާ މުވައްޒަފަކަށް އެންގުން، އަދި ޗިޓް ފައިލްކުރުން.\nޗުއްޓީ ނަންގަވާ މުވައްޒަފުންގެ ޗުއްޓީ ޗިޓް ތައްޔާރުކޮށް މުވައްޒަފާ ހަވާލުކުރުން.\nމުވައްޒަފުންގެ ހާޟިރީ ރިޕޯރޓް ތައްޔާރުކުރުން.\nމިނިސްޓްރީ އޮފް ފިނޭންސް އެންޑް ޓްރެޜަރީގެ ސެޕް ސިސްޓަމް މެދުވެރިކޮށް ސްޓޭޓަސް އަޕްޑޭޓް ކުރުން.\nމުސާރަނުލިބޭ ޗުއްޓީ ނަންގަވާ މުވައްޒަފުންގެ ރެކޯޑް ބެލެހެއްޓުން.\nމުވައްޒަފުންގެ ޕާސަނަލް ފައިލްތައް އަޕްޑޭޓްކޮށް ބެލެހެއްޓުން.\nބިދޭސީ މުވައްޒަފުންގެ އެންމެހައި ރިކޯޑްތައް ބެލެހެއްޓުން\nވޭޖް / ކޮންޓްރެކްޓް ޓީޗަރުން ހަމަޖެއްސުމުގެ އެންމެހާ މަސައްކަތެއް ކުރުމާއި، އެމުވައްޒަފުންގެ ރިޕޯރޓް ތައްޔާރުކޮށް މުސާރަ ތައްޔާރުކުރާ މުވައްޒަފާ ޙަވާލުކުރުން.\nމަޤާމުގެ ޝަރުޠުތައް: 1- 'ސާނަވީ' ނުވަތަ އެއާއެއް ފެންވަރުގެ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައި ވުމާއެކު އޭގެ އިތުރުން 'ސެކަންޑަރީ ސްކޫލް' ނުވަތަ 'ހަޔަރ ސެކަންޑްރީ ސްކޫލް' ސެޓްފިކެޓް އިމްތިޙާނުގައި 'ސިވެ' މި މާއްދާއިން ދަށްވެގެން 'ސީ' ގްރޭޑް ލިބިފައިވުމާއެކު މަޤާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\n2- 'މަތީ ސާނަވީ' ނުވަތަ އެއާއެއް ފެންވަރުގެ އިމްތިޙާނަކުން2މާއްދާއިން ދަށްވެގެން 'އީ' ގްރޭޑް ލިބިފައި ވުމާއެކު، އޭގެ އިތުރުން 'ސެކަންޑަރީ ސްކޫލް' ނުވަތަ 'ހަޔަރ ސެކަންޑަރީ ސްކޫލް' ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ؛ ގްރޭޑް ލިބިފައިވުން.\nވަޒފާގެ ދާއިދާތައް: އެޑްމިނިސްޓްރޭޝަން ، މެނޭޖްމަންޓް\nތަޢުލީމީ ރޮނގުތައް: އެޑްމިނިސްޓްރޭޝަން ، މެނޭޖްމަންޓް\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2020 މާރިޗު 05 އާއި 2020 މާރިޗު 08 ގައި، ހިރިޔާ ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.